Banguraluge Massalaiga Izzaitheri Economic Minister ah | Dhiislam\nބަނގުރަލުގެ މައްސަލައިގައި އިއްޒަތްތެރި އިކޮނޮމިކް މިނިސްޓަރަށް\nމުޙައްމަދު ވިޝާޙް ބިން ޢަލީ ފެބްރުއަރީ 25, 2010\nހޮލިޑޭ އިން އިން ހިންގުމަށްޓަކައި ޕްރޮޕޯޒް ކުރައްވާފައިވާ ބާ އަކީ އަޅުގަނޑުމެންގެ ނަޒަރުގައި ހިންގުމަށް ހުއްދަދެއްވުން އެކަށީގެންވާ ތަނެއް ނޫނެވެ. އިއްޒަތްތެރި ވަޒީރެވެ. މަނިކުފާނަށްވެސް އެނގިވަޑައިގަންނަވާނޭ ފަދައިން ބާ ތަކަކީ އޭގައި ފާހިޝް ޢަމަލު ކުރުމަށް މަގުފަހިވާ ފަދަ ކަންތައްތަކެއް ކުރުމަށް ތަރުހީބު ދެވޭ ތަނެކެވެ. މި ފަދަތަނެއް އަޅުގަނޑުމެންގެ މި ކުޑަ ކުޑަ އިސްލާމީ ޤައުމުގެ ވެރިކަން ކުރާ ރަށުގައި ޤާއިމް ކުރުމަށް ހުއްދަ ދެވިއްޖެނަމަ އެކަމަކީ، މި ރާއްޖޭގައި ދިރިއުޅޭ އެއްވެސް އިސްލާމަކަށް ހަޖަމް ކުރެވޭނެ ފަދަ ކަމެއް ނޫނެވެ.\nމަސްތުވާތަކެއްޗަށް ހުޅުވިފައިވާ ދޮރުތައް ބަންދު ކުރުމަށްޓަކައި އަޅުގަނޑުމެން އެންމެން އަތުކުރި އޮޅާލާފައިވާ ދުވަސްވަރެއްގައި މިފަދަ ކަމަކަށް ހުއްދަ ދެވިއްޖެނަމަ އެކަންވާނީ އަޅުގަނޑުމެން އެންމެން މިކުރާ މަސައްކަތަށް އެޅޭ ވަރަށް ބޮޑު ހުރަހަކަށެވެ. މަނިކުފާނަށްވެސް އެނގިވަޑައިގަންނަވާނޭ ފަދައިން މަސްތުވާތަކެއްޗާއި ބަނގުރަލުގެ މައްސަލައަކީ މީގެ އެތަށް ދުވަހެއް ކުރިންވެސް އަޅުގަނޑުމެންގެ މި މުޖްތަމައުން ފޮހެ ނުލެވިފައިވާ މައްސަލައެކެވެ. ވުމާއެކު، މިފަދަ ނުރައްކާތެރި މައްސަލައަކަށް ނިމުމެއް ގެނައުމަށްޓަކައި އަޅުގަނޑުމެން މި ކުރަމުންދާ ހަނގުރާމައަށް ހުއްޓުމެއް އަރާފާނެ ކަމެއް މަނިކުފާނުގެ މުއައްސަސާއިން ވިޔަ ނުދެއްވުމަކީ އަޅުގަނޑުމެން އެންމެން އެދި ތިބި ގޮތެވެ.\nއިއްޒަތްތެރި ވަޒީރެވެ. މާލޭގައި ބަނގުރަލުގެ ވިޔަފާރި ކުރުމަށާއި ބާ ތައް ހިންގުމަށް ފުރުސަތު ތަނަވަސް ކުރެވިއްޖެ ނަމަ އެކަން ވާނީ މަނިކުފާނަށާއި އަދި އަޅުގަނޑުމެން ހުރިހާ ދިވެހިންނަށް ކުރިމަތިވާ ވަރަށް ބޮޑު ގޮންޖެހުމަކަށެވެ. މިހެން މިދަންނަވަނީ އެތައް ގިނަ ސަބަބުތަކަކާ ހުރެއެވެ.\nފުރަތަމަ ސަބަބަކީ، މި ފަދަ ބާ ތައް ލީގަލައިޒް ކުރެވިއްޖެނަމަ، އޭރުން އެލިބެނީ ޤާނޫނާއި ޤަވައިދުގެ ތެރެއިން މަސްތުވުމަށް ފުރުސަތެކެވެ. އަޅުގަނޑުމެން ދެކޭގޮތުގައި މިފަދަ ޤަވައިދަކީ މަސްތުވާތަކެއްޗާއި ދެކޮޅަށް މަސައްކަތްކުރާ މުޖްތަމައެއްގައި އޮވެގެންވާނެ ޤަވައިދެއްނޫނެވެ. އެހެނީ މިފަދަ ޤަވައިދު ތަކަކީ މަސްތުވާތަކެތި ބޭނުން ކުރުން ދިފާޢު ކުރުމަށް ބަޔަކަށް ވަކާލާތު ކުރެވިދާނެ ފަދަ ޤަވައިދެކެވެ. އެފަދައިން ކަންތައް ހިނގައިފިނަމަ، އަޅުގަނޑުމެން މިކުރަމުން އައިމަސައްކަތްވާނީ ފޫނެތް ފާޔަކަށް ފެންފުރުން ކަހަލަ މަސައްކަތަކަށެވެ.\nއަޅުގަނޑުމެން ކަންބޮޑުވާ އަނެއް ސަބަބަކީ، ދިވެހިން މިފަދަ ބާތަކަށް ގޮސް އެތަނުގެ ޚިދްމަތް ހޯދާފާނެތީއެވެ. މި ހާތަނަށް ސިއްރުން މި ރާއްޖޭގައި ބަނގުރާ ބޮއެގެން މަސްތުވުމުގެ ލައިސެންސް އޮންނަ ފަރާތްތަކުން ދިވެހިންވެސް މިކަމުގައި ޝާމިލްކުރުވައިގެން މަސްތުކުރުވާ އިރު، ފާޅުގައި މިކަމަށް ހުއްދައެއް ދެވުމުން ކިހާވަރަކަށް މިކަން ފެތުރިގެން ހިނގާދައިނެތޯއެވެ. މުސްތަޤްބަލުގައި ޚަރަދު ކުޑަކުރުމުގެ ގޮތުން ހޮލިޑޭ އިން އިން ބިދޭސީންގެ ބަދަލުގައި ދިވެހިންނަށް ވަޒީފާގެ ފުރުސަތު ދިނުމަކީ ހަމައެކަށީގެންވާ ކަމެކެވެ. އާދެ ބާ މުވައްޒަފުން ގޮތުގައި މަސައްކަތް ކުރާނެ ކޮންމެ ދިވެއްސަކީ، ނުރައްކާތެރި ވަބާ ގެ ދަލުގައި ޖެހުމުގެ ބިރު އޮތް ފަރާތެކެވެ. މި ފަދަ ބިރުވެރި އަދި ނުރައްކާތެރި ކަމެއްގެ ތެރެއަށް މިބައިމީހުންނަށް ވަދެވިއްޖެނަމަ، މިކަމުން ސަލާމަތްވުމަކީ ނުހަނު އުނދަގޫ ކަމެއް ކަން އަޅުގަނޑުމެން އެންމެން ދަންނަމުއެވެ. މިފަދަ މުވައްޒަފެއްގެ ސަބަބުން އޭނާގެ އެކުވެރިނަށްވެސް މިކަމުގެ ތެރެއަށް ވަދެވިއްޖެނަމަ، އަދި އެކުވެރިން އެކުވެރިންނަށް މިފަދަ ކަންތައްތައް ތަޢާރަފް ކުރެވެމުންދާނަމަ، ދިވެހިރާއްޖޭގައި މަސްތުވާތަކެތީގެ ހާލަތު އިތުރަށްދާނީ ގޯހުން ގޯހަށެވެ.\nމިހާ ހިސާބަށް އާދެވުމާއެކު، ކުޑަ މިސާލެއް ބޭނުން ކޮށްލުމަކީ ބުއްދިވެރިކަމެއް ކަމުގައި ދެކެމެވެ. ރިސޯޓަކާއި ދިމާލަށް ނަޒަރު ހިންގާލަމާތޯއެވެ. އެތަނުގައި ބާ ހެދިފައިވުމުގެ ސަބަބުން އެތަނުގައި ވަޒީފާ އަދާ ކުރާ ވަރަށް ގިނަ ދިވެހިން އެތަނުގެ ބޭނުން ކުރާކަން އެއީ އެންމެވެސް ދަންނަ ޙަޤީޤަތެކެވެ. އަދި ރާއްޖޭގައި ދިރިއުޅޭ ރަށްތަކުންވެސް ރިސޯޓްތަކަށް މިދެންނެވި ފަދަ ބާ ތަކުން ޚިދްމަތްހޯދުމަށްޓަކައި ގޮސް އުޅޭކަން އަޅުގަނޑުމެން އެންމެން ދަންނަމެވެ. ޙާލަތު ހުރީ މިހާހިސާބުގައި ކަމުގައި ވާ އިރު ، މާލޭގައި މިފަދަ ބާ އެއް ހުޅުވުމަށް ނިންމަވައިފިނަމަ، މި މައްސަލަ އިންތިހާއަށް ބޮޑު ވެގެން ދާނެކަމީ ޔަގީނާ ގާތަށް ދަންނަވަން އެނގޭކަމެކެވެ.\nބައެއް ފަހަރު ބާ ތަކަކީ، އިއްޒަތްތެރި މަނިކުފާނަށްވެސް އެނގިވަޑައިގަންނަވާނޭ ފަދައިން، ދެ ޖިންސުގެ މީހުން އެއްވެ ނެށުމާއި، އަދި ފާހިޝް އެތައް މުންކަރާތްތަކެއްވެސް ހިނގާ ތަންތަނެވެ. މިފަދަ ތަނެއް ޤާއިމްވެއްޖެނަމަ، މި އިސްލާމީ ޤައުމުގައި ޒިނޭ އާއި ބަދު އަޚްލާޤީ ޢަމަލު އާންމުވުމަކީ ޔަޤީނާ ގާތަށް ދަންނަވަން އެނގޭ ކަމެކެވެ. އެހެން ވެއްޖެ ކަމުގައިވާނަމަ، މި ކުޑަ ކުޑަ މުޖްތަމައުގައި އެއިޑްސް ފަދަ ބަލިތައް ފެތުރިގެން ދިޔުމަކީ ވަރަށް ގާތުގައި އޮތްކަމެކެވެ. މީގެ އިތުރުން ބަނޑުގައި އޮއްވާ ދަރުފުޅު މަރާލުން ނުވަތަ އެބޯރޝަން ގެ އަދަދުވެސް ދާނީ ދުވަހަކަށްވުރެ ދުވަހެއް އިތުރުވަމުން ކަމުގައި ލަފާކުރެވެއެވެ. މިއީ ދިވެހިރާއްޖެ އަށް ލިބިގެންދާނެ ވަރަށް ހުތުރު ނަމެކެވެ. އަދި ބަނޑުގައި އޮތް ތުއްތު މައުސޫމް ފުރާނައެއްގެ ޙައްޤަކަށް އަރާގަތުމެކެވެ. އެހެންނޫންތޯއެވެ.\nއިއްޒަތްތެރި ވަޒީރެވެ. ދިވެހިރާއްޖޭގައި މިހާރު އާންމުވަމުންދާ މާރާމާރީގެ މައިގަނޑު އެއްރޯލެއް އަދާކުރާ އެކައްޗަކީ މަސްތުވާތަކެއްޗެވެ. ވުމާއެކު، މި ފަދަ ބާ ތަކަށް ހުއްދަ ދެވިއްޖެނަމަ، މާރާމާރީގެ މައްސަލަތައްވެސް އިންތިހާ ދަރަޖައަށް މަތިވެގެން ހިނގާދާނެ ކަމުގެ ބިރުވެރިކަން އަޅުގަނޑުމެންގެ ހިތުގައި އެބަ އޮތެވެ.\nމީގެ އިތުރުން، ބާ ތަކުގެ ޚިދުމަތް ހޯދުމަށްފަހު މަސްތުވެގެންވާ ހާލު ދުއްވާތަކެތި ދުއްވުމުގެ މައްސަލަތައް ފެންމަތިވުމަކީ ވަރަށް ގާތުގައިވާ ކަމެކެވެ. ޑްރަންކް ޑްރައިވިން ނުވަތަ މަސްތުވެގެންވާ ޙާލު ދުއްވާ ތަކެތި ދުއްވުމަކީ، އެންމެ ތަހުޒީބު ވެފައިވާ ޤައުމުތަކުގައިވެސް މުޅިން މަނާ ކަމެކެވެ. ނަމަވެސް އެފަދަ ޤައުމު ތަކުގައިވެސް މިކަން ރަނގަޅަށް މޮނީޓަރ ކުރެވޭނެ ގޮތެއް ނުވަތަ އިންތިޒާމެއް ހަމަޖެހިފައި ނުވެއެވެ. ނަތީޖާއަކަށް ވަނީ، ނުރައްކާތެރި އެކްސިޑެންޓްތައް ހިނގުމެވެ. މިފަދަ ނުރައްކާތެރި އެކްސިޑެންޓްތައް، އަޅުގަނޑުމެންގެ މިކުޑަ ކުޑަ މަގުތަކުގައި ހިނގަންފަށާފިނަމަ، މަގުމަތީގައި ހިނގާފައި ދާ އެތައްބަޔަކާއި، ދުއްވާތަކެތި ދުއްވާ އެތައް ބަޔަކަށް މިކަމުގެ ނުރައްކާތެރިކަމާއި ގެއްލުން ކުރިމަތި ވުމަކީ އެކަށީގެން ވާކަމެކެވެ. އެހެންމީހަކު މަސްތުވެގެން ކުރިކަމަކުން، މަސްތުވުމުގެ ޚިޔާލެއްވެސް ނެތް ބަޔަކަށް މިކަމުގެ ގެއްލުން ފޯރާނެ ގޮތަށް ކަންތައް ހަމަޖެހުމަކީ ވަރަށްވެސް ބޭއިންސާފުވެރި ގޮތެއް ދެއްތޯއެވެ.\nބާ އެއް ހުޅުވަން ގަސްދުކޮށްފައިވާ ތަނަކީ އިސްލާމީ ޤައުމެއްގެ ޤާނޫނު ހަދާ މަޖިލީހާއި، ސާނަވީ2ސްކޫލުވާ ސަރަހައްދެކެވެ. ސާނަވީ ސްކޫލުތަކުގައި ރާއަކީ ޙަރާމް އެއްޗެކޭ ބުނެ ކިޔަވާ ދެވޭއިރު، ބަނގުރާ ވިއްކާ ބާ އެއް ޖެހިގެން ހުންނަނަމަ، މިކަން ކުދިންނަށް ވިސްނާ ދެވޭނީ ކިހިނެއްތޯއެވެ.\nމީގެ އިތުރުން، ސްކޫލުގެ ބިދޭސީ މުދައްރިސުން މަސްތުވެ ރާބޯވާހަކައަކީ އަޅުގަނޑުމެން އެންމެން ދަންނަ ވާހަކައެކެވެ. ބޭރުގެ ފަރާތްތަކަށް ނަމަވެސް ބާ ތައް ހުޅުވާލެވިއްޖެނަމަ، މިފަދަ މުދައްރިސުންގެ ފަރާތުން ދިމާވާ ނޭދެވޭ ޢަމަލުތަކާއި، ޖިންސީ ގޯނާކުރުންތަކަށް ނިމުމެއް އަންނާނެތޯއެވެ؟ މީގެ އިތުރުން ދަރިވަރުންނަށް ނަމޫނާއެއް ކަމުގައިވާ މުދައްރިސުން ރާބޯ ބައެއް ކަމުގައި ވެގެން ދިޔުމަކީ ކުރިއަށް އަންނަން އޮތް ޖީލުތަކަށް ހުރި ކިހާވަރެއްގެ ހުރަހަކަށް ވެގެން ހިނގައިދާނެ ތޯއެވެ. މުސްތަޤްބަލުގެ ޖީލު މަސްތުވާތަކެތިން ސަލާމަތް ކުރުމަށް އޮތް ކިހާ ބޮޑު ގޮންޖެހުމަކަށް ވެގެން ހިނގައިދާނެތޯއެވެ.\nމިފަދަ ބާ ތައް ހުޅުވުމަށް ހުއްދަ ދެވިއްޖެނަމަ މި ދިވެހިރާއްޖޭގެ އިކޮނޮމީއަށް ފައިދާ ކުރުމަށްވުރެ ބޮޑަށް ކުރާނީ ގެއްލުން ކަމުގައި އަޅުގަނޑުމެންނަށް ފެނެއެވެ.\nމީގެ ތެރޭގައި ކުރުމުއްދަތެއްގެ ތެރޭގައްޔާއި، ދިގު މުއްދަތެއްގެ ތެރޭގައި ދިމާވެދާނެ ގެއްލުންތައް ހިމެނެވެ.\nކުރުމުއްދަތެއްގެ ތެރޭގައި މިކަމުގެ ސަބަބުން މުޖްތަމައުން ލިބިދާނެ ގެއްލުންތަކަށް އަވަސް ކަޅިއެއް ހިންގާލާމާތޯއެވެ. މިސާލަކަށް ބާ ގައި ގިނަވަގުތު ހޭދަ ކުރާހިތްވާ އޮފީހުގެ މުވައްޒަފެއް ގެ ފަރާތުން އަޅުގަނޑުމެންނަށް ފެނިގެން ނުވާނެ އަޚްލާޤީ ގޮތުން ދަށް ފެންވަރުގެ ބައެއް ޢަމަލުތައް ފެނިގެން ދިޔުމަކީ އެކަށީގެން ވާކަމެކެވެ. އެއީ އޮފީހުގެ އިސް މަޤާމެއް އަދާ ކުރައްވަމުން ގެންދަވާ ބޭރުގެ ޕްރޮފެޝަނަލް ބޭފުޅަކަސް ނުވަތަ ދަށުފަންތިތަކުގައި މަސައްކަތްކުރައްވާ ބޭފުޅަކަށް ވިޔަސްއެވެ. މިކަމުގެ ސަބަބުން، އޮފީހުގެ މަސައްކަތުގެ މާހައުލަށް ބުރޫ އެރުމަކީ ވަރަށް ގާތުގައި ވާކަމެކެވެ. ނަތީޖާއަކަށްވާނީ މަސައްކަތުގައި މުވައްޒަފުން މަޝްއޫލުވެ އުޅޭހިތްވާލެއް ކުޑަ ވުމެވެ. ކްލަބްޒް ޑޮޓް ކޮމް ގެ ފަރާތުން 396 ކުންފުނީގެ މެދުގައި ބޭއްވި ސަރވޭއަކުން ދައްކާ ގޮތުގައި %50 ކުންފުނިން އެ ކުންފުނި ތަކުގެ މުވައްޒަފުން މަސައްކަތަށް ޝައުގުވެރި ކުރުމަށްޓަކައި ބާއްވާ ކުޅިވަރުގެ ހަރަކާތްތައް އަމާޒު ކުރައްވަނީ ރަލުގެ މަސްތުން ސަލާމަތްވުމަށްޓަކައެވެ. 1\nމީގެއިތުރުން، ދަންވަރު ގިނަވަގުތު ބާގައި ހޭދަކުރުމުގެ ސަބަބުން ޖެހިގެން އަންނަ ދުވަހު ގަޑިއަށް އޮފީހަށް ނާދެވުމުގެ މައްސަލަވެސް ކުރިމަތި ވުމަކީ ވަރަށް ކައިރީގައިވާ ކަމެކެވެ. މިއީ ބައެއް ރިސޯޓްތަކުގައި މިހާރުވެސް ކަންހިނގަމުން އަންނަ ގޮތެވެ. މިކަމުގެ ސަބަބުން، އެފަދަ މުވައްޒަފުންގެ ފަރާތުން ކުންފުންޏަށް ނުވަތަ ސަރުކާރުގެ އޮފީހަށް ނުވަތަ އާންމު ރައްޔިތުންނަށް ލިބެންޖެހޭ ޚިދްމަތްތަށް އެކަށީގެންވާ ގޮތެއްގައި ފޯރުކޮށް ނުދެވޭނެކަމުގައި އަޅުގަނޑުމެން ދެކެމެވެ.\nމުސްތަޤްބަލަށް ވިސްނާލާއިރު، މި ފަދަ ބާތަކަށް ހުއްދަ ދެވިއްޖެނަމަ، އިތުރު ހޮޓެލްތަކުންވެސް މި ޚިދުމަތް ދިނުމަށް ހުށައަޅާފާނެއެވެ. އެހްން ވެއްޖެ ކަމުގައިވާނަމަ، ރަލުގެ ވަބާ އާންމުވެގެން ދިޔުމަކީ ވަރަށް ގާތުގައިވާކަމެކެވެ. ރަލަކީ މުވައްޒަފުންގެ މެދުގައި އާންމު އެއްޗެއްކަމުގައި ވެއްޖެނަމަ، އާޚިރުގައި މުވައްޒަފުންގެ އުފެއްދުންތެރިކަމުގެ ނިސްބަތް ދަށްވުމަކީ އެކަށީގެންވާ ކަމެކެވެ. ސަބަބަކީ މަސްތުވުމުގެ ސަބަބުން ވިސްނުންތެރިކަން ކޮށިވެ، އިންޓެލިޖެންސް ލެވެލް ދަށްވެ، މަސައްކަތަށް ފަރުވާ ބެހެއްޓޭ މިންވަރާއި، ކޮންސެންޓްރޭޝަން ލެވެލް ދަށްވުމަކީ ވަރަށް ގާތުގައިވާ ކަމަކަށްވާތީއެވެ. ވުމާއެކު، ޤައުމަށް އެބައެއްގެ ފަރާތުން ލިބެންވާ ޚިދްމަތްތަކާއި، ފައިދާތަކާއި، އަދި އުފެއްދުންތެރިކަން ދާނީ ދުވަހަކަށް ވުރެ ދުވަހެއް ދަށްވަމުން ކަމުގައި އަޅުގަނޑުމެން ދެކެމެވެ. ނަތީޖާއަކަށްވާނީ އެބައިމީހުން މުވައްޒަފުންގެ ގޮތުގައި ބޭތިއްބުމަކީ ޚަރަދު ބޮޑުކަމެއްކަމުގައިވެ، ކުންފުނި ތަކަށާއި، ސަރުކާރަށާއި، އަދި ޖުމްލަ ގޮތެއްގައި މުޅި ޤައުމަށް ހުރި ގެއްލުމެއްކަމުގައި ވުމެވެ. މިކަމުގެ ސަބަބުން މުސްތަޤްބަލުގައި މުޖްތަމައުގައި ވަޒީފާނެތިފައި ތިބި މީހުންގެ އަދަދު އިތުރުވެގެން ދިޔުމަކީ އެކަށީގެންވާ ކަމެކެވެ. އެހެންވެއްޖެ ކަމުގައިވާނަމަ، އާއިލާތަކުގެ މެދުގައި މައްސަލަތައް އުފެދި، ވަރީގެ ނިސްބަތް މިހާރު އިތުރުވަމުންދާ ނިސްބަތަށްވުރެވެސް ބޮޑަށް އިތުރުވެގެން ދިޔުމަކީ ކައިރި ކަމެކެވެ. އަދި ކިއެއްތޯއެވެ. މަގުތަކުގައި ގިނަވެ، މުޖްތަމައުން އަޅާނުލެވި، ބާކީ ކުރެވިފައިވާ ބައެއްގެ ގޮތުގައި ވަޒީފާނެތް މީހުން ވެގެން ދިޔުމަކީވެސް އެކަށީގެންވާ ކަމެކެވެ. ނުވަތަ ވައްކަމާއި ފޭރުންފަދަ ބިރުވެރި ޢަމަލުތައް މިބައިމީހުންގެ ފުށުން އިތުރުވެގެން ދިޔުމަކީވެސް އެކަށީގެންވާ ކަމެކެވެ.މީގެ އިތުރުން މާޔޫސްކަމާއި، ގޮތް ހުސްވުމުގެ ސަބަބުން އަމިއްލައަށް މަރުވާމީހުންގެ އަދަދު ވަރަށް ހަލުއި ކަމާއެކު އުފުލުމަކީ ދުރުގައިވާ ކަމެއްނޫނެވެ. މިފަދައިން ވަޒީފާގެ ބާޒާރުން މަދުވާ ދިވެހިންގެ ބަދަލުގައި ބޭރުމީހުން ގެނެވޭކަމުގައިވާނަމަ، ޤައުމަށް ދިމާވެގެންދާނީ އިތުރު ގޮންޖެހުމަކާއި ހުރަސްތަކެކެވެ.\nމިފަދަ ހުރިހާ ސަބަބުތަކަކާ ހުރެ، މުސްތަޤްބަލުގައި ޤައުމުގެ އުފެއްދުންތެރިކަމުގެ ނިސްބަތް މަޑުމަޑުން ނަމަވެސް ދަށްވަމުން ދިޔުމަކީ ވަރަށް ގާތުގައިވާ ކަމެކެވެ. މުސްތަޤްބަލުގައި ވިޔަފާރިތަކުން ކޯޕަރޭޓް ޓެކްސް ނެގުމަށް ގަސްދުކުރެވިފައިވީ ހިނދު، މިފަދައިން ބަނގުރަލާއި، މަސްތުވާތަކެތި އާންމު ވެއްޖެނަމަ، އިސްވެ ދެންނެވިފައިވާ ފަދައިން، މިކަމުގެ ސަބަބުން ނިކުންނަ އިތުރު ބައެއް ނުސީދާ މައްސަލަތަކާ ހުރެ ވިޔަފާރިތަކުން ލިބޭ ނަފާއާއި އާމްދަނީ ދަށްވުމަކީ އެކަށީގެންވާކަމެކެވެ. ކަންމިހެން ދިމާވެއްޖެނަމަ، ސަރުކާރަށް ޓެކްސްގެ ގޮތުގައި ލިބޭނެ ފައިސާވެސް ދަށްވެގެންދާނެއެވެ. އެހެންވެއްޖެ ކަމުގައިވާނަމަ، ޚަރަދު ކުޑަ ކުރުމަށްޓަކައި އިތުރަށް މުސާރަތައް ކުޑަކުރުމަށް ވިސްނަންޖެހުމަކީ އެކަށީގެން ވާކަމެކެވެ. ނުވަތަ ކުރަން ހަމަޖެހިފައިވާ ބޮޑެތި ޕްރެޖެކްޓްތައް ލަސްކޮށްލަން ޖެހުމަކީވެސް އެކަށީގެންވާ ކަމެކެވެ.\nއިޤްތިސާދީ މާހިރުން އަބަދުވެސް ރަލާއި، މަސްތުވާ ޒާތުގެ ތަކެތި ހިމަނުއްވަނީ ވަކި ވަކި ފަރުދުންނާއި، މުޅި މުޖްތަމައަށް ހުރި ގެއްލުމެއް ގެ ގޮތުގައެވެ. ސަބަބަކީ ބަނގުރާ ބުއިމުގެ ސަބަބުން އިޤްތިސާދަށާއި، މުޖްތަމައަށް ލިބެމުންދާ ގެއްލުން ބޮޑުވީތީއެވެ.\nމިފުރުސަތުގައި ފާހަގަ ކޮށްލުން މުހިންމު އަނެއް ނުކުތާއަކީ ހޮލިޑޭއިން އަކީ އަމިއްލަ ކުންފުންޏެއް ކަމެވެ. ހުޅުވިފައިވާ އިޤްތިސާދެއްގައި އަމިއްލަ ވިޔަފާރިވެރިން އަބަދުވެސް ވިސްނާނީ ފައިދާ އިތުރު ކުރުމަށެވެ. މިގޮތުން، ބާ އެއް ހަދައިގެން މިކަމުގެ ސަބަބުން ޖުމްލަކޮށް މުޖްތަމައަށް ލިބޭ ގެއްލުން ބޮޑު ވި ކަމުގައިވިޔަސް، މިވިޔަފާރި ކުރާ ވިޔަފާރިވެރިންނަށް ނަފާއެއް ލިބޭ ކަމުގައިވާނަމަ އެބައިމީހުން އެކަން ކުރާނެއެވެ. އެއީ މިވިޔަފާރި އަކީ އަޅުގަނޑުމެންގެ އަޤީދާއާއި، ޘަޤާފަތާޢި އެއްގޮތަށް ކުރެވޭ ވިޔަފާރިއެއް ނުވި ކަމުގައި ވިޔަސް މެއެވެ.\nވުމާއެކު ބަނގުރަލުގެ ވިޔަފާރި ހުއްދަވެއްޖެ ކަމުގައިވާނަމަ، އިސްވެ ދެންނެވިފައިވާ ސަބަބުތަކާ ހުރެ އެކަމުން ލިބޭނެ ފައިދާ އަށްވުރެ ގެއްލުން ބޮޑުވެގެންދާނެ ކަމުގައި ދަންނަވަމެވެ.\nސޫރަތުލް ބަޤަރާ 219\n"ރާއާއި ޖުވާ ކުޅުމާމެދު އެއުރެން ސުވާލު ކުރެތެވެ. ކަލޭގެފާނު ވިދާޅުވާށެވެ! އެދެކަމުގައި ބޮޑުވެގެންވާ ފާފަވެރިވުމަކާއި މީސްތަކުންނަށް ހިސާބަކަށް ނަފާ ލިބެނިވި ގޮތްތަކެއްވެސް ވެއެވެ. އެދެކަމުގައި މަންފާއަށްވުރެ، އެ ދެކަމުގެ ފާފަވެރިކަން މާބޮޑެވެ. އަދި އެއުރެން ހޭދަ ކުރަންވީ ކޮންއެއްޗެއްތޯ ކަލޭގެފާނާ އެއުރެން ސުވާލު ކުރެތެވެ. ކަލޭގެފާނު ވިދާޅުވާށެވެ. (ހޭދަ ކުރަންވީ، ބޭނުންތައް ފުއްދުމަށްފަހު) އިތުރުވީ އެއްޗެކެވެ. އެފަދައިން ތިޔަބައިމީހުންނަށް ﷲ، (އެކަލާންގެ) ޙުކުމްތައް ބަޔާން ކޮށްދެއްވަނީ، ތިޔަބައިމީހުން ފިކްރު ކުޅައުމަށްޓަކައެވެ."


ސުޝާންތުގެ ލޯބިވެރިޔާ ހައްޔަރުކޮށްފި - DhiDaily\nސުޝާންތުގެ ލޯބިވެރިޔާ ހައްޔަރުކޮށްފި\nޖޫން މަހުގެ ތެރޭގައި ދަންޖެހިފައި ހުއްޓާ ފެނުނު އިންޑިއާގެ ފިލްމީ ތަރި ސުޝާންތަށް މަސްތުވާތަކެތި ދިން ކަމަށް ބުނެ އޭނާގެ ލޯބިވެރިޔާ ރިއާ، ހައްޔަރުކޮށްފިއެވެ.\nއުމުރުން 27 އަހަރުގެ ރިއާ ނާކޮޓިކްސް ކޮންޓްރޯލް ބިއުރޯ (އެންސީބީ) އިން ހައްޔަރު ކުރީ ސުޝާންތުގެ މަރާއި މަސްތުވާތަކެތީގެ މައްސަލަތަކާ ގުޅުން ހުރި ކަމަށް ބެލެވޭތީ އެ މައްސަލާގައި، ފާއިތުވި ދެ ދުވަހު ގިނަ އިރުތަކެއް ވަންދެން އެންސީބީން ރިއާއާ ސުވާލުކުރުމަށް ފަހު އެވެ. އަދި މިދިޔަ ހުކުރު ދުވަހު ވަނީ ރިއާގެ ކޮއްކޮ ޝޯވިކާއި އިތުރު ދެ މީހަކު ވެސް ސުޝާންތުގެ މަރުގެ މައްސަލާގައި ހައްޔަރުކޮށްފައެވެ.\nސީބީއައި އިން ސުޝަންތްގެ މަރު ތަހުގީގު ކުރަމުންދާއިރު، ރިއާ ކުރިން ވަނީ އޭނާ ޑްރަގް ބޭނުން ނުކުރާ ކަމަށް އިންޓަވިއުތަކުގައި ބުނެފައެވެ. އެހެން ނަމަވެސް، އޭނާގެ ކޮއްކޮ ޝޮވިކް ޗަކްރަބޯތީ މަސްތުވާތަކެތީގެ މައްސަލައެއްގައި ހައްޔަރު ކުރިފަހުން އޭނާ ވަނީ އެކަމަށް އެއްބަސްވެފައިވާކަމަށް މީޑިއާ ރިޕޯޓްތައް ބުނެއެވެ.\nސުޝަންތްގެ މަރުގެ މައްސަލަ އެންމެ ބޮޑަށް ތުހުމަތު ކުރެވޭ ރިއާ، ދެން ގެންދާނީ މެޑިކަލް ޓެސްޓުތައް ހެދުމަށް ކަމަށް ރިޕޯޓްތައް ބުނެއެވެ. އަދި ކަމާއި ގުޅުން ހުރި އިދާރާތަކުން ދަނީ އޭނާ ހައްޔަރު ކުރުމާއި ގުޅުން ހުރި ރަސްމީގޮތުން ކުރަން ޖެހޭކަންކަން ކުރަމުންދާ ކަމަށް ރިޕޯޓްތައް ބުނެއެވެ.\nމީގެ އިތުރުން، ރިއާ ވަނީ ނާކޮޓިކްސް ކޮންޓްރޯލްއަށް ޑަރްގް ބޭނުންކޮށް،އެތަކެތި ގެންގުޅޭ ބައެއް އެކްޓަރުންނާއި، ޑައިރެކްޓަރުންނާއި، އަދި ޕްރޮޑިއުސަރުންނާއި ގުޅޭ މައުލޫމާތުތައް ހިއްސާ ކޮށްފައެވެ.


Raees Solih nukunnavaifi ; Vaadha feshenee\nރައީސް ސޯލިހް ނުކުންނަވައިފި ؛ ވާދަ ފެށެނީ\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް: ދެވަނަ ދައުރަކަށް ތައްޔާރަށް ހުންނެވި ކަމަށް ފުރަތަމަ ފަހަރަށް އިއުލާނު ކުރެއްވީ އިއްޔެ -- އަވަސް ފޮޓޯ: އަހުމަދު މުއާޒް\nކުރިއަށް އޮތް ރިޔާސީ އިންތިހާބަކީ ރާއްޖޭގެ ތާރީހުގައި މިހާތަނަށް ބޭއްވިފައިނުވާ ފަދަ ވާދަވެރި އަދި ބޮޑު އިންތިހާބަކަށް ވެދާނެ އެވެ. އެންމެ ގިނަ ކެންޑިޑޭޓުން ވާދަކުރާ އެއް އިންތިހާބަށްވެސް ވުމަކީ އެކަށީގެންވާ ކަމެކެވެ. ޔަގީނުންވެސް 2008 ވަނަ އަހަރުން ފެށިގެން މިހާތަނަށް ބޭއްވޭ އެންމެ ފޯރިގަދަ އިންތިހާބަށް 2023 ގެ އިންތިހާބު ވެގެންދާނެ އެވެ. އިންތިހާބުގައި ވާދަކުރައްވާނެ ކަމަށް ބެލެވޭ ކެންޑިޑޭޓުންގެ ތެރޭގައި ރައީސް އިބްރާހިމް މުހައްމަދު ސޯލިހާއި ކުރީގެ ރައީސް އަބްދުﷲ ޔާމީން އާއި ގާސިމް އިބްރާހިމް އަދި ކުރީގެ ހޯމް މިނިސްޓަރު އުމަރު ނަސީރު އާއި ކުރީގެ ޑިފެންސް މިނިސްޓަރު މުހައްމަދު ނާޒިމްގެ ނަން އޮވެއެވެ. ރައީސް މުހައްމަދު ނަޝީދުވެސް ވަނީ އިންތިހާބުގައި ވާދަކުރެއްވުމުގެ ޝައުގުވެރިކަން ފާޅުކުރައްވާފައެވެ.\nރިޔާސީ ރޭހަށް ނިކުންނަވަން ރައީސް ސޯލިހާއި ރައީސް ނަޝީދު ނޫން އެހެން ބޭފުޅުންނަށް މާބޮޑު ހުރަހެއް ނެތެވެ. އެހެން ކޮންމެ ބޭފުޅަކަށް އެ ބޭފުޅަކު ހުންނެވި އޮޑިއަކުން ފުރުސަތު އެބައޮތެވެ. ހިތަކަށް ރިޔާސީ ޓިކެޓް އޮތީ ލިބިވަޑައިގެންފައެވެ. ނަމަވެސް ރައީސް ސޯލިހާއި ރައީސް ނަޝީދަށް އޮތީ ޕްރައިމަރީން މޮޅުވުމެވެ. ރިޔާސީ ރޭހުގެ ބަހުސްގައި ދެ ރައީސުންގެ ވާހަކަތަކަށް ބޮޑު ޝައުގެއް އޮތް މައިގަނޑު ސަބަބަކީ މިއީ އެވެ.\nއިއްޔެއާ ހަމައަށް ރިޔާސީ އިންތިހާބުގެ ވާހަކަ ދައްކަވަން ރައީސް ސޯލިހް ގެންދެވީ އިއުތިރާޒު ކުރައްވަމުންނެވެ. އެހެން ކަމުން އެމްޑީޕީގެ ރިޔާސީ ޕްރައިމަރީ އާއި އެ ޕްރައިމަރީން ކަނޑައަޅާ ރިޔާސީ ކެންޑިޑޭޓަކާ ގުޅޭ ބަހުސް ކުރިއަށް ގެންދެވޭ ގޮތް އޮތީ ނުވެފައެވެ. 2023 ގެ އިންތިހާބުގައި ވާދަކުރަައްވާނެތޯ ސުވާލު ކުރެވޭ ކޮންމެ ފަހަރަކު ރައީސް ސޯލިހް ވިދާޅުވަމުން ގެންދެވީ އެމަނިކުފާނުގެ ފޯކަސް އޮތީ ވައުދުތައް ފުއްދެވުމަށް ކަމަށެވެ. ވައުދުތައް ފުއްދެވުމަށް ފަހު ނޫނީ ވެރިކަމުގެ ދެވަނަ ދައުރެއްގެ ވާހަކަވެސް ދައްކަވަން ބޭނުންފުޅުނުވާ ކަމަށެވެ.\nއަނެއްކޮޅުން ރައީސް ނަޝީދު ގެންދެވީ ލިބިވަޑައިގަންނަވާ ކޮންމެ ފުރުސަތެއްގައި އެމަނިކުފާނުގެ ޝައުގުވެރިކަން ރިޔާސީ ރޭހަށް އޮތް ކަމުގައި ވިދާޅުވަމުންނެވެ. އެމްޑީޕީގެ ރިޔާސީ ކެންޑިޑޭޓް ކަނޑައަޅާނީ ރިޔާސީ ޕްރައިމަރީ ކަމަށް ވިދާޅުވިއެވެ. އެ ޕްރައިމަރީގައި ވާދަކުރަައްވާ ކާމިޔާބު ހޯއްދަވާނެ ކަމަށްވެސް ވިދާޅުވިއެވެ. އަދި އެމަނިކުފާނުގެ އާއިލީ ބޭފުޅުންނާއި އެންމެ ވަފާތެރި މިތުރުން މެދުވެރި ކުރައްވާވެސް 2023 ގެ އިންތިހާބަށް ނިކުންނަވާނެ ކަމުގެ އިޝާރާތްތައް ގެންދެވީ ކުރައްވަމުންނެވެ.\nއެމްޑީޕީގެ އިސް ލީޑަރު އަދި ރައީސް އިބްރާހިމް މުހައްމަދު ސޯލިހް އާއި އެމްޑީޕީގެ ރައީސް މުހައްމަދު ނަޝީދު: ދެވަނަ ދައުރެއްގެ ޝައުގުވެރިކަން ފާޅުކުރެއްވުމުން ނަޝީދު ވަނީ ވަގުތުން ރައްދު ދެއްވާފައި -- އަވަސް ފޮޓޯ: އަހުމަދު މުއާޒް\nއަދި ރައީސް ސޯލިހް ހަނު ހުންނެވުމުގެ ފައިދާ ނަަންގަވާ ރިޔާސީ ޓިކެޓް ލިބިވަޑައިގަތުމަށް މަގު ފަހި ކުރެއްވުމަށް އެ ނޫންވެސް އެކި ވާހަކަތައް ވަނީ ދައްކަވާފައެވެ. އެގޮތުން 2023 ގެ އިންތިހާބުގައި ރައީސް ސޯލިހްް ވާދަކުރައްވާ މަންޒަރު ފެނިވަޑައިނުގަންނަވާނެ ކަމަށް ވިދާޅުވިއެވެ. ދެވަނަ ދައުރެއްގެ އުންމީދެއް ރައީސްގެ އޮތް ކަމަށް ދެކިވަޑައިނުގަންނަވާ ކަމަށް ވިދާޅުވިއެވެ. މި ހުރިހާ ދުވަހަކު އެހާމެ އެކުވެރިކަމުގައި ތިއްބެވިއިރު އައު ދައުރެއްގެ ވާހަކަ އެއްގޮތަކަށްވެސް ދައްކަވާފައިނުވާ ކަމަށްވެސް ނަޝީދު ވިދާޅުވެފައިވެއެވެ.\nއެ ވާހަކަތައް އެންމެ ތިލަކުރެއްވީ މި ފަހުން އެމްޑީޕީ ތަޖުރިބާ ކުރި އެންމެ މުހިންމު ދުވަހު އެވެ. އެއީ މިދިޔަ މަހު އޮތް އެމްޑީޕީގެ އެތެރޭގެ އިންތިހާބުގެ ވޯޓް ނަގަމުންދިޔަ ވަގުތެވެ. މިހާތަނަށް ބޭއްވުނު އެމްޑީޕީގެ އެންމެ ވާދަވެރި އެތެރޭގެ އިންތިހާބުގެ ވޯޓް ހިނގަމުން ދަނިކޮށް ނަޝީދު ވަނީ ޓީވީ ޗެނަލެއް މެދުވެރި ކުރައްވާ 2023 ގެ އިންތިހާބުގައި ރަައީސް ސޯލިހް ވާދަކުރައްވާނެ ކަމަށް ދެކެވަޑައިނުގަންނަވާ ކަަމަށް ވަރަށް ސާފުކޮށް ވިދާޅުވެފައެވެ. އަދި އެމަނިކުފާނު ވާދަކުރައްވަން ބޭނުންފުޅުވާ ކަމަށް މާ ސާފުކޮށް ވިދާޅުވިއެވެ. އެމްޑީޕީގެ ވެރިކަން ދެމެހެއްޓުމަށް އެ ގޮތް މޮޅު ކަމުގައިވެސް ވިދާޅުވިއެވެ.\nއެ ދުވަހު ސަރުކާރުގެ ތަރުޖަމާނު ނެރުއްވާ ރައީސް ސޯލިހް އެ ވާހަކަތައް ދޮގުކުރެއްވިއެވެ. ނަމަވެސް ފިނި ގޮތަކަށެވެ. މަޑުކުރެއްވީ އިއްޔެގެ ނޫސްވެރިންގެ ބައްދަލްވުމާއި ހަމައަށެވެ. އެ ދުވަހު ރައީސްގެ ފަރާތްޕުޅުން ތަރުޖަމާން ވިދާޅުވީ ރިޔާސީ ރޭހުގައި ވާދަކުރެއްވުމާ ގުޅޭގޮތުން ރައީސް އަދި ގޮތެއް ނުނިންމަވާ ކަމަށެވެ. ޔަގީނުންވެސް ވާދަނުކުރައްވަން ނުނިންމަވާ ކަމަށެވެ. އަދި ރައްޔިތުންނާއި ބައްދަލުކުރައްވާ ރައީސް ނިންމަވާ ގޮތެއް ސާފުކޮށްދެއްވާނެ ކަމަށެވެ. އެ މަސައްކަތް އެހެން ބޭފުޅަކަށް ހަވާލު ނުކުރައްވާނެ ކަމަށެވެ.\nއެމްޑީޕީގެ އިސް ލީޑަރު އަދި ރައީސް އިބްރާހިމް މުހައްމަދު ސޯލިހް އާއި އެމްޑީޕީގެ ރައީސް މުހައްމަދު ނަޝީދު: އެމްޑީޕީގެ ރިޔާސީ ޓިކެޓް ލިބިވަޑައިގަންނަވާނެ ބޭފުޅެއް ޔަގީނެއް ނޫން --\nރިޔާސީ އިންތިހާބާއި ގުޅޭގޮތުން މިހާތަނަށް ދައްކަވަމުން އައި ވާހަކަތައް ބަދަލުކުރައްވާ ސާފު ޖަވާބެއް ރައީސް ސޯލިހް ދެއްވެވީ އިއްްޔެ އެވެ. އިންތިހާބުގައި ވާދަކުރެއްވުމާއި ގުޅޭގޮތުން ގޮތެއް ނިންމަވައިފިންތޯ އަވަސް އިން ކުރި ސުވާލަށް ޖަވާބު ދެއްވަމުންނެވެ. ނޫސްވެރިންނާއި ބައްދަލުނުކުރައްވާތާ 10 މަސް ދުވަސް ފަހުން އިއްޔެ ރައީސުލްޖުމްހޫރިއްޔާގެ އޮފީހުގައި ބޭއްވެވި ބައްދަލްވުމުގައި ރައީސް ސޯލިހް ވަނީ ދެވަނަ ދައުރަކަށް ނިކުމެ ހުންނެވި ކަމަށް ވިދާޅުވެފައެވެ. އެއަށްވުރެ މާސާފުކޮށް ވިދާޅުވީ އެމަނިކުފާނު ދެވަނަ ދައުރަކަށް ތައްޔާރަށް ހުންނެވި ކަަމަށެވެ.\nވެރިކަމުގައި އޮތީ އެމްޑީޕީ އެވެ. އެ ވެރިކަން ދަމަހައްޓަން އެދޭނަމަ "ޗޮއިސް" އަކީ އެމަނިކުފާނު ކަމަށެވެ. މިއީ ސީދާކޮށް ވިޔަސް ނުސީދާކޮށް ވިޔަސް ރައީސް ނަޝީދަށް ދެއްވި ޖަވާބެކެވެ. އެއީ އެމްޑީޕީގެ ވެރިކަން ދަމަހައްޓަން އޮތް އެންމެ މޮޅު ފަންޑިތައަކީ އެމަނިކުފާނު ރިޔާސީ ރޭހަށް ނިކުންނެވުން ކަމަށް މިދިޔަ މަހުގެ 19 ވަނަ ދުވަހު ވިދާޅުވުމުންނެވެ.\nއެ ސުވާލަށް ދެއްވެވި ޖަވާބުގައި ދެންވެސް ރައީސް ސޯލިހް އަޅާކިޔުއްވީ ރައީސް ނަޝީދާ އެމަނިކުފާނާ ހުރި ތަފާތެވެ. ވިދާޅުވީ އަދިވެސް އެއް ޕާޓީއަކަށް އެކަނި ވެރިކަން ހޯދެން ނެތް ކަަމަށެވެ. ރައްޔިތުންގެ ތާއީދެއް އެވަރަށް ނެތީ އެވެ. އެހެންވީމަ ވެރިކަން ހޯދަން އަދި ވެރިކަން ދަމަހައްޓަން އޮތީވެސް ކޯލިޝަންގެ ހިޔަލުގައި ތިބުމެވެ. ރައީސް ވިދާޅުވި ގޮތުގައި ފުޅާ ކޯލިޝަނެއް ހެއްދެވޭނީ އަދި ހެއްދެވެން އޮތީ އެމަނިކުފާނަށެވެ. ކޯލިޝަނަކާއެކު ނިކުންނަވާ އިންތިހާބު ކާމިޔާބު ކުރައްވާނެ ކަމުގެ ޔަގީންކަން އެބައޮތެވެ.\nއެ ވާހަަކަފުޅުގައި ނަޝީދުގެ ނަންފުޅު ނެތަސް ރައީސްގެ ވިދާޅުވުން ސާފެވެ. ރައީސް އެ ވިދާޅުވަނީ ނަޝީދަށް ކޯލިޝަނެއް އެކުލަވާ ނުލެއްވޭނެ ކަމަށެވެ. ނަޝީދާއެކު މަސައްކަތް ކުރައްވާނެ ސިޔާސީ ލީޑަރެއް ނެތެވެ. ޕާޓީއެއް ނެތެވެ. ކޯލިޝަންގައި އޮތް ތިން ޕާޓީއާ އެ ޕާޓީތަކުގެ ލީޑަރުން އަދި މެންބަރުންނާވެސް ނަޝީދާ ގުޅުމެއް ނެތެވެ. އޮތީ ދެބަސްވުމާއި ހިޔާލުތަފާތުވުމެވެ. ކޯލިޝަން އޮތުމަށް ނަޝީދުވެސް އެހާމެ ރުޅިއަރައެވެ. ކޯލިޝަން ރޫޅާލާ އެމްޑީޕީ އެކަނި ސަރުކާރު ހިންގަން ނަޝީދު އެކި ފަހަރުމަތިން ހުށައަޅުއްވާފައިވެއެވެ. ނަމަވެސް ދެވަނަ ދައުރެއްގެ އުންމީދު އޮތީތީވެ އެ ގޮތް ހައްދަވަން ރައީސަށް ކެރިވަޑައިނުގަންނަވަނީ އެވެ.\nރިޔާސީ ރޭހަށް ނިކުންނެވުމުގެ ޝައުގުވެރިކަން ފާޅުކުރެއްވި ނަމަވެސް އަދި ދެވަނަ ދައުރަކަށް ތައްޔާރަށް ހުންނެވި ނަމަވެސް ރައީސް ސޯލިިހްގެ ކުރިފުޅުމަތީ އެންމެ ވަރުގަދަ ހަނގުރާމަ އޮތީ ކުރިއަށެވެ. ނޭންގެނީ ފެށޭނެ އިރެކެވެ. އެއީ އެމްޑީޕީގެ ރިޔާސީ ޕްރައިމަރީ އެވެ.\nޕްރައިމަރީއަށް ދެ ރައީސުން ނިކުންނަވައިފިނަމަ ވާނެ ހައެތިވެ ނިމުނީ އެވެ. އެ ދުވަސް ދެކެން ދެ ރައީސުންވެސް ބޭނުންފުޅެއް ނޫނެވެ. އަމުދުން އެމްޑީޕީ އޮތީ އެފަދަ މަންޒަރެއް ތަޖުރިބާ ކުރަން ރެޑީގައެއް ނޫނެއެވެ. ދެ ރައީސުންގެ މެދުގައި ޕްރައިމަރީއެއް ބާއްވައިފިނަމަ އެންމެ ފަހުގެ ގޮވުމުން އެމްޑީޕީ ގޮވާނެ އެވެ. ދެވަނަ ޑީއާރުޕީއަށްވެ ނިމިދާނެ އެވެ. ދެ ރައީސުންނާއި މުޅި އެމްޑީޕީއަށްވެސް އޮތީ އެ ބިރެވެ.\nއެހެން ކަމުން ފުރަތަމަ ކުރެވުނު މަސައްކަތަކީ ޕްރައިމަރީއެއް ނެތި ރައީސް ސޯލިހަށް ދެވަނަ ދައުރެއްގެ ޓިކެޓް ދިނުމެވެ. އެގޮތާ ރުހޭތޯ އެކި ބޭފުޅުން ނެރުއްވައިގެން އެކި ހުތްޖަތް ގާއިމު ކުރެއްވޭތޯ ބައެއް ބޭފުޅުން ވަރަށް ހިތްމަތް ކުރެއްވިއެވެ. ނަމަވެސް ރައީސް ނަޝީދާއި އެމަނިކުފާނުގެ ވަފާތެރިން ތިއްބެވީ އެގޮތަށް ދޫދޭކަށް ނޫނެވެ. ޕްރައިމަރީއެއް ނެތި އެމްޑީޕީގެ އެންމެ ޓިކެޓެއްވެސް ލިބޭނެ މަގެއް ނޯންނާނެ ކަމަށް ހަރުއަޑުން އިއުލާނު ކުރެއްވިއެވެ.\nއެކަން ރައީސްވެ ގަބޫލު ކުރެއްވީއެވެ. އިއްޔެ އޮތް ބައްދަލްވުމުގައި ރައީސް ވިދާޅުވި ގޮތުގައި ކެންޑިޑޭޓް ކަނޑައަޅާނީ އެމްޑީޕީގައި އުސޫލު އޮތް ގޮތަކަށެވެ. ޕްރައިމަރީއެއް އޮތުމަކީ އެންމެ ރަނގަޅު ގޮތެވެ. އެ ފަހުން ދެން ވިދާޅުވީ ރިޔާސީ ކެންޑިޑޭޓް ކަނޑައަޅާނީ އެމްޑީޕީގެ ކޮންގްރެސް އިން ކަމަށެވެ. އެހެންވީމަ މި ދެ ވާހަކަފުޅު މުޅީން ސާފެއް ނޫނެވެ. ރިޔާސީ ކެންޑިޑޭޓް ހޮވަން ހުރިހާ މެންބަރުން ވޯޓްލާ އިންތިހާބެއް ބާއްވާނީ ކަމެއް ނުވަތަ 2018 ގައި އަމަލު ކުރި ގޮތަށް ކޮންގްރެސް ބާއްވާ ގޮތް ކަނޑައަޅާނީ ކަމެއް ނޭންގެވެ. އިއްޔެގެ ބައްދަލްވުމުގައި ދެ ގޮތަށް ރައީސް ވިދާޅުވިއެވެ.\n"އަޅުގަނޑަށް ޔަގީންކަން އެބައޮތް ކޯލިޝަނަކާއެކު އެމްޑީޕީ އިސްވެ އޮވެ ބަޔަކާއެކީގައި ނިކުމެ 2023 އަޅުގަނޑަށް ކާމިޔާބު ކުރެވޭނެ ކަމުގެ. އެމްޑީޕީއަށް އެކަންޏެއް ނުވާނެ. އެހެންވީމަ ޕާޓީގެ ކޮންގްރެސް އިން ނިންމާނީ ކެންޑިޑޭޓަކު. އަޅުގަނޑު ދޭނެ ޔަގީން ކަމަކީ އަޅުގަނޑަށް ކާމިޔާބު ކުރެވޭނެ ކަމުގެ ޔަގީންކަން އޮތް ވާހަކަ ރިޔާސީ އިންތިހާބު 2023. އެމްޑީޕީއަށް ވެރިކަން ކުރަން ބޭނުން ކަމަށް ވަންޏާ އަޅުގަނޑު މިހުރީ ޗޮއިސްއެއް،" ރައީސް ސޯލިހް އިއްޔެ ވިދާޅުވިއެވެ.\nރައީސްގެ މި ވާހަކަފުޅަށް ރައީސް ނަޝީދު ރޭ ރައްދުވެސް ދެއްވައިފި އެވެ. މިއީވެސް ކުރިއަށް އޮތް ހަނގުރާމައިގެ ވަރުގަދަ ކަމުގެ އަލާމާތަކަށް ފުދެއެވެ. ރައީސް ސޯލިހްގެ އިއްޔެ އިއުލާނު ކުރެއްވުން ނަޝީދަށް ސިފަ ކުރެއްވީ އަމިއްލަ އަމިއްލަ އުންމީދު އިސްކުރުމެއްގެ ގޮތުގައެވެ. އަދި މިއީ ވެރިކަމަށް ފައިނަގަންވީ ވަގުތެއް ނޫން ކަމަށް ވިދާޅުވެ ނުސީދާކޮށް ހޫނު ރައްދެއް ދެއްވިއެވެ.\nނަޝީދު ވިދާޅުވި ގޮތުގައި މިއީ ދެ ކަމަށް ވިސްނަންވީ ވަގުތެކެވެ. އެއީބޭރު ފައިސާގެ ރިޒާވް ރަނގަޅު ކުރުމާއި ރައްޔިތުންގެ ސަލާމަތްތެރިކަން ދެމެހެއްޓޭނެ ގޮތަކާމެދު ވިސްނަވާ މަގަށް އަޅުވުމެވެ. އެ ނޫން ވިސްނުމެއް ފިކުރެއް ކުރިއަށް ނެރުއްވައިގެން ނުވާނެ ކަމަށެވެ. ރައީސްގެ ވާހަކަތަކަށް ރައްދު ދެއްވަން ޖެހިވަޑައިގެން ސަބަބުވެސް ސާފުކޮށް ދެއްވިއެވެ. ނަޝީދު ވިދާޅުވި ގޮތުގައި ވަރަށް ގިނަ ބަޔަކު ދަނީ އެމަނިކުފާނަށް އެކި މެސެޖްތައް ފޮނުއްވަމުންނެވެ. އޭގެ ތަފްސީލެއް ނުދެއްވައެވެ. ނަމަވެސް އެހެން ވިދާޅުވެ ދެން ދެއްކެވި ވާހަކަފުޅުން މަންޒަރު ސާފެވެ. އެ ވިދާޅުވަނީ ވަފާތެރި މެންބަރުން ކަަންބޮޑުވެ ރައީސް ސޯލިހް ރިޔާސީ ރޭހަށް ޝައުގުވެރިކަން ފާޅުކުރެއްވުމުން ދެން ނަޝީދު ހައްދަވާނެ ގޮތެއް ސާފުކޮށް ދެއްވުމުގެ ވާހަކައެވެ. ޓްވީޓްގައި ނަޝީދު އެ ވަނީ މިވަަގުތަށް ރައީސް ސޯލިހަށް ދެވެން އޮތް އެންމެ ވަރުގަދަ ރަައްދު ދެއްވާފައެވެ.\n"ވަރަށް ގިނަ ބޭފުޅުން ޓެކްސްޓް ކުރައްވާތީ ދަންނަވަން. އަޅުގަނޑަށް ފެންނަ ގޮތުގައި މިއަދުގެ ހާލަތަކީ އަމިއްލަ އުންމީދު އިސްކޮށް ވެރިކަމަށް ފައިނަގަންވީ ވަގުތެއް ނޫން. މިއީ ބޭރު ފައިސާގެ ރިޒާވް ރަނގަޅުކޮށް ރައްޔިތުންގެ ސަލާމަތްތެރިކަން ދެމެހެއްޓޭނެ ގޮތާމެދު ވިސްނާ މަގަށް އަޅުވަންވީ ވަގުތު،" ރައީސްގެ އިއުލާން ކުރެއްވުމަށް ރައްދު ދެއްވާ ނަޝީދު ވިދާޅުވިއެވެ.\nކޮންމެއަަކަށް ރައީސް ސޯލިހް މިވަނީ މިހާތަނަށް އެމަނިކުފާނު ހާމަނުކުރައްވާ ހުންނެވި އައު ދައުރެއްގެ ވިސްނުން ސާފުކޮށް ހާމަކުރައްވާފައެވެ. ހަރުހިލަ ތޮށިގަނޑުގައި ފޮރުވިފައި އޮތް އެމަނިކުފާނުގެ ހަގީގީ ވިސްނުން ބޭރަށް ނެރުއްވާފައެވެ. އެއާއެކު ރައީސް ނަޝީދުގެ ފާޑުވިދާޅުވުންވެސް އަމާޒުވީއެވެ. ނަމަވެސް އެއީ ވަރަށް ޒާތީ އެހާމެ ސިޔާސީ ފާޑުވިދާޅުވުމެވެ. މިދިޔަ ކޮންމެ ދުވަހަކު ނަޝީދު ގެންދެވީ ވެރިކަމަށް ވަޑައިގަތުމުގެ ޝައުގުވެރިކަން ފާޅުކުރައްވަމުންނެވެ. އެމަނިކުފާނު އެ ވާހަކަ ދެއްކެވީ ބަލިމަޑުކަމަށް ބެެއްލެވުމެއް ނެތިއެވެ. ދައުލަތުގެ ރިޒާވް ހުރި ނެތް ގޮތެއް ނުބައްލައެވެ. ގައުމުގެ ސަލާމަތާއި ރައްކާތެރިކަން އޮތް ގޮތެއް ބެއްލެވުމެއް ނެތި އެވެ.\nއެހެންވީމަ އެކަން އެހެން ހިނގާނެކަން ރައީސް ސޯލިހަށް މާ ސާފުކޮށް އެނގިވަޑައިގަންނަވާނެ އެވެ. އެކަން އެނގިވަޑައިގެން ހުންނަވާ ރައީސްގެ ޖަވާބު ބައްޓަން ކުރެއްވީ އެހާމެ ސާދާކޮށެވެ. އެހެންވީމަ ދެން އޮތީ ރިޔާސީ ޓިކެޓްގެ ބަހުސެވެ. ޓިކެޓް ދޭނެ ގޮތެވެ. ޕްރައިމަރީއެއް ބާއްވާނީ ހެއްޔެވެ. ގައުމީ މަޖިލީހުން ގޮތްތަކެއް ނިންމާ ކޮންގްރެސް އެއްކޮށް ޓިކެޓާމެދު ގޮތް ނިންމާނީ ހެއްޔެވެ. ގައުމީ މަޖިލީހާއި ކޮންގްރެސްގެ އަަޣުލަބިއްޔަތު ރަައީސް ސޯލިހް ފަސޭހަކަމާއެކު ހޯއްދަވާނެ އެވެ.\nޕްރައިމަރީންވެސް ކުރި ލިބިވަޑައިގަންނަވާނެ ކަމަށް ވަރަށް ބޮޑަށް ބެލެވެއެވެ. ނަމަވެސް ރައީސް ނަޝީދާ ވާދަކުރަން ޖެހިވަޑައިގެންފިނަމަ މޮޅުވިޔަސް ލައްކަ ދެރަ ލިބިވަޑައިގަންނަވާނެ އެވެ. އަލުން އެއް ނުކުރެވޭ މިންވަރަށް ޕާޓީ ހަލާކުވެ ދެރަވެދާނެ އެވެ. ރައީސް ސޯލިހަށް އޮތ އެންމެ ބޮޑު ޗެލެންޖަކީ އެއީ އެވެ. ނަމަވެސް ކިތަންމެ ބޮޑު ޗެލެންޖެއް ނަންގަވައިގެންވެސް އެއީ ކުރައްވަން ޖެހިވަޑައިގެންފައި އޮތް ކަމެކެވެ. ޕްރައިމަރީ ނުބޭއްވިޔަސް އެތައް ބަޔަކު އެމްޑީޕީއާ ފެޔަށް ޖެހޭނެ އެވެ. ނަމަވެސް ގްރާސްރޫޓް ބައިބައިވާ މިންވަރު ކުޑަ ކުރެވިދާނެ ކަމަށް އެއް ގޮތަކުން ބެލެވިދާނެ އެވެ. އެކަމަކު އެގޮތުންވެސް ސަލާމަތެއް ނޯންނާނެ އެވެ. އެ ހާލަތުގައި ރައީސް ނަޝީދު ފާޅުގައި ނިކުންނަވާ ރައީސް ސޯލިހާ ދެކޮޅު ހައްދަވައިފިނަމަ ލިބޭ ގެއްލުން ވަކި ކުޑައެއް ނުވާނެ އެވެ. އެހެން ކަމުން ރިޔާސީ އިންތިހާބުގެ ޝައުގުވެރިކަން ފާޅުކުރެއްވުމާއެކު ހަގީގީ ހަނގުރާމަ އިއްޔެ އެ ފެށުނީ އެވެ. ކޮންމެ ގޮތެއްވެސް ވެދާނެ އެވެ. ބަލަން ތިބެމާ ހެއްޔެވެ.\nއެމްޑީޕީ ރައީސް މުހައްމަދު ނަޝީދު ރައީސް މައުމޫން އަބްދުލްގައްޔޫމް + ރައީސް އިބްރާހިމް މުހައްމަދު ސޯލިހު ގާސިމް އިބްރާހިމް އަދާލަތު ޕާޓީ އިމްރާން އަބްދުﷲ ޖުމްހޫރީ ޕާޓީ އެމްއާރުއެމް ރިޔާސީ އިންތިހާބު 2023


BML Vehicle loan thakuge interest rate 15 percent ah kuda koffi\nބޭންކް އޮފް މޯލްޑިވްސް (ބީއެމްއެލް) ގެ ވެހިކަލް ލޯން އަދި ފައިނޭންސިންގެ އިންޓްރެސްޓް ރޭޓާއި ޕްރޮފިޓް ރޭޓަށް މިއަދު ހެޔޮ ބަދަލުތަކެއް ގެނެސްފިއެވެ.\nބީއެމްއެލް އިން ބުނިގޮތުގައި މިއަދުން ފެށިގެން ދަށްކުރެވުނު އިންޓްރެސްޓާއެކު ކަސްޓަމަރުންނަށް 500،000 ރުފިޔާއާ ހަމަޔަށް %15 އިންޓްރެސްޓް ރޭޓުގައި ލޯނު ލިބޭނެއެވެ. އިންޓްރެސްޓް ދަށްވުމާއެކު އުޅަނދު ގަންނައިރު މަހަކަށް ދައްކަންޖެހޭ އަދަދުވެގެންދާނީ އެންމެ ކުޑަ އަދަދުގެ ގޮތުގައެވެ. މި ލޯން އެއްވެސް އިތުރު ރަހުނަކާ ނުލާ ދޫކުރާއިރު ލޯނު އަނބުރާ ދެއްކުމަށް5އަހަރުގެ މުއްދަތެއް ލިބޭނެއެވެ. ބީއެމްއެލް ވެހިކަލް ލޯން ކުރިން ދޫކުރަމުން އައީ ބޭންކުގައި ރަޖިސްޓްރީކޮށްފައިވާ ވިޔަފާރިތައް މެދުވެރިކޮށް އުޅަނދު ގަތުމަށެވެ. ނަމަވެސް މިއަދުން ފެށިގެން ރާއްޖޭގެ ކޮންމެ ވިޔަފާރިއެއް މެދުވެރިކޮށްވެސް އުޅަނދު ގަތުމުގެ ފުރުސަތު ކަސްޓަމަރުންނަށް ލިބިގެންދާނެ ކަމަށް ބީއެމްއެލް އިން ބުންޏެވެ.\nބޭންކުން ބުނީ ތިމާވެއްޓާ ރައްޓެހި އުޅަނދު ބޭނުންކުރުމަށް ބާރުއެޅުމަށް ބޭންކުން ކުރަމުންދާ މަސައްކަތުގެ ދަށުން، މުޅި އުޅަނދަކީ އިލެކްޓްރިކް އުޅަނދެއް ނަމަ ވެހިކަލް ލޯނާއި ފައިނޭންސިންގެ ރޭޓް މިވަނީ %12 އަށް އިތުރަށް ދަށްކުރެވިފައިވާ ކަމަށެވެ.\nމި ބަދަލާ ގުޅޭގޮތުން ވާހަކަދައްކަވަމުން ބީއެމްއެލްގެ ޑައިރެކްޓަރ އޮފް ރީޓެއިލް އެންޑް އެސްއެމްއީ ބޭންކިންގ މޫސާ ނިމާލް ވިދާޅުވީ މި ބަދަލާއެކު މުޅި މާކެޓްގައި ކަސްޓަމަރުންނަށް އުޅަނދުގަތުމަށް އެންމެ އަގު ހެޔޮ އަދި ފަސޭހަ ގޮތްތަކެއް ލިބިގެންދާނީ ބީއެމްއެލް އިން ކަމަށެވެ.\n“މުޅި އުޅަނދަކީ އިލެކްޓްރިކް އުޅަނދެއް ނަމަ އިންޓްރެސްޓް ރޭޓް މިވަނީ %12 އަށް އިތުރަށް ދަށްކުރެވިފަ. މީގެ ސަބަބުން ރާއްޖޭގައި ތިމާވެއްޓާ ރައްޓެހި އުޅަނދު ބޭނުންކުރުން އިތުރުވުމަށް ބާރުއެޅިގެންދާނެ.” ނިމާލް ވިދާޅުވި އެވެ.\nބީއެމްއެލް އިން ބުނީ ވެހިކަލް ލޯނާއި ފައިނޭންސިންގ އަށް މިއަދު ގެނެވުނު ބަދަލުތަކާއެކު ސައިކަލާއި، ކާރު އަދި ހަތަރު ފުރޮޅުލީ އުޅަނދުގެ އިތުރުން ޖެޓް ސްކީ، އިންޖީނުލީ ޑިންގީ ފަދަ އިންޖީނު އަޅާފައިވާ އުޅަނދުވެސް ގަނެވޭނެއެވެ.


Ooredoo supernet plan thah upgrade koffi\n15 އޮގަސްޓު 2020\nއުރީދޫގެ ސުޕަނެޓް ކަސްޓަމަރުންނަށް އިތުރު އަގަކާ ނުލައި،5ގުނަ އިތުރު ސްޕީޑާއެކު 68 އިންސައްތަ އާއި ހަމައަށް އިތުރު ޑޭޓާ ދޭން ނިންމައިފި އެވެ.\nއުރީދޫ މޯލްޑިވްސް އަކީ ފެށުނީއްސުރެ އެންމެ ފުރިހަމަ އިންޓަނެޓްގެ ހިދުމަތާއިއެކު ރާއްޖޭގެ އެންމެހައި ރައްޔިތުން ގުޅުވައިދިނުމުގެ އަޒުމުގައި ކެނޑިނޭޅި މަސައްކަތްކުރަމުން އަންނަ ކުންފުންޏެކެވެ. މިއަދު، މުޅި ދުނިޔެ ކުރިމަތިލަމުން އަންނަ ޕެންޑެމިކްއާއި ގުޅިގެން މުވާސަލާތީ ގުޅުމުގެ މުހިންމުކަން އިތުރުވެ، އިންޓަނެޓް ބޭނުންކުރާވަރުވެސް ވަނީ ނުހަނު ބޮޑުތަން އިތުރުވެފަ އެވެ. އެހެންކަމުން، އުރީދޫ މޯލްޑިވްސްގެ ތަސައްވުރާއެއްގޮތްވާ ގޮތުގެ މަތިން، ކަސްޓަމަރުންގެ މި ބޭނުންތައް އިތުރަށް ފަހިކޮށްދިނުމުގެ ގޮތުން ސުޕަނެޓް ފިކްސްޑް ބްރޯޑްބޭންޑް ޕްލޭންތައް މިއަދު ވަނީ ބޮޑެތި ބަދަލުތަކެއް ގެނެސް އަޕްގްރޭޑްކޮށްފަ އެވެ.\nމިއަދު، 15 އޯގަސްޓްގައި ސުޕަނެޓް ޕެކޭޖްތައް ރިނިއުވެގެންދިޔައިރު މި ގެނެވުނު ބަދަލާއިއެކު ކަސްޓަމަރުންނަށް އިތުރު ޑޭޓާ އާއި ހަލުވި ސްޕީޑް ލިބގެންދާނެ އެވެ. ސުޕަނެޓް ޕްލޭންތަކަށް ގެނެވުނު މި ހެޔޮ ބަދަލުގެ އިތުރު މައުލޫމާތާއި ތަފްސީލު އުރީދޫ މޯލްޑިވްސްގެ އެޕުން ނުވަތަ ވެބްސައިޓް މެދުވެރިކޮށް ލިބިގެންދާނެ އެވެ.\n“މުޅި ދުނިޔެ އަށް ބަލާލި ކަމުގައިވިޔަސް، ދިރިއުޅުން ކުރިއަރުވައި ކަންކަމުގައި އިތުރު ފަސޭހަކަން ގެނެސްދިނުމުގައި އިންޓަނެޓްގެ ރޯލު ދަނީ ދުވަހުން ދުވަހަށް އިތުރުވަމުން. އުރީދޫ އިން ދިވެހިރާއްޖޭގެ ހިދުމަތުގައި 15 އަހަރު ފުރުމުގެ މުނާސަބަތު އަޅުގަނޑުމެން ފާހަގަކުރަމުން ދާއިރު، ރައްޔިތުންނަށް އެންމެ ފުރިހަމަ އިންޓަނެޓްގެ ހިދުމަތް ފޯރުކޮށްދިނުމުގައި ދެމިތިބޭނެކަމުގެ ޔަގީންކަށް އަރުވަން،” އުރީދޫ މޯލްޑިވްސް މެނޭޖިންގް ޑިރެކްޓަރު އަދި ސީއީއޯ ނަޖީބް ހާން ވިދާޅުވި އެވެ.\n“މިއަދު އަޅުގަނޑުމެން މިވަނީ ކުރިޔަށްވުރެވެސް ހަލުވި ސްޕީޑުގައި، އިތުރު ޑޭޓާ އެލަވަންސްއާއެކު ސުޕަރނެޓް ޕޯޓްފޯލިއޯ އަޕްގްރޭޑްކޮށްފަ. މި ބަދަލު ގެނައުމުގެ މަގްސަދަކީ، ދުނިޔޭގެ ހާލަތާއެކު ބަދަލުވަމުން އަންނަ ކަސްޓަމަރުންގެ އިންޓަނެޓްގެ ބޭނުންތައް ފުރިހަމަކުރުމަށް ލުއިގޮތްތައް ހޯދާދިނުން. ހަމައެހެންމެ، އޮންލައިންކޮށް ކިޔެވުމާއި، ސިއްހީ ހިދުމަތާއި، އަދި އޮންލައިންކޮށް ވިޔަފާރިކުރުން ފަދަ ޑިޖިޓަލްވަމުންއަންނަ ހިދުމަތްތަކުގެ ފުރިހަމަ ބޭނުން ހިފުމަށް ފަހިކޮށްދިނުން.”\nއުރީދޫ އަށް ފިކްސްޑް ބްރޯޑްބޭންޑް ލައިސަންސް ލިބި، އެންމެހާ ފަރާތްތަކަށް މި ޚިދުމަތް ފޯރުކޮށްދިނުމަށް މަސައްކަތް ފެށުންވެގެންދިޔައީ ރާއްޖޭގެ ބްރޯޑްބޭންޑް ދާއިރާއަށްވެސް ފާހަގަކޮށްލެވޭ ކުރިއެރުމެއް ގެނެސްދިން ބަދަލަކަށެވެ.\nކަސްޓަމަރުންނަށް ހެޔޮ އަގުތަކުގައި ބްރޯޑްބޭންޑް ލިބުމުގެ އިތުރުން، މާލެ ފިޔަވައި ރާއްޖޭގެ އެކި ކަންކޮޅުތަކަށް ފިކްސްޑް ބްރޯޑްބޭންޑް އިންޓަނެޓް ހިދުމަތް މިއާއިއެކު ލިބެން ފެށި އެވެ. ރާއްޖޭގެ އާބާދީގެ 70 އިންސައްތަ އަށް މިހާރު ސުޕަނެޓްގެ ހިދުމަތް ލިބޭއިރު، ހިދުމަތް އިތުރަށް ފުޅާކުރުމަށް އުރީދޫ އިން ދަނީ މަސައްކަތް ކުރަމުންނެވެ.\nޑިޖިޓަލް ހިދުމަތްތައް މެދުވެރިކޮށް ރާއްޖޭގެ ރައްޔިތުންނަށް އިތުރު ފުރުސަތުތައް ފަހިކޮށްދީ، އިންޓަނެޓްގެ ހިދުމަތް ވީހާވެސް ގިނަބަޔަކަށް އެންމެ ފުރިހަމަގޮތުގައި ފޯރުކޮށްދިނުމަށް އުރީދޫ މޯލްޑިވްސް އިން އަބަދުވެސް މަސައްކަތް ކުރަމުންގެންދާނެ އެވެ.


މި އިޢުލާންވަނީ 2019-09-29 11:52:59 ގައި ބާތިލް ކުރެވިފައެވެ.\nވަޒީފާއަށް އެދޭ ފޯމު މި ބިއުރޯގެ ( ނޭޝަނަލް ބިއުރޯ އޮފް ސްޓެޓިސްޓިކްސް) ކައުންޓަރުން ލިބެން ހުންނާނެއެވެ. އަދި މި އިދާރާގެ http://www.statisticsmaldives.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 30 ސެޕްޓެމްބަރ 2019 ވާ ހޯމަ ދުވަހުގެ 12:00 ގެ ކުރިން، ނޭޝަނަލް ބިއުރޯ އޮފް ސްޓެޓިސްޓިކްސް އަށެވެ. ވަޒީފާއަށް އެދޭ ފޯމާއި ލިޔުންތައް ބިއުރޯގެ ކައުންޓަރުން ( ވަގުފް ބިލްޑިންގް9ވަނަ ފަންގިފިލާ) އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.


Vagah Vehicle thah etherekurumugai MPL ge ihumaaleh nei\nވަގަށް ވެހިކަލްތައް އެތެރެކުރުމުގައި އެމްޕީއެލްގެ އިހުމާލެއް ނެތް\nދެ ކޮންޓެއިނަރުގައި ވަގަށް އެތެރެކޮށްފައިވާ ބައެއް ސައިކަލުތައް. -- ފޮޓޯ: ކަސްޓަމްސް\nދެ ކޮންޓެއިނަރެއްގައި ރާއްޖެ އަށް ވަގަށް އެތެރެ ކުރި ގިނަ އަދަދެއްގެ ވަހިކަލްތަކެއް ކަސްޓަމްސްއިން އަތުލައިގެންފައިވާއިރު، އެކަމުގައި މޯލްޑިވްސް ޕޯޓްސް ލިމިޓެޑް (އެމްޕީއެލް) ގެ އިހުމާލެއްނެތް ކަމަށް އެ ކުންފުނިން ބުނެފި އެވެ.\nއެ މައްސަލާގައި އިއްޔެ އެމްޕީއެލުން ނެރުނު ބަޔާނެއްގައި ބުނީ އެ ދެ ކޮންޓެއިނަރަކީ ވެސް އޭގައިހުރި މުދަލާއެކު ކޮންޓެއިނަރުތައް ހުރި ގޮތަށް އެތެރެކުރި ފަރާތުން ބޭނުންވާ ތަނަކަށް ގެންގޮސްގެން މުދާ ހުސްކުރާ ގޮތަށް ހަމަޖެހިފައިވާ ކޮންޓެއިނަރުތަކެއް ކަމަށެވެ.\nއެގޮތުން، އެމްޕީއެލުން ބުނީ އެ ކޮންޓެއިނަރުތައް ދޫކުރުމުގައި އެ ކުންފުނިން އަމަލުކޮށްފައިވަނީ މުދާ ދޫކުރުމުގައި އާންމުކޮށް ފުރިހަމަ ކުރަންޖެހޭ އިޖުރާއަތްތައް ފުރިހަމަކުރުމަށް ފަހުގައި ކަމަށެވެ.\n"މިހާތަނަށް ބެލި ބެލުމުން މި ކަމުގައި މި ކުންފުނީގެ އެއްވެސް އިހުމާލެއް ނެތްކަމުގައި އެންމެހާ ފަރާތްތަކުގެ މައުލޫމާތަށްޓަކައި ދެންނެވީމެވެ،" އެ ބަޔާނުގައި އިތުރަށް ބުނެފައިވެ އެވެ.\nދައުލަތަށް ދައްކަންޖެހޭ އެއްވެސް ޑިޔުޓީއެއް ނުދައްކާ އެ ވެހިކަލްތައް އެތެރުކުރި މައްސަލަ ކަސްޓަމްސް އާއި ފުލުހުން ގުޅިގެން ބަލަމުންދާއިރު، އެ ތަހުގީގަށް އެއްބާރުލުން ދެމުން އަންނަ ކަމަށް އެމްޕީއެލުން ބުންޏެވެ.\nމޯލްޑިވްސް ޕޯޓްސް ލިމިޓެޑް މޯލްޑިވްސް ޕޮލިސް ސާވިސް މޯލްޑިވްސް ކަސްޓަމްސް ސާވިސް + ކުށްކުރުން\nވަގަށް އެތެރެކުރި އުޅަނދުތަކެއް ކަސްޓަމުން އަތުލައިފި


ޔުނިވަރސަލް ފައުންޑޭޝަންގެ ފަރާތުން ހިންގަވާ "ޑިސްކަވަރ ހޮސްޕިޓާލިޓީ" ޕްރޮގްރާމުގެ ބައިވެރިންނަށް ސެޓްފިކެޓް ދިނުމުގެ ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nޔުނިވަރސަލް ފައުންޑޭޝަންގެ ފަރާތުން ހިންގަވާ "ޑިސްކަވަރ ހޮސްޕިޓާލިޓީ" ޕްރޮގްރާމުގެ ބައިވެރިންނަށް ސެޓްފިކެޓް ދިނުމުގެ ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n27 ޖޫން 2019، ރިފަރެންސް: SA/NRFN/2019/26\nގަދަކީރިތިވަންތަ اللّـه سبحـانـه وتعـالىގެ ކިބަފުޅަށް ޙަމްދާއި ޝުކުރު ކުރަން. ކައު އިތުރު ނަބިއްޔާ مُحَمَّـد صـلّى الله علـيـه وسـلّم އަށް ޞަލާވާތާއި ސަލާމް ލެއްވުން އެދި ދުޢާކުރަން. އަދި މި ޞަލަވާތާއި ސަލާމުގައި، އެކަލޭގެފާނުގެ އާލު އަޞްޙާބުން ޝާމިލުކުރަން.\nޔުނިވަރސަލް ގުރޫޕްގެ ޗެއަރމަން މުޙައްމަދު ޢުމަރު މަނިކު، ވިލާ ކޮލެޖްގެ ރެކްޓަރ ޑޮކްޓަރ އަޙުމަދު އަންވަރު، ޔުނިވަރސަލް ގުރޫޕާއި އަދި ވިލާ ކޮލެޖުގެ އިސްވެރިން، ޔުނިވަރސަލް ގްރޫޕްގެ ރިޒޯޓްތަކުގެ ޖެނެރަލް މެނޭޖަރުން، މި ޙަފްލާގައި ބައިވެރިވާ އެންމެހައި ބޭފުޅުން، އަދި ޑިސްކަވަރ ހޮސްޕިޓާލިޓީ ޕްރޮގްރާމްގެ ހުރިހާ ބައިވެރިން؛\nއާދެ، އަޅުގަނޑު އެންމެ ފުރަތަމަވެސް ފާހަގަކޮށްލަން ބޭނުންވަނީ މިފަދަ ޕްރޮގްރާމެއްގެ މުހިންމުކަން. އާދެ، އެއްވެސް ޝައްކެއްނެތް، ދެންމެ ޗެއަރމަންގެ ވާހަކަފުޅުގައިވެސް ފާހަގަކުރައްވައިފި، މީހުން ބިނާކުރުމުގެ މުހިންމުކަން. އާދެ، މުޅި ދިވެހިރާއްޖެއަށް ވިސްނައިފި ކަމަށްވަންޏާ، އަޅުގަނޑުމެންނަށް މި ފެންނަނީ ޓޫރިޒަމް. އާދެ، ހޮސްޕިޓާލިޓީ އިންޑަސްޓްރީ. ވަރަށްގިނަ އަދަދަކަށް މަސައްކަތް ކުރާނެ ރަނގަޅު މީހުން ބޭނުން. އަޅުގަނޑުމެންނަށް، އަޅުގަނޑުމެން ބޭނުންވާ ކަހަލަ މޯލްޑިވިއަން ހޮސްޕިޓާލިޓީ. އެ ޚިދުމަތް، އާދެ، ހިނިތުންވުމާއެކު އެ ދޭ ޚިދުމަތް ދެވެންއޮތީ ގިނަ އަދަދަކަށް ދިވެހިން މި ދާއިރާއިން ތައްޔާރުކޮށްގެން. އެހެންވީމާ، މިކަމަށްޓަކައި ޔުނިވަރސަލް ގްރޫޕުން، ޔުނިވަރސަލް ފައުންޑޭޝަނުން ކުރަމުންގެންދާ މަސައްކަތް ފާހަގަކޮށް، މުޅި ދިވެހި ސަރުކާރުގެ ނަމުގައި އަދި ދިވެހިރާއްޖޭގެ ޢިއްޒަތްތެރި ރައީސުލްޖުމްހޫރިއްޔާގެ ނަންފުޅުގައި ޗެއަރމަން މުޙައްމަދު ޢުމަރު މަނިކަށް ވަރަށް އިޚްލާޞްތެރިކާމާއެކު ޝުކުރު ދަންނަވަން.\nއާދެ، މިއަދު ތިޔަ ކުދިންނަށް، ތިޔަ ކުދިންގެ ވިސްނުމަކަށްވެސް ޙަޤީޤަތުގައި ނުގެނެވޭނެ، އާދެ، ޓޫރިޒަމްގެ މަސައްކަތް ފެށްޓިއިރު، 1970ގެ ތެރޭގައި. އާދެ، ދިވެހިރާއްޖެއަށް މި ޓޫރިޒަމް ތަޢާރުފުކޮށް، މި ކަންތައް އަޅުގަނޑުމެންނާ ހަމައަށް ގެނައުމަށްޓަކައި އެންމެ ބުރަކޮށް އެ މަސައްކަތް ކުރެއްވި އެއް ބޭފުޅަކީ އާދެ، ޔުނިވަރސަލް ގްރޫޕްގެ ޗެއަރމަން. އާދެ އެދުވަހު އެ ކުރެއްވި މަސައްކަތް އެއީ އަޅުގަނޑުމެންނަށް މިއަދު އެގޮތަށް އެ ކަންތައް ކުރަން ޖެހިފައެއްނުވޭ.\nއާދެ، އަޅުގަނޑުމެން ފާހަގަކޮށްލަން އެބަޖެހޭ، ދަތި އުނދަގޫތަކަކާއި ބުރަ ކަންތައްތަކަކާއެކު އެ ދުވަހު މި ސަރވައިވް ކުރުމަށްޓަކައި، ޓޫރިޒަމް ދިވެހިރާއްޖޭގައި އާލާކުރުމަށްޓަކައި، ފައްކާ ކުރުމަށްޓަކައި އެ ކުރެއްވި މަސައްކަތް. އާދެ، ވަރަށް ވަރުގަދަ ހިތްވަރަކާއި ޢަޒުމެއް ހުރެގެން އެ މަސައްކަތް ވެގެންދިޔައީ.\nއެހެންވީމާ، މިއަދު އަޅުގަނޑުމެން އެ ކަންތައް ހަނދާންކުރަންޖެހޭ. އަޅުގަނޑުމެން މިއަދު އެ ބޭފުޅުން އެ ކުރެއްވި މަސައްކަތް ފާހަގަކުރަންޖެހޭ. އެއްވެސް ޝައްކެއްނެތްގޮތުގައި، އެ ދުވަހު ތިޔަބޭފުޅުން އެ ބުރަ މަސައްކަތް ނުކުރެއްވިނަމަ، މިއަދު މި ޓޫރިޒަމެއް ދިވެހިރާއްޖޭގައި މިގޮތަކަށް ނޯންނާނެ. ދިވެހިރާއްޖެއަށް ލިބުނު ކޮންމެ ކުރިއެރުމަކީ، ދިވެހިރާއްޖެ ހޯދި ކޮންމެ ކާމިޔާބަކީ، ދިވެހިރާއްޖެއަށް ލިބުނު ކޮންމެ ރީތި ނަމަކީ، ދިވެހިރާއްޖޭގެ ފަތުރުވެރިކަމުގެ ދާއިރާއާ ގުޅިފައިވާ ކަމެއް.\nއެހެންވީމާ، އަޅުގަނޑު މިއަދު ޓޫރިޒަމް ދާއިރާގައި ގިނަ ދުވަހު ވަޒީފާ އަދާކުރި މީހެއްގެ ހައިސިއްޔަތުންނާއި އަދި މުޅި ދިވެހި ސަރުކާރުގެ ފަރާތުން އެކަންތައް ފާހަގަކޮށް، ދިވެހިރާއްޖޭގައި އެ މަސައްކަތް ކުރެއްވި އެންމެހާ ފަރާތްތަކަށާއި އަދި ޔުނިވަރސަލް ގްރޫޕްގެ ޗެއަރމަން މުޙައްމަދު ޢުމަރު މަނިކަށް އަދިވެސް އެއްފަހަރު ޝުކުރު ދަންނަވަން.\nއާދެ، މިއަދު ތިޔަ ކުދިން ކަންތައްތަކެއް ދަސްކުރުމަށްޓަކައި ކުރިމަތިލާއިރު، ވަރުގަދަ ޢަޒުމެއް ހިތުގައި ބަހައްޓަން އެބަޖެހޭ. ޢަޒުމް ކަނޑައަޅަން އެބަޖެހޭ. ތިޔަ ކުދިންނާމެދު ތިޔަ ކުދިންގެ މައިންބަފައިންގެ އުއްމީދުތަކެއްވާކަން ތިޔަ ކުދިން ގަބޫލުކުރަންޖެހޭ. އެއްވެސް ކަމަކީ އެކަމަށް ދޭންޖެހޭ އަހަންމިއްޔަތުކަން، ސަމާލުކަން، ކޮންސެންޓްރޭޝަން ނުދެއްވިއްޖެ ކަމަށްވަންޏާ، އެކަމެއްގެ ކާމިޔާބާ ހަމައަކަށް ނުދެވޭ.\nއާދެ، އަޅުގަނޑު ހަމަ ތިޔަ ކުދިންނަށް ވަރަށް ކުރުގޮތަކަށް ދަންނަވައިލާނަން. އާދެ، އަޅުގަނޑު ޓޫރިޒަމް ދާއިރާއަށް ނުކުތީ އަޅުގަނޑުވެސް ހަމަ ތިޔަ ޢުމުރުގައި. ތިޔަ ކުދިންގެ ތެރޭގައި 16، 17 އަހަރަށްވުރެ ދޮށީ ކުއްޖެއް ހުރިކަމަކަށް އަޅުގަނޑަކަށް ފާހަގައެއްނުކުރެވޭ. އާދެ، ދަންނަވަން މި އުޅޭ ވާހަކައަކީ، ވަރަށް ޒުވާން ކުދިންތަކެކޭ. ދެން އިއްތިފާޤަކަށްވެސް ވެދާނެ، އަޅުގަނޑުވެސް އެ ޢުމުރުގައި ކުޑަ ދުވަސްކޮޅަކަށް ނަމަވެސް އަޅުގަނޑަށް އެންމެ ފުރަތަމަ ވަޒީފާއެއް އަދާކުރުމަށްޓަކައި ދެވުނީ، އާދެ، ޔުނިވަރސަލްގެ ރަށަކަށް. ދެން އެހެންނަމަވެސް، އޭގެފަހުން އަޅުގަނޑުގެ މަސައްކަތް ފެށިގެން ދިޔައީ މުޅިން އެހެން ގޮތަކަށް. އާދެ، ގާތްގަނޑަކަށް ފަންސަވީހަކަށް އަހަރު، އެއް ކުންފުޏެއްގައި އަޅުގަނޑު ވަޒީފާ އަދާކުރިއިރު، އަޅުގަނޑުގެ އެ ކަންތައް ފެށިގެން ދިޔައީވެސް އަޅުގަނޑުގެ އުމުރުން 17 އަހަރުގައި. އަޅުގަނޑު އެއް ބަހެއް، އެއް ނަޞޭހަތެއް އަޅުގަނޑުގެ ހިތުގައި އަދި މިއަދުވެސް އެބަހުރި. އެއީ އަޅުގަނޑު އެއް ނަންބަރު ފާލަމުން ވަޒީފާ އަދާކުރުމަށްޓަކައި، އަޅުގަނޑުގެ 17 އަހަރުގައި އަޅުގަނޑު ފުރިއިރު އަޅުގަނޑުގެ ކޮނޑުގައި ޖަހާލާފައި، އަޅުގަނޑުގެ ބައްޕަ ވިދާޅުވި، "އެނބުރި ނާންނައްޗޭ". "އެނބުރި ނާންނާށޭ". އެއީ ވަރަށްގިނަ ވާހަކަ. ދެން އެ ހުރިހާ ވާހަކައެއް މިއަދު އަޅުގަނޑު ދައްކާކަށް ވަގުތެއް ނެތް. އެހެންނަމަވެސް، އަޅުގަނޑަށް އެނގޭ، ކީކޭކަން އެ ވިދާޅުވީ. މަސައްކަތް ކުރަންޖެހޭކަމާއި، އެހެން މީހުންނާ ގުޅިގެން އުޅެންޖެހޭނެކަމާއި، ކަންކަން ދަސްކުރަންޖެހޭނެކަމާއި، މީހުންނަށް އިޙްތިރާމުކުރަން ޖެހޭނެކަމާއި، ހިނިތުންވުން ދައްކަންޖެހޭނެކަމާއި، ކާމިޔާބު މީހަކަށް ވުމަށްޓަކައި މީހާ ހަރުދަނާވާން ޖެހޭނެކަމާއި، އެހެން މީހުންނަށް ނަމޫނާ ދައްކަންޖެހޭނެކަމާއި، އެތައް މެސެޖްތަކެއް އަޅުގަނޑަށް އެ ކުރު ބަހުން ލިބިގެންދިޔަ.\nއާދެ، އަޅުގަނޑު އުފާކުރަނީ، ﷲ އިރާދަކުރެއްވީތީ، އަޅުގަނޑުގެ ވަޒީފާގެ އެންމެފަހު ދުވަހާ ހަމައަށްވެސް އަޅުގަނޑު އެ ފިޔަވަޅުމަތީގައި ހުރިން. އަޅުގަނޑުގެ ކޮންމެ ދުވަހެއް ވެގެންދިޔައީ، 17 އަހަރުން ފެށިގެން ގޮސްފައި، އަޅުގަނޑުގެ ވަޒީފާގައި ސައްބީހަކަށް އަހަރު އުޅުނުއިރު، ކޮންމެ ދުވަހަކީވެސް، ކޮންމެވެސް އާ ކަމެއް އަޅުގަނޑު ދަސްކުރި ދުވަހެއް. އާދެ، އަދިވެސް އެކަމަކަށް ނިމުމެއް ނާދޭ. މިއަދަކީވެސް އަޅުގަނޑުމެން ފިލާވަޅުތަކެއް ހާސިލުކުރި ދުވަހެއް. އަޅުގަނޑު ދަންނަވަން މިއުޅެނީ ތިޔަކުދިންނަށް މިއީ ރަނުގެ ފުރުޞަތެކޭ. އަޅުގަނޑުމެން ވަޒީފާ އަދާކުރި ދުވަސްތަކާ ޚިލާފަށް މިއަދު ދިވެހިރާއްޖޭގެ ރިޒޯޓްތައްވެސް މިހުރީ ހާ އަލިފުން ފެށިގެން އައްޑޫ ސިޓީއާ ދެމެދު ހުރިހާ އަތޮޅެއްގައި. އާދެ، ކައިރީގައި، ރަށުގައި ތިބެގެންވެސް ވަޒިފާއަށް ގޮސްފައި އަންނަން އެ ފުރުޞަތު މިއަދު އެބައޮތް. އަޅުގަނޑު ދަންނަވާނީ، ދިވެހިރާއްޖޭގައި ވަޒީފާ އަދާކުރުމުގެ، ހަމަ އެންމެ ހިތްހަމަޖެހިގެން، އެންމެ ރަނގަޅަށް އެ މާޙައުލު އޮތް އެއް ތަނަކީ ރިޒޯޓްތަކޭ. ޙަޤީޤަތަކީ ޓޫރިޒަމް އިންޑަސްޓްރީގައި މަސައްކަތް ކުރުމުން ވަރަށް ގިނަގުނަ ފިޅާވަޅުތަކެއް ލިބިގެންދޭ. އަޅުގަނޑުމެން މި އޮންނަނީ ގުޅިފައި. އެތައް ކަންތައްތަކެއް އަޅުގަނޑުމެންނަށް ދަސްވެގެން އެބަދޭ.\nއާދެ، އަޅުގަނޑު ހަމަ ތިޔަ ކުދިންނަށް ދަންނަވާލަން އޮތީ. ތިޔަ ކުދިންގެ މަސައްކަތާއިގެން ކުރިޔަށް ތިޔަ ކުދިން ވަޑައިގަންނަވާށޭ. ކުރިޔަށްދާށޭ. ދިވެހި ޤައުމަށް ހަރުދަނާ ޒުވާނުން ބޭނުންވޭ. މާދަމާ ޤައުމު މިއަށްވުރެ ރަނގަޅަށް ހިންގުމަށްޓަކައި، މަސައްކަތްތެރި ޒުވާނުން، ހުނަރުވެރި ޒުވާނުން، އެކި ފަންނުތަކުގެ ޒުވާނުން ބޭނުންވޭ. މިއަދު އަޅުގަނޑުމެން ތިއްބަސް، މާދަމާ ތިބޭނީ ތިޔަ ޒުވާނުން.\nއެހެންވީމާ، މިއަދު މި ލިބިފައި އޮތް ފުރުޞަތުގެ ބޭނުން ވަރަށް ރަނގަޅަށް ތިޔަ ކުދިން ހިފާށޭ. އަޚްލާޤު ރަނގަޅު، ހިތްހެޔޮ، އޯގާތެރި ބައެއްގެ ގޮތުގައި މަސައްކަތް ކުރާށޭ. އެކަކު އަނެކަކަށް އެހީތެރިވުމަކީ އެއީ އެންމެ ހެޔޮ އެއް ކަންތައްތައް.\nއެހެންވީމާ، އަޅުގަނޑު މި ފުރުޞަތުގައި ވަކިން ޚާއްޞަކޮށް، މި ތަމްރީނު ދެވޭ ރިޒޯޓްތަކުގެ މެނޭޖްމަންޓްގެ އިސްބޭފުޅުންނަށްވެސް އަޅުގަނޑު ދަންނަވާލަން ބޭނުންވޭ. ކަންތައްތައް ދަސްކޮށްދިނުމުގައި ކުދިން ގައިޑް ކޮށްދިނުމުގައި، ކުދިންނަށް ޑައިރެކްޝަން ދެއްވުމުގައި އިޚްލާޞްތެރިކަމާއެކު، ވީހާވެސް އޯގާތެރިކަމާއެކު، އެ މަސައްކަތް ރަނގަޅަށް ކުރައްވާށޭ. އާދެ، ދިވެހި ސަރުކާރުން އަބަދުވެސް ބަލަމުންދާނީ ވަކިން ޚާއްޞަކޮށް، ތަޢުލީމީ ދާއިރާ އަދި މަސައްކަތްތެރިން އުފެއްދުމުގެ ދާއިރާއަށް ހުޅުވެން ހުރި ހުރިހާ ދޮރުތަކެއް ހުޅުވުމަށް. އާދެ، ތަޢުލީމީ ދާއިރާއަށް ދުވަހަކުވެސް ހޭދަނުކުރާ މިންވަރަށް ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙުގެ މި ސަރުކާރުން ހޭދަތަކެއް އެބަ ކުރޭ. އާދެ، އެއީ އެއްވެސް ޝައްކެއްނެތްގޮތުގައި އަޅުގަނޑު ކުރިން މި ދެންނެވިގޮތަށް، ދިވެހިރާއްޖޭގެ ތިޔަފަދަ ޒުވާނުން، ދިވެހި ޤައުމު އެހެން ހަރުފަތްތަކަކަށް ގެންދިޔުމަށްޓަކައި ބޭނުންވާތީވެ. ސަރުކާރުން ތަޢުލީމީ ގޮތުން ތަޢުލީމީ ދާއިރާގައި ޒުވާނުންނާއި ދިވެހި ރައްޔިތުންނަށް ހުޅުވާފައި ހުރި އެއްވެސް ދޮރެއް ބަންދެއް ނުކުރާނެ. އިރާދަކުރެއްވިއްޔާ ފުޅާ ދާއިރާއެއްގައި، އެ ކަންތައްތައް ކުރަމުންދާނެ. އަދި އަމިއްލަ ފަރާތްތަކަށް ދިމާވެފައި ހުރި ގޮންޖެހުންތައް، ތަޢުލީމު ދިނުމުގައި، ތަމްރީނު ދިނުމުގައި ދިމާވެފައި ހުރި ގޮންޖެހުންތައް ހައްލުކުރުމަށްޓަކައި ދިވެހި ސަރުކާރުން އިރާދަކުރެއްވިއްޔާ، އެ ފަރާތްތަކާ ވަރަށް ގާތުން މަސައްކަތް ކުރަމުންދާނެ.\nއާދެ، އަޅުގަނޑުގެ ވާހަކަކޮޅު، އަޅުގަނޑު މިހާ ހިސާބުން ކުރުކޮށްލާނަން. އެހެންނަމަވެސް، އަޅުގަނޑު ހަމަ ނިންމާލުމުގެ ކުރިންވެސް، އަޅުގަނޑު ދަންނަވާލަން އޮތީ ދިވެހިރާއްޖޭގައި ވަކިން ޚާއްޞަކޮށް، ވިޔަފާރިވެރިން ދިވެހި ޤައުމު ކުރިއެރުވުމަށްޓަކައި، ތަރައްޤީ ކުރުމަށްޓަކައި ގިނަގުނަ މަސައްކަތްތަކެއް ކޮށްފައިވޭ. އާދެ، ޔުނިވަރސަލް އެންޓަރޕްރައިޒް، ޔުނިވަރސަލް ފައުންޑޭޝަނުން ވަނީ ގިނަގުނަ ޚިދުމަތްތަކެއް ކުރައްވާފައި. އަދި މިހާރުވެސް އެ ކަންތައްތައް ކުރައްވަމުން އެބަ ގެންދަވާ. އެހެންވީމާ، އެ ހުރިހާ ފަރާތްތަކަށް އަޅުގަނޑު ޝުކުރު ދަންނަވަން. އަދި ވަކިން ޚާއްޞަކޮށް، ޔުނިވަރސަލް ގްރޫޕްގެ ޗެއަރމަނަށް އަޅުގަނޑު ޝުކުރު ދަންނަވަން.\nއަޅުގަނޑުގެ އެންމެފަހު ބަހެއްގެ ގޮތުންވެސް އަޅުގަނޑު ތިޔަ ޒުވާނުންނަށް ދަންނަވާލަން އޮތީ އެކުވެރިކަމާއެކު ތިޔަ ހުރިހާ ކުދިން މަސައްކަތުގައި ދެމިތިބޭށޭ. މި ދިވެހި ޤައުމު އަމާން ތަނަކަށް، އެންމެންނަށް ހިތްގައިމު ތަނަކަށް ބަދަލުކުރެވޭނީ އަޅުގަނޑުމެން އެންމެން ގުޅިގެން ކުރާ މަސައްކަތުންނޭ. ދިވެހި ސަރުކާރަކީ އެއީ މުޅި ރައްޔިތުން ހިމެނޭގޮތަށް އޮންނަ އެއްޗެއް ގޮތުގައި އަޅުގަނޑުމެން ގަބޫލުކުރަންޖެހޭނޭ. ޤައުމަށް ދިމާވާ، ޤައުމުގެ އެއްވެސް ދިމާއަކަށް ދިމާވާ ގެއްލުމަކީ ނުވަތަ ދިމާވާ އެއްވެސް ކަމަކީ އެއީ އެންމެންގެ ކަމެއްގެ ގޮތުގައި އަޅުގަނޑުމެން ބަލައިގެން ނޫނީ އަޅުގަނޑުމެންނަށް ޤައުމައިގެން ކުރިޔަކަށް ނުދެވޭނޭ. އަޅުގަނޑުމެން އިންސާނުންވީތީވެ، އަޅުގަނޑުމެން ކުރާ ކަންތައްތަކުގައި އުނި ކަންތައްތަކެއް ހުރެދާނެ. އެހެންނަމަވެސް، އަޅުގަނޑުމެން އަބަދުވެސް އެކުވެރިކަމަކީ، ހެޔޮއެދޭ މީހުންނަކީ، ޤައުމަށްޓަކައި ހެޔޮއެދޭ މީހަކު އަބަދުވެސް އެ ކަންތައްތައް ރަނގަޅު ކުރުމަށްޓަކައި މަސައްކަތް ކުރާނެ. އެ ނަޞޭހަތް ދޭނެ.\nއެހެންވީމާ، މިއަދު އަޅުގަނޑުމެން ދިވެހި ސަރުކާރުންވެސް ބޭނުންވަނީ އެންމެން ގުޅިގެން އަޅުގަނޑުމެން ބޭނުންވާ ފަދަ ޤައުމެއް ހޯދަން. ދިވެހި ޒުވާނުންނާއި އެންމެން ގުޅިގެން ކުރާ މަސައްކަތުން، މާ އުޖާލާ މާދަމާއެއް ހޯދުމަށްޓަކައި އެ މަސައްކަތް ކުރުން.\nއަޅުގަނޑުގެ ދުޢާއަކީ، ތިޔަ ކުދިންނަށް މި ލިބިފައި އޮތް ފުރުޞަތުގެ ބޭނުން ހިފައިގެން، ދިވެހި ޤައުމައިގެން މާދަމާ ތިޔަ ކުދިން ކުރިޔަށް ދިޔުމުގެ ހެޔޮ ތައުފީޤު اللّـه سبحـانـه وتعـالى މިންވަރު ކުރެއްވުން. އަދި އަޅުގަނޑުމެން އެންމެން އެއްކޮށް މި ކުރާ މަސައްކަތުގައި ބަރަކާތް ލައްވައި، އަޅުގަނޑުމެންނަށް ކާމިޔާބު މިންވަރު ކޮށްދެއްވުން.


Raa Atholhu Thauleemee Marukazah kaamiyaabu 37 aharu!\nރ. އަތޮޅު ތަޢުލީމީ މަރުކަޒަށް ކާމިޔާބު 37 އަހަރު!\nއޭރުގެ ރައީސް މައުމޫންގެ ސަރުކާރުން ރާއްޖޭގައި ތަޢުލީމް ފުޅާ ކުރުމުގެ ގޮތުން ކޮންމެ އަތޮޅެއްގައިވެސް އަތޮޅު ތަޢުލީމީ މަރުކަޒެއް އަޅަން އޭރު ނިންމެވިއެވެ. އެގޮތުން ރ. އަތޮޅުގެ ތަޢުލީމީ މަރުކަޒު ރ. މީދޫގައި އަޅުއްވަން ސަރުކާރުން ނިންމެވީ އޭރުވެސް ރ. އަތޮޅުގައި ތަޢުލީމީ ގޮތުން އެންމެ ކުރިއަރާފައިވާ ރަށަކީ ރ. މީދޫ ކަމަށްވާތީކަމަށް ތާރީޙް ދިރާސާކުރައްވާ ގިނަ ބޭފުޅުން ވިދާޅުވެއެވެ. މީގެ އިތުރުން ތާރީޙް ދިރާސާކުރާ ބައެއް ފަރާތްތަކުން މަޢުލޫމާތު ދެއްވިގޮތުގައި މީދޫގައި ތަޢުލީމީ މަރުކަޒު އެޅުއްވުމަށް ސަރުކާރުން ދެއްވި ބަޖެޓު ކުޑަ ކަމުން އިތުރަށް ބޭނުންވާ ފައިސާ ނެގީ ރަށުގެ ރައްޔިތުންގެ އަތުންނެވެ. އަދި ތަޢުލީމީ މަރުކަޒު މީދޫގައި އެޅުމުގެ ޢަމަލީ މަސައްކަތްވެސް ކުރީ މީދޫގެ ރައްޔިތުން އަމިއްލައަށެވެ. ޖުމްލަ4ޓީޗަރުންނާއި އެކު އޭރު ފެއްޓި ތަޢުލީމީ ހިޔާ އަށް މިއަދު 37 އަހަރު ފުރިފައިވާއިރު މި ވަގުތު މަރުކަޒުގައި ޖުމްލަ 89 މުވައްޒަފުންދަނީ ހަރަކާތްތެރިވަމުންނެވެ. މީގެ އިތުރުން މިވަގުތު ރ. އަތޮޅު ތަޢުލީމީ މަރުކަޒުގައި ކިޔަވައިދެއްވުމަށް ހަރަކާތްތެރިވެލައްވާ މުދައްރިސުންގެ ތެރޭގައި ގިނައިން ތިއްބެވީ މަތީ ތަޢުލީމް ހާސިލް ކުރައްވައިގެން ތިއްބެވި މީދޫ އަށް ނިސްބަތްވެލައްވާ މުދައްރިސުންކަން ފާހަގަކޮށްލެވެއެވެ. ރ. އަތޮޅު ތަޢުލީމީ މަރުކަޒުގައި މިހާރު ކިޔަވައިދެއްވަމުން ގެންދަވާ ބިދޭސީ މުދައްރިސުންގެ އަދަދަކީ 11 އެކެވެ. މިއަދު ރ. އަތޮޅު ތަޢުލީމީ މަރުކަޒަށް 37 އަހަރު ފުރިފައިވާއިރު މިއަދު ރ. އަތޮޅު ތަޢުލީމީ މަރުކަޒަކީ ޑިގްރީ އަދި މާސްޓާސް ފުރިހަމަކޮށްފައިވާ ޓީޗަރުން އެންމެ ގިނަ އެއް ސްކޫލްކަން ފާހަގަކޮށްލެވެއެވެ.\nމިއަދަކީ ރ. އަތޮޅު ތަޢުލީމީ މަރުކަޒުގެ 37 ވަނަ އަހަރީ ދުވަސް\nރ. އަތޮޅު ތަޢުލީމީ މަރުކަޒުގައި ފުރަތަމަ ފަހަރަށް ސެކަންޑްރީ ތަޢުލީމް ދޭން ފެށީ 1993 ވަނަ އަހަރުއެވެ. އެއަށްފަހު އެންމެ ފުރަތަމަ ރ. އަތޮޅު ތަޢުލީމީ މަރުކަޒުގައި އޯ ލެވެލް ހެދީ 1996 ވަނަ އަހަރުއެވެ. ރ. އަތޮޅު ތަޢުލީމީ މަރުކަޒުގައި ފުރަތަމަ ފަހަރަށް ގުރޭޑް 11 ފެށީ 2005 ވަނަ އަހަރުއެވެ. އެންމެ ފުރަތަމަ އޭ ލެވެލް އިމްތިހާނެއް މަރުކަޒުގައި ހެދީ 2007 ވަނަ އަހަރުއެވެ. ބިޒްނަސް ސްޓްރީމާއި ސައިންސް ސްޓްރީމް އަދި އޯލެވެލް އަދި އޭލެވެކް ބީ ޓެކް އަދި ދަސްވާރުވެސް ކުރިއަށްގެންދާ ރ. އަތޮޅު ތަޢުލީމީ މަރުކަޒުގައި މިހާރު ޖުމްލަ 459 ދަރިވަރުންދަނީ ތަޢުލީމް ހާސިލް ކުރަމުންނެވެ. ރ. އަތޮޅު ތަޢުލީމީ މަރުކަޒަކީ ކާމިޔާބު ތަޢުލީމީ ހިޔާ އެކޭ ބުނެވޭނެ އެތައް ސަބަބުތަކެއް އެބަހުއްޓެވެ. އެގޮތުން ރ. އަތޮޅުގެ ގިނަ ރަށްތަކުގެ އިސް ސަފުގައި މިހާރު ހަރަކާތްތެރިވެލައްވާ ގިނަ ބޭފުޅުންނަކީ މި ތަޢުލީމީ ހިޔާއިން ތަޢުލީމް ލިބިވަޑައިގެން ތިއްބެވި ބޭފުޅުންނެވެ. މީގެ އިތުރުން ސަރުކާރުގެ އެކި ވުޒާރާތަކުގައި އަދި އަމިއްލަ ކުންފުނި ތަކުގައިވެސް މިފަދަ ބޭފުޅުން ތިއްބެވިކަމީ ރ. އަތޮޅު ތަޢުލީމީ މަރުކަޒަކީ ކާމިޔާބު މަރުކަޒެކޭ ބުނެވޭނެ ސަބަބެކެވެ. މީގެ އިތުރުން ރ. އަތޮޅު ތަޢުލީމީ މަރުކަޒުގައި ބޭރުގެ އިމްތިހާން ހަދާ ދަރިވަރުން ޤައުމީ އަދި ބައިނަލްއަޤްވާމީ އެކި ރަން ވަނަތައް ހާސިލްކުރާކަމީވެސް މި މަރުކަޒުގެ ކާމިޔާބު ދައްކުވައިދޭ ކަމެކެވެ. 37 ވަނަ އަހަރުގެ ކާމިޔާބީ އެންމެންވެސް ފާހަގަކުރަމުން އަންނައިރު ރ. އަތޮޅު ތަޢުލީމީ މަރުކަޒުގެ ގޯތިތެރެއަށް ފާއިތުވެދިޔަ ދެތިން އަހަރުގެ ތެރޭގައި އައިސްފައިވާ ބަދަލަކީ ފާހަގަކޮށްލަން ޖެހޭފަދަ ކަމަކެވެ. އެގޮތުން މީގެ ކުރިން މަރުކަޒުގައި ކިޔަވާފައިވާ ގިނަ ދަރިވަރުންނަށް މިއަދުގެ ގޯތިތެރެ ފެނިގެންދާނީ މުޅިން އާ ސްކޫލެއް ފަދައިންނެވެ. ތަޢުލީމް ދިނުމުގެ އިތުރުން އެކި ކަހަލަ އިތުރު ހަރަކާތްތައްވެސް ރ. އަތޮޅު ތަޢުލީމީ މަރުކަޒުގައި އަންނަނީ ހިންގަމުންނެވެ. މީގެ ތެރޭގައި ގާލް ގައިޑު، ސްކައުޓް އަދި ލިޓްލް މެއިޑް ފާހަގަކޮށްލެވެއެވެ. މީގެ އިތުރުން 2013 ވަނަ އަހަރުން ފެށިގެން ރ. އަތޮޅު ތަޢުލީމީ މަރުކަޒުގެ ދަރިވަރުންގެ ކަންތައް ހިންގުމަށް އުފައްދާފައިވާ ރ. އަތޮޅު ތަޢުލީމީ މަރުކަޒުގެ ސްޓޫޑެންޓް ކައުންސިލަކީވެސް ފާހަގަކޮށްލެވޭ ކަމެކެވެ. މި ކައުންސިލަކީ މިހާރު ދަރިވަރުންނާއި ގުޅޭ އެތައް ކަންތަކެއް ރާވާ ހިންގަމުން އަންނަ ކައުންސިލެކެވެ. ރ. އަތޮޅު ތަޢުލީމީ މަރުކަޒުގެ އުފާވެރި 37 ވަނަ އަހަރީ ދުވަސް ފާހަގަކުރަމުންދާއިރު މި ދުވަހުގެ ހެޔޮ އެދުން މަރުކަޒުގެ އެންމެހާ މުވައްޒަފުންނާއި ދަރިވަރުންނަށް އަދި ކުރީގެ ދަރިވަރުންނަށްވެސް 'މީދޫ ޓައިމްސް' ގެ ނަމުގައި އަރިސްކުރަމެވެ. އަޅުގަނޑުމެންގެ ދުޢާ އަކީ ރ. އަތޮޅު ތައުލީމީ މަރުޒަށް އަދަށްވުރެ ފެހި މާދަމާއެއް މާތް ﷲ ލެއްވުމެވެ.


Alamaa dhoanee ge2falhuveri aku fenijje - One Online\nގެއްލިގެން ހޯދަމުން އަންނަ "އަލަމާ 5" ދޯނީގެ ފަޅުވެރިން ކަމަށްވާ ކ. ގުރައިދޫ/ ނަލަވާ، އާދަމް ޝަފީގު އާއި ބަންގްލަދޭޝް ރައްޔިތެއްކަމަށްވާ އަސަދުލް އިސްމާލް: އަސަދުލް އިސްމާލް ވަނީ ފެނިފައި-- ފޮޓޯ: ޕޮލިސް\nއަލަމާ ދޯނީގެ ދެ ފަޅުވެރިއަކު ފެނިއްޖެ\nގެއްލިގެން ހޯދަމުން އަންނަ "އަލަމާ 5" ދޯނީގެ ދެ ފަޅުވެރިއަކު ފެނިއްޖެއެވެ.\n"އަލަމާ 5" ދޯނި ކުއްޔަށް ހިފާފައިވާ ހަސަން ފައުޒީ މިރޭ "ވަން" އަށް ބުނީ ފެނިފައިވަނީ އެ ދޯނީގެ ދެ ބިދޭސީ ފަޅުވެރިން ކަމަށެވެ. ނަމަވެސް "އަލަމާ 5" ދޯނީގެ ކެޕްޓަން އާދަމް ޝަފީގު އަދިވެސް ފެނިފައިނުވާ ކަމަށެވެ.\nފައުޒީ ބުނީ ދެ ބިދޭސީންގެ ތެރެއިން އެކަކު އަތުގައި ފޯނު އޮތުމުން، ރޭންޖު ލިބޭ ހިސާބަކަށް ދެވުމުން އޭނާ ގުޅާފައި އެމީހުން ތިބި ސަރަހައްދު އަންގާފައިވާ ކަމަށެވެ. ދެ ބިދޭސީން ވެސް ތިބީ ކުކިން އޮއިލް 20 ލީޓަރުގެ ހަމެއްގައި ވާ އައްސައިގެން ކަމަށާއި އެ މީހުން ތިބީ އދ. ދަނގެތި ކައިރީގައި ކަމަށެވެ.\nފައުޒީ އިތުރަށް ބުނީ އެ މީހުންނާ ފޯނުން ގުޅިފައި ވިޔަސް އަދި ސަލާމަތް ކުރެވިފައިނުވާ ކަމަށެވެ. އެމީހުން ސަލާމަތް ކުރުމަށް ކޯސްޓުގާޑުން މިހާރު އެ މީހުން ތިބި ސަރަހައްދަށް ދަތުރު ކުރަމުންދާ ކަމަށް ބުންޏެވެ.\nއަލަމާ ދޯނި އަޑިއަށްދާ ކަމުގެ މައުލޫމާތު އެ ދޯނީގެ ކެޕްޓަން އާދަމް ޝަފީއު އެންމެ ފުރަތަމަ ދިނީ އޭނާއާ އެކު ފާނަ ކިރުމުގެ މަސައްކަތުގައި ހަމަ އެ ކުންފުނީގައި ހަރަކާތްތެރިވާ އެހެން ދޯންޏެއްގެ ކެޕްޓަނެއް ކަމަށްވާ، އަލީ ރަޝީދު އަށެވެ. އަލީ ރަޝީދު ދުއްވާ ދޯނި އެއިރު ދަތުރުކުރަމުން އައީ ރ. އަތޮޅުން މާލެ އަށެވެ.\nއަލީ ރަޝީދު "ވަން" އަށް މައުލޫމާތު ދެމުން ބުނެފައިވަނީ އަޑިޔަށް ދިޔަ ދޯނީގައި ސަލާމަތީ ކަންކަން ރަނގަޅަށް ހުންނާނެ ކަމަށާއި ދިޔަ ހިއްކާ ދެ ޕަންޕު ހުންނާނެ ކަމަށެވެ. ދޯނި ދިޔަވެ އަޑިޔަށް ހިނގައްޖެ ނަމަ، ފެންމަތީގައި ތިބުމަށް އެހީތެރިކަން ހޯދޭނެ ވަރަށް ގިނަ ތަކެތި ވެސް ދޯނީގައި ހުންނާނެ ކަމަށެވެ. އޭގެ ތެރޭގައި ފައިބަރު ފޮށި ތަކާއި ބޮޑެތި ހަމާއި 50 އަށްވުރެ ގިނަ ލައިފް ޖެކެޓު ވެސް ހިމެނޭ ކަމަށް އަލީ ރަޝީދު ބުންޏެވެ.\nއެމްއެންޑީއެފުން މިރޭގެ ވަގުތެއްގައި ބުނެފައިވަނީ ދޯނީގެ ފަޅުވެރިން ހޯދަން 2,720 ސްކެޔާ ނޯޓިކަލްމޭލުގެ ސަރަހައްދެއް ބަލާފައިވާ ކަމަށެވެ. ދޯނި އަޑިޔަށްދާ ކަމުގެ މައުލޫމާތު އެމްއެންޑީއެފްއަށް ލިބިފައިވަނީ ރޭ 11:22 އެހާކަންހާއިރުއެވެ. އެ ދޯނި ހޯދުމުގެ މަސައްކަތް ކުރަމުން ދަނިކޮށް ކޯސްޓުގާޑަށް ވަނީ އެ ދޯނީގައި ހުރިތަކެތި އޮޔާ ދަނިކޮށް ފެނިފައެވެ.\nގުޅޭ ޓެގު އެމްއެންޑީއެފް ކަނޑުމަތީގެ ހާދިސާތައް ރެސްކިއު


Raha Faiy: Kiru folhi - One Online\nފޮޓޯ: މޯލްޑިވްސް ކުކް----\nދިވެހިންނަކީ ތަފާތު ރަހަތައް ތަޖުރިބާކުރާ ބައެކެވެ. އަދި ދިވެހިންގެ ސަގާފަތާއި އާދަކާދައިގެ މަތިން މިޒަމާނުގައިވެސް ދިވެހި ކެއުން ހުރިހާ ގެއެއްގައިވެސް ބޭނުން ކުރެއެވެ. ގިނަ ދިވެހިންނަށް އަދިވެސް އެންމެ ކަމުދަނީ ދިވެހި ކެއުމެވެ.\nއެގޮތުން ކިރުފޮޅިއަކީ ރިހައާއި އެކު ކާލަން ވަރަށް މީރު އެއްޗެކެވެ.\n2 ޖޯޑު ހަނޑޫ (ހިމުންކޮށް ފުނޑާފައި)\n1 ޖޯޑު ގަބުޅި ހުނި\nހަނޑުލު ފުށާއި ގަބުޅި ހުނި މިކްސަރަށް އަޅައި، ދެބައި އެއްކޮށް ހިމުންކުރާށެވެ. ހިމުންވުމުން ފުށްގަނޑުގެ ތެރެއަށް ބިސްއަޅައި، ކުޑަ ލޮނުކޮޅެއް ލައިގެން ރަނގަޅަށް ގިރާލާށެވެ. އެއަށްފަހު ތަވައިގައި ކުޑަތެޔޮފޮދެއް ހާކާލުމަށްފަހު ފަހަރަަކު ފޮޅިއެއް ފިހާށެވެ. ފޮޅި އަޅާނީ ވީހާވެސް ބޮޑަށް ތުނިކޮށެވެ. ރޯމަހު ކިރުގަރުދިޔަ އާއެކު މޮޑެގެން ވަރަށް މީރުވާނެއެވެ.\nބޭނުންނަމަ ގޮދަންފުށުގައިވެސް ކާށި ކިރު އަޅައިގެން ކިރުޕޮޅި ފިހެވިދާނެއެވެ.


Kurahaalaigen konqme mahaku STO in agu bodu inaameh hoadhi dhaane | ThePress\nLast Updated 19:46, 25 January\nކުރަހާލައިގެން ކޮންމެ މަހަކު އެސްޓީއޯއިން އަގު ބޮޑު އިނާމެއް ހޯދި ދާނެ\nޖެނުއަރީ މަހު އެސްޓީއޯ ކުރެހުމުގެ މުބާރާތަށް ހުށަހަޅާ އިނާމްތައް\nކުރެހުމުގެ ހުނަރު ދައްކާލައިގެން ކޮންމެ މަހަކުވެސް ހާއްސަ އިނާމުތަކެއް ލިބޭނެ މުބާރާތެއް އެސްޓީއޯއިން ފަށައިފިއެވެ.\nއެސްޓީއޯއިން ބުނީ، މި މުބާރާތް ކުރިއަށް ގެންދަނީ 2021 ވަނަ އަހަރު އެސްޓީއޯ ކަލަންޑަރުގައި ހިމެނޭ ކުރެހުން ތަކަށް ހާއްސަ ކޮށްގެން ކަމަށެވެ. އެ ގޮތުން މި އަހަރު އެސްޓީއޯއިން ނެރުނު ކަލަންޑަރުގެ ކޮންމެ މަހެއްގައި ރާއްޖޭގައި ހިމާޔަތް ކުރެވިފައިވާ ދިރުން ހުރި އެއްޗެއް ދައްކައި ދީފައި ވާނެއެވެ.\nއެހެންކަމުން މުޅި އަހަރުގެ ކޮންމެ މަހަކަށް ވަކިވަކިން އިނާމު ދޭ ގޮތަށް ހަމަޖައްސާ ފައިވާ މި މުބާރާތުގައި ރާއްޖޭގައި ހިމާޔަތް ކޮށްފައިވާ ދިރުން ހުރި އެއްޗެއް ބޭނުން ކޮށްގެން ކުރެހުން ފުރިހަމަ ކުރުމަށް ކޮންމެ މަހަކުވެސް ހުށަހަޅަމުން ދާނެ ކަމަށް އެސްޓީއޯއިން ބުނެއެވެ.\nމި މަހު އެ ކުންފުނިން އާންމުކޮށްފައި ވަނީ މާކަނާއެކެވެ. އެ މާކަނާ "ކެންވާސް" ގެ ކަޅު އަދި ހުދު ބެކްރައުންޑް ވެސް ބޭނުން ކުރެވިދާނެ ކަމަށް އެސްޓީއޯއިން ބުނެއެވެ.\nޖެނުއަރީ މަހު އެސްޓީއޯ ކުރެހުމުގެ މުބާރާތުގައި ބޭނުން ކުރާ "މަކަނާ"\nމެއިން ސަބްޖެކްޓްއެއްގެ ގޮތުގައި އެސްޓީއޯއިން ދީފައިވާ މާކަނާގެ ފޮޓޯއަށް މި މުބާރާތުގައި ޖެހެނީ މާކަނާގެ ތިމާވެށި ކުރަހާށެވެ. ކުރެހުމަށް ފަހު އެ ކުރެހުން ފޭސްބުކް ނުވަތަ ޓްވިޓާގައި ޝާއިއު ކުރުމަށާއި ޝާއިއު ކުރާއިރު [email protected] ޖެހުމަށް ފަހު އަދި DhivehiDhirumaaiSTO# ޖެހުމަށް އެސްޓީއޯއިން ބުނެއެވެ.\nމި މަހުގެ ކުރެހުމަށް ހުށަހަޅާފައި ވާ އިނާމުގެ ތޭރޭގައި ހާއްސަ ތިން އިނާމެއް ހިމެނެއެވެ. އެގޮތުން ފަހުރުވެރި އެއް ވަނައަށް ހޮވޭ ކުރެހުމަކަށް ޓީވީ، ދެވަނަ އަށް ހޮވޭ ފަރާތަކަށް ރެފްރިޖެރޭޓަރެއް އަދި ތިންވަނަ އަށް ހޮވޭ ފަރާތަކަށް އެއާ ޕިއުރިފަޔާއެއް ދޭން ނިންމާފައިވާ ކަމަށް އެސްޓީއޯއިން ބުނެއެވެ.\nމި ހިނގާ ޖެނުއަރީ މަހުގެ ކުރެހުން ތައް މި މަހުގެ 21 ގެ ކުރިން ފޭސްބުކް އަދި ޓްވީޓާގައި ޕޯސްޓް ކުރުމަށް އެސްޓީއޯއިން ބުނެއެވެ. އަދި މި މުބާރާތަށް ހުށަހަޅާ ކުރެހުންތަކުގެ ތެރެއިން ވަނަ ހޮވުމަށް ފަހު ސޯޝަލް މީޑިއާގައި އިއުލާން ކުރާނެ ކަމަށް ވެސް އެސްޓީއޯއިން ބުނެއެވެ.\nމި މުބާރާތުގައި ބައިވެރި ކުރާ ކުރެހުން ތަކަކީ އެ މީހެއްގެ އަމިއްލަ ކުރެހުމަކަށް ވާން ވާނެ ކަމަށް އެސްޓީއޯއިން ބުނެއެވެ. އަދި އެއް އެކައުންޓުން ހުށަހެޅޭނީ ކޮންމެ މަހަކުވެސް އެއް ކުރެހުން ކަމަށް ވެސް އެސްޓީއޯއިން ބުނެއެވެ.\nމަޖިލިސް ޓިކްޓޮކް އަށް، ފުރަތަމ ވީޑިއޯ އަޕްލޯޑް ކޮށްފި


"Duper Fifteen" Malhi Futsal Challenge: Noena Athun CK Ah Molheh - Vaguthu\n"ޑުޕަ ފިފްޓީން" މަޅި ފުޓްސަލް ޗެލެންޖް: ނޮއެނާ އަތުން ސީކޭ އަށް މޮޅެއް\nނޮއެނާ އާއި ސީކޭ ބައްދަލުކުރި މެޗުގެ ތެރެއިން\nމަޅި މޯލްޑިވްސް އިން އިންތިޒާމުކޮށްގެން ކުޑަހެންވޭރާއި މަސްއޮޑި ސްޕޯޓްސް ކުލަބް ގުޅިގެން މިހާރު ކުރިޔަށްގެންދާ "ޑުޕަ ފިފްޓީން" މަޅި ފުޓްސަލް ޗެލެންޖުގެ ގްރޫޕް އެފްގައި ނޮއެނާ 2-1 އިން ބަލިކޮށް ސީކޭގެ ފެށުން ރަނގަޅުކޮށްފި އެވެ.\nމި މެޗުގައި ވާދަކުރި ނޮއިނާ ޓީމުގައި ރާއްޖޭގެ ފުޓްސަލް އަދި ފުޓުބޯޅައިގައި ފާހަގަކޮށްލެވޭ ކުޅުންތެރިން ކަމަށްވާ އިބްރާހިމް އަތީގް، ހުސެއިން އަފްޒަލް ، އަލީ ހައިޝަމް ފަދަ ކުޅުންތެރިން ފާހަގަކޮށްލެވެއެވެ.\nމެޗު ދެ ޓީމުންވެސް ފެށީ ވަރުގަދަކޮށެވެ. މި ހާފުގައި ދެ ޓީމަށްވެސް ލަނޑުޖަހާނެ ގިނަ ފުރުސަތުތަކެއް ލިބުނެވެ. މި ހާފުގައި ސީކޭ އިން ލީޑުނެގި ގޯލު ޖަހާފައިވަނީ އަބްދުﷲ ފައުޒާން އެވެ. މެޗުގެ ފުރަތަމަ ހާފުގެ ކުޅުން ނިމިފައިވަނީ މި ނަތީޖާގައި އޮވެގެންނެވެ.\nދެވަނަ ހާފުގައި ނޮއެނާ ވަނީ ވަރަށް ބޮޑުތަން ކުޅުން ރަނގަޅުކޮށްފައެވެ. ނަތީޖާއެއްގެ ގޮތުން މި ހާފުގެ މެދުތެރޭގައި އެ ޓީމުން ނަތީޖާ ހަމަހަމަކުރި އެވެ. މި ލަނޑު އެ ޓީމަށް ކާމިޔާބުކޮށްދިނީ މުހައްމަދު ރިފާއު އެވެ. ނަމަވެސް މާ ގިނައިރުތަަކެއް ނުވަނީސް ސީކޭ ވަނީ އަނެއްކާވެސް ލީޑު ނަގާފައެވެ. މި ލަނޑު އެ ޓީމަށް ކާމިޔާބުކޮށްދިނީ ފުރަތަމަ ލަނޑުވެސް އެ ޓީމަށް ކާމިިޔާބުކޮށްދިން ފައުޒާން އެވެ.\nމެޗުގެ މޮޅު ކުޅުންތެރިއަކަށް ހޮވިފައިވަނީ ސީކޭގެ އަބްދުﷲ ފައުޒާން އެވެ. އޭނާއަށް އިނާމު ހަވާލުކޮށްދެއްވީ މެޗުގެ ޝަރަފްވެރި މެހެމާނު ހުޅުމާލޭ ޑްރައިވާޒް އެސޯިއޭޝަނުގެ އިންތިޒާމު ސެކްރެޓަރީ އަހުމަދުއެވެ.\nމެޗުގެ މޮޅު ކުޅުންތެރިޔާއަށ ޓްރޮފީ ހަވާލުކޮށްދެނީ\nމި މުބާރާތުގެ މެއިން ސްޕޮންސަރަކީ ބިގްމޭން ގެ "ޑުޕްރ ފިފްޓީން" ޕިއްޒާ އެވެ. ކޯ ސްޕޮންސަރަކީ އެސޯސިއޭޝަން ފޯ ޔޫތް އެމްޕަވަރމެންޓް އޮފް ގެމަނަފުށިއެވެ. މީގެއިތުރުން ވަން ކްލިކް މޯލްޑިވްސްއިން ހޯސޭލްކުރާ ލެމާރ ޖޫސްޕެކެޓާއި، ހުޅުމާލޭ ޑްރައިވަރސް އެސޯސިއޭޝަންނަކީވެސް ކޯ ސްޕޮންސަރުންނެވެ. ބެވެރޭޖް ޕާޓްނަރަކީ ރެޑްބުލްއެވެ.\nމުބާރާތުގައި މިރޭ ދެން ކުޅުމަށް ހަމަޖެހިފައިވާ މެޗުތައް ( މަޅި އެމްވީ ފޭސްބުކް ޕޭޖުން ވަގުތުން ގެނެސްދޭނެ)


Jihadh beysfaruvaa ah furaigen dhiun manaakoh nerunu amuru Highcourt in baathil koffi - One Online\n13 ޖަނަވަރީ 2020، މާލެ، ހައިކޯޓުގައި މިއަދު އޮތް ޝަރީއަތުގެ އަޑުއެހުމެއް ޖިހާދު ވަޑައިގަންނަވަނީ --- ވަން ފޮޓޯ: މުހައްމަދު އައުޒަމް\nޖިހާދު ބޭސްފަރުވާއަށް ފުރައިގެން ދިއުން މަނާކޮށް ނެރުނު އަމުރު ހައިކޯޓުން ބާތިލްކޮށްފި\nބޭސްފަރުވާއަށް ރާއްޖެއިން ބޭރަށް ދިއުމުގެ ހުއްދަ، ކުރީގެ ނައިބު ރައީސް އަބްދުﷲ ޖިހާދަށް ނުދޭން ކްރިމިނަލް ކޯޓުން ނިންމި ނިންމުން ހައިކޯޓުން ބާތިލްކޮށްފި އެވެ.\nޖިހާދުގެ ޕާސްޕޯޓް ހިފަހައްޓާފައިވަނީ ސްޕެޝަލް ޓޫރިސްޓް ޒޯނެއްގެ ގޮތުގައި ކ. ފުށިދިއްގަރުފަޅު ތަރައްގީކުރުމުގެ މަޝްރޫއާ ގުޅޭގޮތުން އޭނާގެ މައްޗަށް ކުރާ ކޮރަޕްޝަން މައްސަލައިގެ ދައުވާގައެވެ.\nއެ މައްސަލައިގެ އަޑުއެހުންތައް ކުރިމިނަލް ކޯޓުގައި ފެށީ މިދިޔަ ޑިސެމްބަރު މަހުގެ 24 ގައެވެ. އެ ދުވަހުގެ އަޑުއެހުމަކީ ޖިހާދު ރާއްޖޭން ބޭރަށް ފުރުމުގެ ހުއްދައަށް އެދިފައިވާތީ، އެކަމާމެދު ގޮތެއް ނިންމަން ބޭއްވި އަޑުއެހުމެކެވެ.\nމި މައްސަލައިގައި ޖިހާދު ބޭސްފަރުވާއަށް ފުރުމަށް ހުއްދަ ދިނުމަށް އިއުތިރާޒުކޮށް ދައުލަތުން ވަނީ ޖިހާދަށް ކޮށްފައިވަނީ ޖިނާއީ ބޮޑު ދައުވާއެއް ކަމަށާއި އެ މައްސަލައިގައި ޖިހާދަށް ފަސް އަހަރުގެ ހުކުމެއް ކުރުމުގެ ފުރުސަތު އޮއްވައި، ފުރައިފި ނަމަ ފިލައިފާނެ ކަމަށް ބެލެވޭ ކަމަށެވެ.\nއަދި ދުބާއީ އާއި ރާއްޖެއާ ދެމެދު އެކްސްޓްރަޑިޝަން އެއްބަސްވުމެއް ނެތުމުން އޭނާ ފިލައިފި ނަމަ ހައްޔަރުކޮށްގެން ރާއްޖެއަށް ގެނެވޭނެ ގޮތެއް ނޯންނާނެ ކަަމަށް ވެސް ދައުލަތުން ބުންޏެވެ.\nއެ މައްސަލަ ޖިހާދުގެ ފަރާތުން ހައިކޯޓުގައި އިސްތިއުނާފުކުރީ މިމަހުގެ ފަސް ވަނަ ދުވަހު އެވެ.\nއެ މައްސަލައިގައި ހައިކޯޓުން މިއަދު އިއްވި ހުކުމުގައި ބުނީ، ކްރިމިނަލް ކޯޓުގެ އަމުރަކީ ޖިނާއީ އިދުރާއަތުގެ ގާނޫނުގެ 75 ވަނަ މާއްދާއާ ހިލާފަށް ނެރެފައިވާ އަމުރެއް ކަމަށެވެ.\nއެހެންކަމުން އެ އަމުރަކީ ޝަރުއީ އަދި ގާނޫނީ އުސޫލުތަކާއި ހިލާފަށް ނެރެފައިވާ އަމުރެއްކަމުގައި ހައިކޯޓުގައި އެ ގަޒިއްޔާ ބެލި ފަނޑިޔާރުންގެ އިއްތިފާގުން ކަނޑައަޅައި އަމުރު ބާތިލުކޮށް، އެގޮތުން މަތިން ހުކުމް ކުރީ ކަމަށް ބުނެފައިވެ އެވެ.\nއެ މައްސަލަ ބެއްލެވި ފަނޑިޔާރުންނަކީ ފަނޑިޔާރު ހުސެއިން ޝަހީދާއި ފަނޑިޔާރު ހާތިފް ހިލްމީ އަދި ފަނޑިޔަރު އަބްދުއްރައޫފު އިބްރާހީމެވެ.\nގުޅޭ ޓެގު ހައިކޯޓު ކުރީގެ ނައިބު ރައީސް އަބްދުﷲ ޖިހާދު


Jaadhuvi Maa: Kaizeegen acting balailamaa | Mihaaru\nކައިޒީން "ދޯ" ގެ މޭކްއޯވާގައި: "ޖާދުވީ މާ" އަކީ އޭނާގެ ފުރަތަމަ ވީޑިއޯ ލަވަ. ފޮޓޯ/ މަސްރަހް\nޖާދުވީ މާ: ކައިޒީންގެ އެކްޓިން ބަލައިލަމާ\n26 ފެބުރުއަރީ 2018 - 06:23 18 comments\nދާދި ފަހުން "ދޯ" އިން ގެނެސް ދިން "ހޮޓް" ކެބިން ކްރޫ ފާތިމަތު ޒަޔަން (ކައިޒީން) ގެ ފުރަތަމަ ވީޑިއޯ ލަވައިގެ ގޮތުގައި ރާޅުގަނޑު ބޮޑުބެރުން ހިންގާ ޕަރޭޒް ބޭންޑުގެ "ޖާދުވީ މާ" ރިލީޒްކޮށްފި އެވެ.\nމިއީ މަޑުމައިތިރި އަދި ހިތާމަވެރި ލޯބީގެ ވާހަކައެއް ކިޔައިދޭ ލަވައެކެވެ. "ޖާދުވީ މާ" ރާޅުގަނޑުގެ ލަވަ ކިޔާފައި ވަނީ ޕަރޭޒްގެ ބޭންޑްގެ އައްފާނެވެ. ލަވަ ވީޑިއޯއެއްގެ ގޮތުގައި ބެލުންތެރިންނާ ހަމައަށް ގެނެސް ދިނީ ރާޅުގަނޑުގެ މޭސްތިރިޔާ ހައްމާދް ރަޝީދު (ހަމްޕް) އެވެ.\n"ދޯ" ގެ އިންޓަވިއުގައި ވެސް ކައިޒީން ވަނީ ރަނގަޅު ހުށަހެޅުމެއް ލިބިއްޖެ ނަމަ، އެކްޓްކޮށްފާނެ ކަމަށް ބުނެފަ އެވެ. އެހެންވެ "ޖާދުވީ މާ" އަކީ އޭގެ ފެށުމެއް ކަމަށް ބެލި ދާނެ އެވެ. ލަވައިގައި ދެން ފެންނަނީ ވެސް ރާޅުގަނޑުގެ ކުދިންނެވެ. އޭގެ ތެރޭގައި ލަވައިގެ ލީޑް އެކްޓަރެއްގެ ގޮތުގައި ފެންނަ ސާޖިއު ފާހަގަކޮށްލެވެ އެވެ.\nމި ލަވައިން ދެނީ ބޭނުންވާހާ އެއްޗެއް ހޯދަން އުޅުމަކީ ބަދުނާމުވެ، ލަދު ގަންނަން ޖެހިދާނެ ކަމުގެ މެސެޖެވެ.\n"ޖާދުވީ މާ" ގެ ވީޑީއޯ\nހަމްޕް ބުނީ މިފަދަ އުފެއްދުންތަކާ އެކު ހާސިލު ކުރަން ބޭނުންވާ ކަމަކީ މިއުޒިކާއި އާޓްގެ ތެރެއަށް ޒުވާނުން ނެރުން ކަމަށެވެ. އެގޮތުން ރާޅުގަނޑުގެ ދަށުން ނުކުންނަ ޒުވާނުން ގިނަވަމުން އަންނަ ކަމަށް އޭނާ ބުންޏެވެ.\nކުރިއަށް އޮތް ތަނުގައި ވެސް "ޖާދުވީ މާ" ކަހަލަ ވީޑިިއޯ ލަވަތައް ރާޅުގަނޑު ސްޓޫޑިއޯ އިން ގެނެސް ދޭން ވަނީ އަމާޒު ހިފައިފަ އެވެ.\n"އަހަރެމެން ހަދާ ކޮންމެ ލަވައަކުން ވެސް މުޖުމަތަމައަށް މުހިއްމު މެސެޖެއް ގެނެސް ދޭނަން،" ހަމްޕް ބުންޏެވެ.


EasyJet ge9Million meehunge data hack kohffi - One Online\nއީޒީ ޖެޓްގެ ފްލައިޓެއް --\nއީޒީ ޖެޓްގެ ނުވަ މިލިއަން މީހުންގެ ޑޭޓާ ހެކްކޮށްފި\nއީޒީ ޖެޓްގެ ނުވަ މިލިއަން މީހުންގެ ޑާޓާ ހެކްކޮށްފިއެވެ.\nއީޒީ ޖެޓުން ބުނީ އެކުންފުނީގެ ޑޭޓާ ސެންޓަރުތަކަށް ވަރުގަދަ ސައިބާ އެޓޭކެއް ދީފައިވާ ކަމަށެވެ. މި އެޓޭކުގެ ސަބަބުން އީޒީ ޖެޓްގެ9މިލިއަނަށްވުރެ ގިނަ މީހުންނަށް އެކަމުގެ އަސަރުކޮށްފައިވާކަމަށް އެ އެއާލައިނުން ބުނެއެވެ.\nއީމެއިލް އައިޑީގެ އިތުރުން ދަތުރުފަތުރުގެ މައުލޫމާރުތުވެސް ހެކަރުން ހެކްކޮފައިވާ ކަމަށް އީޒީ ޖެޓުން ބުނެއެވެ. މީގެއިތުރުން 2208 ކަސްޓަމަރުންގެ ކްރެޑިޓް ކާޑުގެ މައުލޫމާތު ވެސް ހެކަރުން ނަގާފައިވާ ކަމަށް އީޒީޖެޓުން ބުނެއެވެ.\nހެކަރުންގެ ހަމަލާތަކެއް އަންނަކަން މިދިޔަ ޖެނުއަރީ މަހުން ފެށިގެން ފާހަގަވެފައިވާ ކަމަށް އީޒީޖެޓުން ބުނެއެވެ. ނަމަވެސް ކަސްޓަަމަރުންގެ ކްރެޑިޓް ކާޑުގެ މައުލޫމާތު ހެކަރުން ހޯދިކަން އެނގިފައިވަނީ އޭޕްރިލްގައި ކަމަށް ވެސް އެ އެއާލައިނުން ބުނެއެވެ.\nއީޒީ ޖެޓުން ބުނެފައިވަނީ ކަސްޓަމަރުންގެ ކްރެޑިޓްކާޑުގެ ފަހަތުގައިވާ ތިން އަދަދުގެ ނަމްބަރު ވެސް ހެކަރުން ހޯދައިފައިވާ ކަމަށާއި މިކަމުގެ ނުރައްކާ ކުޑަކުރުމަށް ތަހުގީގު އަވަސްކޮށްފައިވާކަމަށެވެ.\nއީޒީޖެޓުން މިހާރު އަންނަނީ މައުލޫމާތު ލީކުވެފައިވާ ކަސްޓަމަރުންނަށް އެކަން އަންގަމުންނެވެ.\nގުޅޭ ޓެގު ޓެކްނޮލޮޖީ ސައިބާއެޓޭކް އެއާލައިން އިންޑަސްޓްރީ


Sarukaarun faisa laigen viyas Hiya flat thakuge kuli 5,000rf ah hadhan jehey: Saleem | Mihaaru\nއެޗްޑީސީގެ އެމްޑީ ސުހައިލް ވިދާޅުވީ ކުލީގެ ގޮތުގައި 7،500 އަރަނީ ސަރުކާރުން މިހާރު ވެސް ވަރަށް ބޮޑަށް ސަބްސިޑައިޒް ކޮށްގެން ކަމަށް. އެހެންކަމުން ސަރުކާރުން އިތުރަށް ފައިސާ ލައިގެން 5،600 އަށް ކުލި ކުޑަކޮށް ނުދެވޭނެ ކަމަށް ވިދާޅުވި.\nހޯރަފުށީ ދާއިރާގެ މަޖިލިސް މެންބަރު ސަލީމް ކޮމިޓީގައި ވާހަކަ ދައްކަވަނީ. --ފޮޓޯ:މިހާރު\n22 ސެޕްޓެމްބަރ 2021 - 13:26\nސަރުކާރުން ފައިސާ ލައިގެން ވިޔަސް ހިޔާ ފްލެޓުތަކުގެ ކުލި 5،000ރ. އަށް ކުޑަކޮށްދޭން ޖެހޭ ކަމަށް ހޯރަފުށީ ދާއިރާގެ އެމްޑީޕީގެ މެންބަރު އަހުމަދު ސަލީމް މިއަދު ވިދާޅުވެއްޖެ އެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި ރާއްޖޭގައި ހިންގި ބޯހިޔާވަހި ކަމުގެ އެންމެ ބިޔަ މަޝްރޫއު، ހިޔާ ފްލެޓުތަކުގެ ކުލީގެ ގޮތުގައި ނަގަން އެންމެ ފުރަތަމަ ހަމަޖައްސާފައި އޮތީ 5،600ރ. ކަމަށް އޭރުގެ ހައުސިން މިނިސްޓަރު އަދި މިހާރު މާލޭގެ މޭޔަރު ޑރ. މުހައްމަދު މުއިއްޒު ވިދާޅުވެފައި ވެ އެވެ. ނަމަވެސް ފްލެޓްގެ ކުއްޔަށް މަހަކު 7،500ރ. އަދި ސާވިސް ފީގެ ގޮތުގައި 1،000ރ. އާ އެކު 8،500ރ. ނަގަން މި ސަރުކާރުން ވަނީ ކަނޑައަޅައިފަ އެވެ.\nމި މައްސަލައާ ގުޅިގެން ފްލެޓުތައް ލިބުނު މީހުންގެ ހައްގުގައި މަސައްކަތްކުރާ "ހިޔާ ޔޫނިއަން" އިން ކަންބޮޑުވުން ފާޅުކޮށް ކުލި ކުޑަކޮށްދިނުމަށް ސަރުކާރަށް ވަނީ ގޮވާލައިފަ އެވެ.\nއެ ޔޫނިއަނުން މަޖިލީހަށް ހުށަހެޅި ޕެޓިޝަނުގައި އެދިފައި ވަނީ ފްލެޓުތަކުގެ ކުލި 5،600ރ. އަށް ކުޑަކޮށްދިނުމަށާއި ގްރޭސް ޕީރިއަޑް 12 މަހަށް އިތުރުކޮށް އަމިއްލަ އަތުން ފިނިޝިން އަށް ހޭދަވާ ހަރަދުން އެއް ލައްކަ ރުފިޔާ ސަރުކާރުން ދިނުމަށެވެ.\nހިޔާ ފްލެޓްތަކުގެ ކުލި ކުޑަކުރުމަށާއި، އެތަނުގައި ހުރި އެހެނިހެން މައްސަލަތަކަށް ހައްލު ހޯދައި ދިނުމަށް އެދި ހުށަހަޅާފައިވާ ޕެޓިޝަނާ ގުޅޭގޮތުން، މަޖިލީހުގެ ޕެޓިޝަން ކޮމިޓީން ކަމާގުޅުން ހުރި އިދާރާތަކާ ބައްދަލުކުރުމަށް މިއަދު ބޭއްވި ބައްދަލުވުމުގައި މެންބަރު ސަލީމް ވިދާޅުވީ ހިޔާ ފްލެޓުތަކުގެ ކުލި ބޮޑުވީ މަޝްރޫއުގައި ހިޔާނާތް އޮތީމާ ކަމަށެވެ.\n"5،000ރ. ވެސް ބޮޑު އިނގޭތޯ ދައްކަން. މި ކަހަލަ ކުޑަކުޑަ ކޮށްޓަކަށް ވަންނަ އިރު 5،000ރ. ދައްކަން މި ޖެހެނީ އަދި އަތުން އެތައް ހަރަދެއް ކޮށްފައި،" ސަލީމް ވިދާޅުވި އެވެ.\nއޭނާ ވިދާޅުވިގޮތުގައި، ހުސް ފާރުތަކެއް ހުރި ތަނެއް ބޮޑު ކުލީގައި ނިކަމެތި ރައްޔިތުންނަށް ދިނުމަކީ ވަރަށް ބޮޑު އަނިޔާ އެކެވެ. އަދި ސަރުކާރުން އިތުރު ފައިސާ ލައިގެން ނަމަވެސް 5،000ރ. އަށް ވުރެ ކުލި ކުޑަކޮށްދިނުމަށް އޮތީ ކޮން ހުރަހެއްތޯ ސުވާލު ކުރެއްވި އެވެ.\n"އަޅުގަނޑަށް އެނގޭ އެ ބޭފުޅުން ޕެޓިޝަންގައި ހުށަހަޅުއްވާފައި އޮތީ 5،600ރ. ކަން. އެކަމަކު މި ދަންނަވަނީ ކީއްވެގެންތޯއޭ 5،000 ވަރަކަށް ރުފިޔާ އަށް މިކަން ނުކުރެވެންވީ،" ސަލީމް ވިދާޅުވި އެވެ.\nގްރޭސް ޕީރިއަޑްގެ ގޮތުގައި އެއް އަހަރު ސަރުކާރުން ދޭންޖެހޭ ކަމަށާއި ފިނިޝިން އަށް ހޭދަވާ ހަރަދުން އެއް މިލިއަން އަނބުރާ ދިނުމަށް ވެސް އޭނާ ގޮވާލެއްވި އެވެ.\n"ސަރުކާރުން ވަރަށް ގިނަ ކަންކަމުގައި އެބަ ދޭ ސަބްސިޑީ. ހަމަ ބިލިއަނަކާ ގާތަށް ސަބްސިޑީ ދެއްވާ އެކި ކަންކަމުގައި އަގު ހެޔޮކޮށްދިނުމަށްޓަކައި. އެހެންވީމާ މި ކަމުގައި އަޅުގަނޑު ދެކޭގޮތުގައި ރައްޔިތުންނަށް ލުއި ގޮތްތަކެއް ހޯދައި ދޭން ޖެހޭނެ،" ސަލީމް ވިދާޅުވި އެވެ.\n"ކުރީ ސަރުކާރުން ކޮށްފައި އޮތް ކަންކަން ބާއްވަވާ. ތަހުގީގީ އިދާރާތައް ތިބީ ނުކުޅެދީފައި، ފެއިލްވެފައި."\n"ހިޔާ ފްލެޓްތަކުގެ ކުލި ކުޑަކުރުމަށާއި، އެތަނުގައި ހުރި އެހެނިހެން މައްސަލަތަކަށް ހައްލެއް ހޯދައި ދިނުމަށް އެދި ހުށަހަޅާ ޕެޓިޝަން"އާ ގުޅޭގޮތުން، ރައްޔިތުންގެ މަޖިލީހުގެ ޕެޓިޝަން ކޮމިޓީއިން ކަމާގުޅޭ އިދާރާތަކާ ބައްދަލުކުރުން pic.twitter.com/jkyCSupGvP\nސަލީމްގެ ސުވާލުތަކަށް ޖަވާބު ދެއްވަމުން އެޗްޑީސީގެ މެނޭޖިން ޑިރެކްޓަރު ސުހައިލް އަހުމަދު ވިދާޅުވީ ހުރިހާ ހަރަދަކާ ލައިގެން ހިޔާ ފްލެޓުތަކުގެ އަސްލު ކުލި 10،000ރ. އިން މައްޗަށް އަރާ ކަމަށެވެ. އަދި ކުލި 7،500ރ. އަށް ކުޑަކޮށްފައި ވަނީ ވެސް ސަރުކާރުން ވަރަށް ބޮޑަށް ސަބްސިޑައިޒް ކޮށްދީގެން ކަމަށް ވިދާޅުވި އެވެ.\nއެހެންކަމުން ސަރުކާރުން އިތުރަށް ފައިސާ ލައިގެން ކުލި ކުޑަކޮށް ނުދެވޭނެ ކަމަށް ވިދާޅުވި އެވެ.\nހިޔާ ފްލެޓްގެ ކުއްޔަށް މަހަކު 7،500ރ. އަދި ސާވިސް ފީގެ ގޮތުގައި 1،000ރ. ނަގަން ކަނޑައަޅާފައިވާއިރު، ފްލެޓް އެޅުމަށް ނެގި ލޯނު އަނބުރާ ދައްކަން ޖެހޭތީ ކުލި ކުޑަކުރެވެން ނެތް ކަމަށް ސަރުކާރުން މީގެ ކުރިން ވެސް ބުންޏެވެ. އެކަމަކު ފްލެޓްގެ އެތެރޭގެ މަސައްކަތް ވެސް ފްލެޓް ލިބޭ މީހުން އަމިއްލަ ހަރަދުގައި ކުރަން ޖެހޭއިރު އެކަމަށް ލައްކައެއްހާ ރުފިޔާ ހަރަދުވެ އެވެ.\nރައްޔިތުންގެ މަޖިލިސް އެޗްޑީސީ ސުހައިލް އަހުމަދު އެމްޑީ، (އެޗްޑީސީ) ހިޔާ މަޝްރޫއު މެމްބަރު އަހުމަދު ސަލީމް (ހޯރަފުށި) ބޯހިޔާވަހިކަން\n79 ކޮމެންޓް, 30 ރިއެކްޝަންސް\nކުރިން ދީﷲަ ހުރި ފްލެޓް ތަކުގެ ކުލި ވެސް 5000ރ އަށް ތޮރި ކުރަންވާނެ.... އެމްޕީ ސަލީމް އަށް ދެއްވަންވާނީ އެފައިސާ ހޯދާނެ ފޯމިޔުލާ އެއވެސް.. ކުރިއަށް އޮތ 20 އަހަރު އަހަރކު 294މިލިއަން ރުފިޔާ ލިބޭނެ ނިޒާމެއް ވެސް ގާއިމު ކޮށްދޭތި.... ސޯސަލް ބެނފިޓް ގައި އުޅުމަށް ބ/ަރު އެޅުމަކީ ރަނގަޅު ގޮތެއް ނޫންދީ. އެްޓްލީސްޓޤ ކޮސްޓް އެބްސޯރވް ކުރާން ޖެހޭ\n،އޯކޭ 2023އަންނަން އޮތީ.... 6700 ވޯޓް މީ ހިޔާ އިން އެކަނި...... ދެން ވިސްނާ ފިކުރު ކުރޭ ?? ރައީސް ގެ ވޯޓް ތަފާތު 5000އިން އެބުރޭނެ\nބިމާއި ބޯހިޔާވަހިކަމުގެ ޤާނޫނަށްއިސްލާހް ގެނެސް ސޯޝަލް ހައުސިންގ ސްކީމަށްއެދި ހުށަހަޅާލިއުންތަކަށް ދޮގުމައުލޫމާތުދިނުމާއި، އެފަދަކަމަކަށް "އެހީތެރިވުމަކީވެސް ޖިނާއީ ކުށެއްކަމަށް" ކަޑައަޅުއްވާ. # އަދި ދިރިއުޅޭ ތަންތަން ކުއްޔަށްދީ ކުއްޔަށް ހިފާންވާނީވެސް ދެފަރާތުގެ މެދުގައި ކުރެވޭ އެއްބަސްވުން ސިވިލްކޯޓްގައި ރެޖިސްޓްރީކޮށްގެން ކަމަށް ކަޑައަޅާ މިނޫންގޮތަކަށް މިކަންކުރުމަކީ ކުށެއްކަމަށް ޤާނޫނުން ކަޑައަޅުއްވާ. މިއީ ފުރަތަމަ ކުރާންޖެހޭ ކަންކަން އިގޭތޯ.\nކުލިތަކަކީ ކުޑަކުރަންޖެހޭ އެއްޗެއް. އެކަމު ކޮންމެ ސަރުކާރަކުން ރައްޔިތުން ފެލުމާ ރައްޔިތުން ކޮންމެ ސަރުކާރެއް ފެލުންވެސް އެބަ ހުއްޓަންޖެހޭ. ސިޔާސީވެގެން ގޮސް ނިކަމެތި އާއްމުންގެ ދިރިއުޅުން ހަލާކުކުރާ ދަރަޖައަށް ކަންކަން ގެންދިއުން އެބަ ހުއްޓަންޖެހޭ. ޕާޓީތައް އައިސް ކުރާ ކޮންމެ ކަމަކީ އާއްމުންނަށް ގެއްލުންވާ ކަންކަން. ޕާޓީތަކުގެ ވާދަވެރިކަމުގަ ރައްޔިތުން ފިތިގެން ފުނޑެނީ.\nދައުލަތުގެ ބޯހިޔާވަހިކަން ބޭނުންވާ "ނިކަމެތި މީހާއަށް" ފުލެޓް ހިލޭ ދިނުމަށްވެސް އަހަރުމެން ދެކޮޅެއްނޫން. # އެކަމަކު އެކަން ކުރާންވާނީވެސް "އުސޫލު ތަކެއްގެ ތެރެއިން އިންސާފުވެރިގޮތަކަށް" ނޫންތޯ. މިގޮތުން މުޅި ދައުލަތުގެ ޙަޒާނާ އެތަނަކަށް އޮއްސާލާފައިވާ ބިމުގެއަގު ރަނާއި އެއްވަރު ކ.އަތޮޅު މާލޭގެ ބަދަލުގައި އެފަދަ ފްލެޓްތައް އިމާރާތް ކުރާނީ ފިއްލަދޫ، ހަނިމާދޫ، ކުޅުދުއްފުށި، ލ.ގުޅިފައިވާރަށްތަކާއި ފުވައްމުލަކާއި އައްޑޫސިޓީގައި ކަމަށް ކަޑައަޅުއްވާ.\nމިސޮރުގެ މުނާފިގުކަން އެނގޭ ބަޔަކަށް އެނގޭނެ މީނަ މިއުޅެނީ ކިހިނެއް ވެގެން ކަން!\nސަލީމް މެންކަހަލަ ބޭފުޅުން މެންބަރުންގެ ގޮތުގަ ތިބެންވީ ރައްޔިތުންގެ ޙާލަތް ވަޒަންކުރެވޭ ރައްޔިތުންނަށް އޯގާތެރި ބޭފުޅުން މިކޮމިޓީގަ ދެންނެތީ ތޯ ރައްޔިތުންގެ މަންދޫބެއް ބަޖެޓް ފާސްކުރަނީ މަޖްލީހުން ބަޖެޓްގަ އެފައިސާ ހިމަނާފަ މި އޯގާތެރި ސަރުކާރުގަ ދަންނަވަންވީނޫންތޯ މަޖްލީހުން ކުލި ކުޑަކޮށްދެން އޭރުންވެސް ތކަން ކޮށްދޭތޯ ބަލަން؟\nހުސް މިކަހަލަ ޕޮޕިއުލިސްޓުން ލައިގެން ދައުލަތް އޮންނާނީ ދަރާ ހުސްވެފަ\nސަލީމް އަށް ތިއުޅެނީ ވަރަށްބޮޑަށް އޮޅިގެން. ސޯޝަލް ހައުސިންގ ސްކީމް ފުލެޓް ތަކަކީ ކ.އަތޮޅުމާލޭމީހުން އެމީހުންގެ ގެދޮރުކުއްޔަށްދޭފަދައިން ސަރުކާރުން ބަޔަކަށް "ކުއްޔަށް" ދީގެން އުޅޭ އެޕާޓްމަންޓް ތަކެއްނޫން. # އެތަންތަންލިބުނު ފަރާތްތަކުން އެޗްޑީސީއަށް މަހުން މަހަށް ދައްކާންޖެހޭ ފައިސާއަކީ "ފުލެޓް އަމިއްލަކުރުމަށް" އެތަންތަން ލިބުނު މީހުން ދައްކާންޖެހޭފައިސާ. ފަހަރެއްގައިވެސް އެއީ ކުލީގެ ގޮތުގައި ދައްކާންޖެހޭ އެއްޗެއްނޫން. ޙަޤީގަތް އޮޅުވާ ނުލައްވާ.\n2030 ހޯރަފުށި ބުރިބުރިއަށް ހިއްލާލުން\nކުޑަކުޑަ ހޯރަފުށީގައި އެއާޕޯޓެއް ... އާބާދީ ބޮޑު މީހޫން ގިނަ ހުރިހާ ރަށެއްގައިވެސް އެއަޕޯޓް އެޅެންވާނެ ... ނުފޫޒު ބޭނުންކޮއްގެން ގެއާއި ބަދިގެއާއި ދޭތެރެ އެއަޕޯޓް އެޅުމަކީ އެންމެ ރަންގަޅު ގޮތެއްނޫން


Nasheed ge vaahaka Dunya dhen ithurah nudhakkavaa: Hassan\nނަޝީދުގެ ވާހަކަ ދުންޔާ ދެން އިތުރަށް ނުދައްކަވާ: ހަސަން\nރައީސް ނަޝީދާއެކު ދުންޔާ --\nކުރީގެ ރައީސް މުހައްމަދު ނަޝީދާ ގުޅޭ ގޮތުން ކުރީގެ ފޮރިން މިނިސްޓަރު ދުންޔާ މައުމޫނަށް އެކި ފަހަރު އެކި ގޮތަށް ވާހަކަ ދެކެވިއްޖެ ކަމަށާއި ދެން އެންމެ ރަނގަޅު ގޮތަކީ އެ ވާހަކަ ނުދެއްކެވުން ކަމަށް އެމްޑީޕީގެ ޗެއާޕާސަން ހަސަން\nލަތީފް ވިދާޅުވެއްޖެ އެވެ.\nހަސަން ލަތީފް އެހެން ވިދާޅުވީ، އިއްޔެ ދުންޔާ "އަވަސް ހުކުރު"އަށް ދިން ހާއްސަ އިންޓަވިއުގައި ރައީސް ނަޝީދާ ގުޅޭ ގޮތުން ދައްކަވާފައިވާ ވާހަކަތަކަކާ ގުޅިގެންނެވެ.\nދުންޔާ އިއްޔެ ވިދާޅުވީ، ރައީސް ނަޝީދު މިނިވަންވުމަށް ވަރަށް ބޮޑަށް އެދޭ ކަމަށާއި ނަމަވެސް އެކަން ކުރަން ޖެހޭނީ ރާއްޖޭގެ ނިޒާމްގެ ތެރެއިން ކަމަށެވެ. ބައިނައަގްވާމީ ޖަމިއްޔާއަކުން ރައީސް ނަޝީދަކީ މިނިވަނެއްގެ ގޮތުގައި ކަނޑައެޅުމުން އެމަނިކުފާނު މިނިވަނެއް ނުވާނެ ކަމަށެވެ.\nއެކަމާ ގުޅިގެން ހަސަން ލަތީފް ކުރެއްވި ޓްވީޓެއްގައި ވިދާޅުވީ ރައީސް ނަޝީދާ ގުޅޭ ގޮތުން ދުންޔާއަށް ވަނީ މާގިނަ ފަހަރަށް މާގިނަ ގޮތްގޮތަށް މާގިނަ ވާހަކަ ދެކެވިފަ ކަމަށެވެ. އިހްލާސްތެރިކަމާއެކު އެދެނީ ރައީސް ނަޝީދުއާ ގުޅޭ ވާހަކަ ދުންޔާ ދެން އިތުރަށް ނުދެއްކެވުމަށް ކަމަށް ހަސަން ވިދާޅުވި އެވެ.\n"އަވަސް"އަށް ދެއްވި އިންޓަވިއުގައި ދުންޔާ ވަނީ ރައީސް ނަޝީދުގެ މައްޗަށް އުފުލާފައިވާ ޓެރަރިޒަމްގެ ދައުވާއަކީ އެކަށީގެންނުވާ ދައުވާއެއް ކަމަށް ވިދާޅުވެފަ އެވެ. އަދި އެމަނިކުފާނުގެ މައްޗަށް ހިންގި ޝަރީއަތަކީ އެކަށީގެންވާ ފުރުސަތުތައް ނުދީ ހިންގާފައިވާ ޝަރީއަތެއް ކަމަށް ވެސް ދުންޔާ ފާހަގަކުރައްވާފައިވެ އެވެ.\nނަމަވެސް ދުންޔާ، ފޮރިން މިނިސްޓަރުގެ މަގާމުގައި ހުންނެވިއިރު ކުރިއަށް ދިޔަ އެ ޝަރިއަތާއި ރައީސް ނަޝީދުގެ މައްޗަށް އިއްވި 13 އަހަރުގެ ޖަލުގެ ހުކުމްގެ ދިފާއުގައި ދުންޔާ ބައިނަލްއަގްވާމީ މައިދާނުގައި ވަކާލާތު ކުރައްވާފައިވެ އެވެ. އޭނާ އިއްޔެ ވިދާޅުވި ގޮތުގައި އެއީ ވަޒީފާގެ ހައިސިއްޔަތުން ކުރެއްވި މަސައްކަތެވެ.\nރައީސް ޔާމީންގެ ސަރުކާރުގައި ހުންނަވައިގެން ސަރުކާރުގެ އަމަލުތަކާ ދެކޮޅަށް ވާހަކަ ނުދެއްކޭނެކަން ފާހަގަކުރެއްވި އެވެ. ނަމަވެސް މިހާރު އޭނާ ހުންނެވީ އެއްވެސް މަގާމެއްގައި ނޫން ކަމުން އެ ވާހަކަތައް ދައްކަވަނީ ކަމަށް ވިދާޅުވި އެވެ.\nދުންޔާ ވަނީ މިފަހުން ރައީސް ނަޝީދާ ބައްދަލު ވެސް ކުރައްވާފަ އެވެ. އަދި މާޒީ ހަނދާން ނައްތާލައި އެކުގައި ކުރިއަށް ދިޔުމުގެ މުހިންމުކަން ފާހަގަކުރައްވާފައިވެ އެވެ.\nރައީސް ނަޝީދު އަންނަ މަހުގެ އެއްވަނަ ދުވަހު ރާއްޖެ ވަޑައިގަންނަވާނީ މިނިވަނެއްގެ ގޮތުގައި ހަސަން ލަތީފް ވަނީ ވިދާޅުވެފަ އެވެ. އެކަމަށްޓަކައި ކުރަންޖެހޭ ސިޔާސީ މަސައްކަތްތައް ކުރަމުންދާ ކަމަށް ވިދާޅުވި އެވެ. ނަމަވެސް ރައީސް ނަޝީދު މިނިވަން ކުރެވޭނީ ހަމައެކަނި ސުޕްރީމް ކޯޓަށެވެ. އެ ހުކުމް ރިވިއު ކުރުމުގެ ފުރުސަތު އޮތީ އެ ކޯޓަށް އެކަންޏެވެ.\nޖުމްހޫރީ ޕާޓީގެ ބާނީ ގާސިމް އިބްރާހިމް ވެސް ވަނީ ސުޕްރީމް ކޯޓަށް ރައީސް ނަޝީދުގެ މައްސަލަ ހުށަހަޅައި ނިޒާމްގެ ތެރެއިން އަމަލު ކުރެއްވުމަށް ގޮވާލައްވާފަ އެވެ. މިދިޔަ ހަފުތާގެ ތެރޭގައި ރައީސް ނަޝީދު މިނިވަން ކުރުމަށް ގޮވާލައި 49 މެންބަރުން ސޮއި ކުރައްވާ މަޖިލީހަށް ގަރާރެއް ވެސް ވަނީ ހުށަހަޅާފަ އެވެ.\nއެމްޑީޕީ ރައީސް މުހައްމަދު ނަޝީދު ހަސަން ލަތީފް + ދުންޔާ މައުމޫން\nހަސަންއަށް ދުންޔާގެ ރައްދު: އަހަރެންނަށް ވެސް ހިޔާލު ފާޅުކުރެވޭނެ\n"އައްޑޫ މީހުނަށް ކުރާ ފުރައްސާ އާންމުކޮށްފި"


Bodah Gabool Kurevenee Hamalaa Dhinee Etherein Kamah - Nasheed Ge Dharifulhu - Vaguthu\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިރޭ ދިން ހަމަލާއަކީ "އެތެރެއިން ދިން ހަމަލާއެއް" ކަމަށްދަރިކަނބަލުން މީރާ ލައިލާ ނަޝީދު ވިދާޅުވެއްޖެއެވެ.\nނަޝީދަށް ހަމަލާ ދީފައިވަނީ އެމަނިކުފާނު ގެކޮޅު ގ.ކެނެރީގެއިން ނިކުމެވަޑައިގެން މަޖީދީމަަގަށް ކާރުކޮޅަށް އަރަން ދިޔަ މަގުމަތީ އެއްޗެއް ގޮއްވާލައިގެންނެވެ.\nނަޝީދުގެ ދޮށީ ދަރިކަނބަލުން މީރާ ކުރި ޓްވީޓެއްގައި ވަނީ އެ ހާދިސާ ހިންގި އިރު ނަޝީދުގެ ބޮޑީގާޑުން ކޮބާތޯ ސުވާލު ކޮށްފައެވެ. ބޮޑީގާޑުންނަޝީދުގެ ކާރު ޗެކް ނުކުރީ ކީއްވެތޯ ވެސް އޭނާ ވަނީ ސުވާލު ކޮށްފައެވެ. "އަހަރެން %90 ގަބޫލުކުރަނީ މިއީ އެތެރެއިން ދިން ހަމަލާއެއް ކަމަށް." މީރާ ބުންޏެވެ.\nނަޝީދަށް ދިން ހަމަލާއަކީ ރޭވިގެން ހިންގާފައިވާ ނިރުބަވެރި ހަމަލާއެއް ކަމަށް މީރާ ސިފަ ކޮށްފައިވާއިރު އޭނާ ވަނީ ނަޝީދަށް ދިން ހަމަލާއާއި ގުޅިގެން ކުރީގެ ރައީސް މައުމޫން އަބްދުލްގައްޔޫމް އެހަމަލާ ކުއްވެރި ކުރެއްވުމުން އެއީ މައުމޫން ރާވައިގެން ކުރައްވާފައިވާ އަމަލެއް ކަމަށް ވިދާޅުވެފައެވެ.\nމީރާ އަކީ މީގެ ކުރިން ވެސް މިފަދަ ތަފާތު އެކި ތުހުމަތުތައް މާބޮޑު ހެއްކެއް ނެތި އެކި ފަރާތްތަކުގެ މައްޗަށް ކުރަމުން އަންނަ މީހެކެވެ.\nމި ހާދިސާގައި ރައީސް ނަޝިދަަށް އެކި ވަރުގެ އަނިޔާ ވަނީ ލިބިފައެވެ. ހަމައެއާއެކު އެ ސަރަހައްދުގައި ހުރި ބިދޭސީއަކަށާއި އެމަނިކުފާނުގެ ބޮޑީގާޑެއްގެ އިތުރުން ޑްރައިވަރަށްވެސް ވަނީ އަނިޔާވެފައެވެ. މިހާރު އެމަނިކުފާނަށް ދަނީ އޭޑީކޭގައި ފަރުވާ ދެމުންނެވެ.\nރައީސް ނަޝީދަށް އަމާޒުކޮށް ދިން ހަމަލާ ފުލުހުން އަންނަނީ ހާއްސަ އިސްކަމެއް ދީގެން ތަހްގީގު ކުރަމުންނެވެ. ނަމަވެސް އަދި މިހާތަނަށް ހަމަލާ އާއި ގުޅޭ އެއްވެސް ތަފްސީލެއް ފުލުހުން ހާމައެއް ނުކުރެއެވެ.\nމެއި 7, 2021 01:51\nތިޔަ މީ ރާ އަކީވެސް އަންނި ގޮތަށް ހިނދުކޮޅު އަންނަ ގޮއްޔެއެއް ކަން ނޭގެ އެއްނު. އެހެންނާ ފަހެ ދެން މައމޫނާ ޖައްސާލުމުގެ ބޭނުމަކީ ކޮބާ.\nހު ރިހާ ކަމެއް އަ ރުއްވައިގެންފަ ތޯއްޗެ\nލަދުހަޔާތާ އަޚްލާޤާ ހިލްމާ ދެންވެސް އެއްޗެއް އޮތިއްޔާ އެއެއްޗެއްވެސް\nމެއި 7, 2021 02:00\nމައުމޫނޭ ނުކިޔާ ނުހުރެވޭދޯ އެކޮޔެ ހަޖަމުނުވަނީދޯ ރައީސް މައުމޫނާ މިކަމާހުރީ ކޮންގުޅުމެއް\nމެއި 7, 2021 03:39\nބޮޑަށްބެލެވެނީ ގޭތެރޭގެކަމެއްކަމަށް ؟ ކޮބާ މިކަނބުލޭގެމަންމަ ؟ ކީއްވެ ގެއިންނިކުތުމުގެކުރިން\nމެއި 7, 2021 02:02\nސައިކަލުގެ ބެޓެ ރި ގޮވައިގެން ވެސް ވެދާނެ، ތިގޮތަށް ވިސްނާކަށް ނުވާނެ،\nމެއި 7, 2021 02:28\nމޮޅަށް ދެނެވޮޑިގެންވަނީ މާތް ﷲ.\nއެތާކު ކީއްކުރަން ހުރި އިގިރޭސިވިލާތުމީހެއް އެއީ ސީދާ ރާވައިގެން ސަމާލުޖަން\nބައިސްކަލެއްގެ މަޑިދަށުން ދިމާވިކަމެއްގެ ސަބަބުން ނަޝީދުއަށް އަނިޔާލިބުނުކަން ވަރަށްދެރަ އެކަމު މީރާ އެބުނާގޮތަށް އައިއެސްއިން ދިން ހަމަލާއެއްކަމަށް ނުބެލެވޭ، ސަބަބަކީ އައިއެސްއަކީ ކުށެއްނެތް މައުސޫމު މުސްލިމުންނަށް ހަމަލާދޭ ޖަމާއަތަކަށްވާތީވެ...\nބޮޑަށް ބެލެވެނީ އެކުވެރި ދައުލަތެއްގެ އިރުޝާދުގެދަށުން އަންނިގެ ގާތްބަޔަކު ރާވައިގެން ދީފައިވާ ސިޔާސީ ހަމަލާއަކާ.\nމެއި 7, 2021 03:14\nބޯހަމަ ހަމަޖެހޭތޯ ޗެކް ކޮށްލަބަލަ.ހަމަލާ ކުއްވެރި ކުރާ ކޮންމެ މީހަކީ އެހަމަލާޔާ ގުޅުން ހުރި މީހެއްތަ؟އަންނި އަކީވެސް ގައުމުގެ ރައީސްކަން ކޮށްފަހުރި އަދި އެތައް ހާސް ބަޔެއްގެ ތާއީދު އޮތް މީހެއް.މަޖިލިސްގެ ރައީސް.އެމްޑީޕީ ރައީސް .އެހެންވީމާ ދެރަވާނެ އެންމެންވެސް .ހަމަލާ ކުށްވެރިކުރާނެ. ހެޔޮ ވިސްނުން ދެއްވާށި.\nމެއި 7, 2021 04:27\nމިއީ ކަލޭގެ ބަަައްޕައާ އިންޑިޔާއިން ރާވައިގެން ދިން ހަމަލާއެއް. ކަމެއްހާސިލް ކުރަންވެގެން ކުޑަކޮށް ޒަޚަމްވެސް ވާންޖެހޭނެތާ. ތީ ކޮންބައެއް،، ކޮށްފާނެ ކޮންމެފަދަ ކަމެއްވެސް\nމެއި 7, 2021 05:56\nމިއީ ރާއްޖޭގަ ކޮވިޑް ގޯހުން ގޯހަށް ދުއްވަފަ ރައްޔިތުން ގ އޮޅުވާލަން ޖައްސާ ގޭމް އެއް..\nމެއި 7, 2021 08:09\nމީރާއެވެ އަހަންނަށް ވެސް ޤަބޫލުކުރެވެނީ މި ހަމަލާ ދިނީ އެތެރެއިންކަމަށެވެ. އެކަމަކު މަށަށް ޤަބޫލުކުރެވެނީ އެއީ އަމިއްލް އެދުމަށް ޤައުމުގެ އަމަން އަމާންކަމާއި ސުލްހަމަސަލަސްކަން ކިލަމބުކޮށް ބައިނަލްއަޤވާމީ ސަމާލުކަން ހޯދަން ތިޔަގޭގެ އެތެރެއިން ރޭވިގެން ދިވެހި ރައްޔިތުންނަށް ދިން ހަމަލާއެއް ކަމަށް. އެމަނިކުފާނަކީ މިކަމުގައި ލީޑް ރޯލް ކުޅެދިން އެކްޓަރ އަދި ސްޓަންޓްމަން. އެމަނިކުފާނަކީ ތިޔަގޭގެ އެތެރެއިން ރާވައިގެން އިސްތިއުފާ ބަޣާވާތެއްކަމުގައި ސިފަކުރި، ކޯޓަށް ހާޒިރުކުރި އިރު ބިންމައްޗަށް ވެއްޓިގަނެ ފުލުހުންގެ ބޮލުގަ ބަދުނާމު އެޅުވުމުގެ ސްޓަންޓްގެ ލީޑް އެކްޓަރުވެސްމެ އަދި ޔޫކޭގައި އެދެއްގެ މަތީގައި އޮނަގަނޑުންތިރި އެއްކޮށް ބެންޑޭޖް ކުރައްވައިގެން އޮށޯވެ އޮންނަވާ ފޮޓޯ އާއްމުކުރެއްވި ސްޓަންޓްމަން ވެސްމެ އެހެން ނޫންތޯ؟ ވީމާ މިހާރު ހީނަރުވަމުން އަންނަ ޕޮޕިއުލްރިޓީ އަށް ބަލާފައި ދެން މިފަދަ ސްޓަންޓެއް ތިޔަގޭގެ އެތެރެއިން ރާވާ ހިންގުމުން ދިވެހި ރައްޔިތުން ހައިރާން ވާންޖެހޭތަ؟ އަހަރެމެން ހައިރާން ވީހީ މިކަން ނުހިނގި ނަމަ!\nމެއި 7, 2021 11:35\nއެތެރެއިން ރަވައިގެން އަންނަ ކަންކަމުގައި ކުރީގެ ފިރިމީހާއަށް ލަނޑުދޭން މަންމާފުޅު ކުރިކަމެކޭތޯ ތި ބުނުއްވީ! އެތެރެގެއިން ރާވާ ޙަމަލާ އެނގޭނީ ހަމަ އަނބިދަރިންނަށް\nބޮޑަށް ގަބޫލު ކުރެވެނީ ހަމަލާ ރޭވީ "އެތެރެއިން ކަމަށް"\nމެއި 7, 2021 20:21\nމީރާ މީ ރޯނު އެދުރެއް. ހަމަޖެހޭ އެއްޗެއްނޫން.


Ibu Alhaane Tie Ge Kula Aai Medhu Hiyaalthafaathvun Ufedhihjje - Vaguthu\nއިބޫ އަޅާނެ ޓައީގެ ކުލަ އާއި މެދު ޚިޔާލު ތަފާތުވުން އުފެދިއްޖެ\nރައީސް ކަމަށް އިންތިޚާބު ވެފައިވާ އިބްރާހިމް މުހައްމަދު ޞާލިހް (އިބޫ) – ވަގުތު އިމޭޖްސް: އަމީން ފަހްމީ\nރައީސުލްޖުމްހޫރިއްޔާ ކަމުގެ މަގާމަށް އިންތިޚާބުވެ ވަޑައިގެންފައިވާ އެމްޑީޕީގެ ކެންޑިޑޭޓް އިބްރާހިމް މުހައްމަދު ޞާލިހް (އިބޫ) އަޅާނެ ޓައީގެ ކުލަ އާއި މެދު ޚިޔާލު ތަފާތުވުން އުފެދި ޓްވިޓާގައި އެކަމާއި ގުޅޭ ބަހުސެއް ހިނގަމުން އެބަދެއެވެ.\nވަކި ފަރާތަކަށް ނުޖެހޭ ލީޑަރެއްގެ ގޮތުގައި ހުރުމަށްޓަކައި އިބޫ ރީންދޫ ޓައީ އެޅުން ހުއްޓާލުމަށް ގޮވާލާ މީހަކު ޓްވީޓެއް ކުރުމުން ގިނަ ބަޔަކު ވަނީ އެއަށް ރައްދު ދީފައެވެ. އޭގެތެރޭގައި ގިނައީ އެމްޑީޕީގެ ސަޕޯޓަރުންނެވެ.\nބައެއް މީހުން ބުނެފައި ވަނީ އިބޫ އަކީ އެމްޑީޕީގެ ރިޔާސީ ކެންޑިޑޭޓް ކަމަށާއި އެހެންކަމުން އިބޫ އަޅަން ޖެހޭނީ ރީންދޫ ކުލައިގެ ޓައީ ކަމަށެވެ.\nއެމްޑީޕީގެ ވިސްނުމާއި ފިކުރަށް ތާއިދު ކުރާ ބައެއް މީހުން ވަނީ އިބޫ ރީންދޫ ޓައީ އެޅުން ހުއްޓާލުމުގެ ޚިޔާލަށް ތާއިދު ކޮށްފައެވެ.\nI call upon @ibusolih to stop wearing yellow ties. Unite the country asacolourless, neutral leader.\n— Mohamed Bushry (@modebush) September 24, 2018\nއެމްޑީޕީގެ ވެރިކަމުގައި ފޮރިން މިނިސްޓަރުކަން ކުރެއްވި މިހާރު އދ.ގެ ދީނީ މިނިވަންކަމާއި ބެހޭ މަންދޫބު ޑރ.އަހްމަދު ޝަހީދު ވަނީ އިބޫ ރީންދޫ ޓައީ އެޅުން ހުއްޓާލުމުގެ ޚިޔާލަށް ތާއިދު ކޮށްފައެވެ. ޝަހީދު ވިދާޅުވީ "ތިޚިޔާލަށް ތާއިދު ކުރަން. އިބޫ ވާން ޖެހޭނީ އެއް ޕާޓީއެއް ނުވަތަ ވަކި ޕާޓީތަކެއްގެ ރައީސަކަށް ނޫން." ޝަހީދު ވިދާޅުވިއެވެ.\nބައެއް މީހުން ވަނީ އިބޫ އަޅާ ޓައީގެ ކުލަ އަކީ ވެސް މައްސަލައެއްތޯ ސުވާލު ކޮށްފައެވެ. ޓައީގެ ކުލަ އާއި މެދު ގޮތެއް ނިންމުމަށް ވުރެ ބޮޑެތި ގައުމީ މައްސަލަތައް އިބޫ ހައްލު ކުރަން އެބަޖެހޭ ކަމަށް ބައެއް މީހުން ބުނެއެވެ.\nރާއްޖޭގެ ސިޔާސީ އިސް ލީޑަރުން އަބަދުވެސް ޓައީ އެޅުމުގައި އިސްކަން ދެނީ ޕާޓީގެ ކުލަ އަށެވެ. ނަމަވެސް ރައީސް ޔާމީން ގައުމީ ގިނަ ބައްދަލުވުންތަކުގައި އަސުރުމާ ކުލައިގެ ޓައީ ބޭނުން ކޮށްފައި ވަނީ މަދު ފަހަރަކު އެވެ. ރައީސް ޔާމީން ވެސް ޕީޕީއެމްގެ ހަފްލާތަކުގައި ގިނައިން ބައިވެރިވެފައި ވަނީ އަސުރުމާ ކުލައިގެ ޓައީގައެވެ.\nސެޕްޓެމްބަރު 25, 2018 23:09\nހަހަހާ!؟ ފުރަތަމަ އެތިފަހަރު! ކަޑަ؟ މިއުޅެނީ ނުވިހަނިސް ނަންކިޔައިގެން. ހާހާހާހާ! ލައްކަހިނިއެބަ އައުދޭ މަގާތަށް.\nސެޕްޓެމްބަރު 25, 2018 23:36\nއިބޫ އަޅަންޖެހޭނީ ޔެލޯ...\nކުޅިގަނޑު ފެށުނީ ?\nސެޕްޓެމްބަރު 25, 2018 23:48\n4 ކުލައިން ޓައީ ފަހައިގެން އަޅަން ފެނޭ ??\nސެޕްޓެމްބަރު 25, 2018 23:49\nޖަރީރާ ރާއްޖެ ސުލޮގަން ބޭނުންކޮށްގެން ޓައި ޑިޒައިން ކުރަން ފެނޭ.\nސެޕްޓެމްބަރު 25, 2018 23:53\nއިބޫ ހުރިހާ ކުަލައެއްގެ ޓައީ އަޅާނެ. ކީއްވާނީ. އޭނަ ރަމްޒު ކޮށްދެނީ މުޅިޤައުމުގެ ރައީސުލް ޖުމްހޫރިއްޔާ ކަން. އެހެން ވީމާ އެ ޙައްޤު އޭނަޔަށްދީ. ތީ ދެން ތަންކޮޅެއް ބޮޑުވަރު. ބަޔަކު ޕިންކީ ވެގެން ތެޅުނަސް އަހަރެމެން އެކަހަލަ ގަމާރު ނުވެބަލަ. ރަންރީދޫ ކުލަޔަކީ ދުވާލު ދެއިރު ﷲ މިދުނިޔެއަށް ގެނެސްދޭ ޤުދުރަތީ ކުލަވަރަު. އެވަރުން އަހަރެމެން ޝުކުރުކޮށްލައިގެން ފުއްދާލަމާދޯ. އިބޫ އަޅުއްވާ ހެދުމަކީ ގުޅޭކުލައެއްގެ ޓާއީ ނޫނީ އިބޫ ބޭނުންފުޅުވެލައްވާ ޓައީ އެއް ނެއްގެވުމަކީ އިބޫ އާ އިބޫގެ ލޮބުވެތި އަނބިކަބަލުންގެ އަމިއްލަފުޅުޙައްޤެއް. އެކަމާ ނޫޅުނިއްޔާ ރަގަޅުވާނީ\nސެޕްޓެމްބަރު 26, 2018 00:53\nހާމުދުރުން ހެދުންލާކުލަ ރަންރީދޫކުލައަކީ މޑޕ ބައިގަނޑު ގެންގުޅޭމަލަކީ ބުދުފައްޅިއަށް އަޅާ ގުލްސަންޕާ (އަންނި) މާ\nސެޕްޓެމްބަރު 26, 2018 14:08\nޔެސް. ބޭނުން ކުލަޔެއް އަޅަންވީ. ދެން ލަލަލަ\nސެޕްޓެމްބަރު 26, 2018 00:33\nހަތަރު ކުލައިން ޓައީ އަޅަން ޖެހޭނީ އަހަރުމެން ޓައީ ފަހައިދީފާނަން ވަރަށް ހެޔޮއަގުގަ އިއްތިހާދުގެ އުސޫލުތަކާ ހިލާފު ނުވާތި ވިސްނުމެއްނެތި ކޮއްފި ކަމަކުން އެންމެފަހަރަކު ދޭހުގާ ގިސްލަމުން ހިތި ކަރުނަ އޮއްސަން ޖެހިދެޔޭ އަހަރެއްވުމުގެ ކުރިން ...........ވިސްނާފަބުނޭ.\nސެޕްޓެމްބަރު 26, 2018 01:07\nއިބޫ އަށް ހަމަ އެގޭނީ އޭނަ އަޅަން ބޭނުން ވާ ޓައިއެއް....\nސެޕްޓެމްބަރު 26, 2018 01:22\nކަމުގެޙަޤީޤަތަށްބަލާއިރު، ތިޔައީ މައްސަލައެކެވެ. އެކަމަކު މައްސަލައެއްވެސްނޫނެވެ.\nއޭނާއެއަދާކުރުއްވަވާ މައްސޫލިއްޔަތަކީ، އެމްޑީޕީގެ މެންބަރެއްގެގޮތުގައި ހުންނަވަނިކޮށް ޤައުމާއިކުރިމަތިވެފައިވާ ޙާލަތަކާއިމެދު އެތަކެއްބަޔަކު ކަންބޮޑުވެ، ޙައްލެއްހޯދުމަށް ކުރެވުނު މަސައްކަތުގެސަބަބުން އޭނާއާއި ޚަވާލުކުރެވިފައިވާ މައްސޫލިއްޔަތެކެވެ.\nމިކަންތަކާއިމެދު ބައިބައިނުވެ، އޭނާގެޚިޔާލުފުޅަށް ތިކަންދޫކޮށްލުމަކީ އެއްގޮތެވެ. އަނެއްގޮތަކީ އެކިދުވަހު އެކިކުލައިން ޓައީއެޅުއްވުމެވެ. މިއިންގޮތަކާއި ހިތްހަމަނުޖެހޭނަމަ، ހުދުކުލައިގެ، އަމާންޓައީއަކީ ތިންވަނަގޮތެކެވެ!\nކޮންމެއަކަސް މިއީ ވަރަށްވެސް ތާކުންތާކުނުޖެހޭ، ހެއްވާކަމެކެވެ!\nސެޕްޓެމްބަރު 26, 2018 06:47\nމަޝްވަރާމަޖިލިސް ކަޑަވީދޯ؟ ކަޑަވެފަހުންނަންޖެހޭނީހަމަ. ވީކަމެއް ނުވާކަމަކަށް، ވަމުންދާކަމެއް ނުވާކަމަކަށް ނުހެދޭނެ. ހަގީގަތަކީ ކޯލިޝަނުގައި މިހާރުވެސް ރެނދުލައިފިކަން. ކަޑަ؟\nސެޕްޓެމްބަރު 26, 2018 06:56\nކުދީންނޭ ޖަޒީރާ ގައި ޓައީ ނާޅާނެ\nސެޕްޓެމްބަރު 26, 2018 07:07\nކޯލިޝަންގެ ވެރިކަމެއްގައި ކޯލިޝަންގެ އުޞޫލުތަކާއި ހަމަތައް ލިޔުމަށް ތިރިކުރެވޭނެއެވެ. އަދި ކޯލިޝަންގެ ލީޑަރުންނަކީ ކޮބައިކަމާ، އެބޭފުޅުންގެ ވެރިކަމުގެ ޒިންމާއާއި މަސްއޫލިއްޔަތު ލިޔުމަށް ތިރިކުރެވޭނެއެވެ. މިކަންކަން އެކަށައެޅުމުގައި އަސާސަކަށްވާނީ ކޯލިޝަންގެ އެއްބަސްވުމެވެ. މިއެއްބަސްވުމަށް ޤާނޫނީ ބާރު ލިބިދޭނީ، ކޮންޓްރެކްޓާބެހޭ ޤާނޫނުގެ ދަށުންނެވެ. މިއީވެސް ކުރެވެންހުރި ކަންކަމެވެ.\nސެޕްޓެމްބަރު 26, 2018 08:07\nމާނިޔާމަހެއް އެލުވަންވީނު؟ ރީދޫ ، ރަތް ، ފެހި ، ކުލަ ފެންނަން ހުންނާނެ އޭރުން!\nސެޕްޓެމްބަރު 26, 2018 08:08\nތިންމަހާ ބައިގެ ވެރިކަމަކަށް މަރުޙަބާ~! ދެން އޮންނާނީ ފަހުތަޅާލުން!\nސެޕްޓެމްބަރު 26, 2018 08:34\nޢިބޫ އަޅަންޖެހޭނި ޔެލޯ ޓައީ އިބޫ އކީ އެމްޑީޕީ ގެމެންބަރެއް ގުޅިފަިވާ ޕާތީތަކުގެ ކެންޑިޑޭޓް ވިޔަސް އިބޫއަކީ އެމްޑީޕީގެ މެންބަރެއްކަން އެގެންޖެހޭނެ\nސެޕްޓެމްބަރު 26, 2018 08:35\nފަންވަތެއް އަޅަން ފެނޭ!!! އޭރުން ޖަޒީރާ ވާނީ!!\nސެޕްޓެމްބަރު 26, 2018 08:46\nއިބޫ އަޅަން ޖެހޭނީ ކަޅުކުލައިގެ ޓައީއެއް. ކުރަހާފަ އޮންނަންޖެހޭނީ ޖަޒީރާ ރާއްޖެ. ފ އަދި މ އަތޮޅު ޕީޕީއެމްގެ އަސުރުމާކުލަ. ބަކީ އަތޮޅުތައް އެމްޑީޕީގެ ރީދޫކުލަ. އެހެން ޕާޓީއެއްގެ ކުލަޔެއް ނުފެނޭ ޖަޒީރާ ރާއްޖެގެ ޗާޓަކުން.... މިޚިޔާލަށް ތާއީދު އެންމެން ކޮމެންޓް ކޮށް ދެއްވުން އެދެނެ..\nސެޕްޓެމްބަރު 26, 2018 09:01\nއިބޫ އަޅަން ޖެހެނީ ފެއްސާއި ރަތާއި ހުދު ކުލައިގެ ޓައި އެއީ ދިވެހި ޤައުމު ރަމުޒުކޮށްދޭ ކުލަޔަކީ އިބޫ އަކީ މިހާރު ހުރިހާ ރައްޔިތުންގެ އިންތިހާބީ ރަައީސު !\nސެޕްޓެމްބަރު 26, 2018 10:18\nރައިސް އަޅަންބޭނުންފުވާ ޓައިގެވާހަކަބާވާފަ ގަައުމުއިސްލާހުގެ މަގައް ގެންދެވޭތޯ ބަލަމާހިގާ\nސެޕްޓެމްބަރު 26, 2018 11:58\nއިބްރާހިމް މުޙައްމަދު ޞާލިޙް ޚާއްޞަ ޓައީއެއް ކޯލިޟަންގައި ހުރިހާ ޕާޓީގެ ކުލަހިމެނޭގޮތަށް މެނިފެކްޓް ކުރުމުން އެއްފަހަރުން ތިކޯޅުން ހުއްޓިދާނެ ކަމަށް ފެނޭ!\nއަމާންކަމާއެކު ޤައުމު ކުރުޔަށް.\nސެޕްޓެމްބަރު 26, 2018 21:02\nމި މާވަށު ބައެއް މީހުން ހޭބަލި ވޭދޯ އިބޫ ފެނުނީމަ\nސެޕްޓެމްބަރު 27, 2018 06:47\nހަތަރު ޓައީ އަޅަން ފެންނަނީ


Adheeb Jalah Gendhiya Mahsalaigai Home Minister Hehdhevee Ithurufulhu- MTD - Vaguthu\nކޮވިޑަށް މަޑުޖެހުމެއް ނެތް، އާއްމުންނަށް ބިރެއް ނެތް! - 14 ގަޑިއިރު ކުރިން\nއަދީބު ޖަލަށް ގެންދިޔަ މައްސަލައިގައި މިނިސްޓަރު ހެއްދެވީ އިތުރުފުޅު- އެމްޓީޑީ\nއެމްޓީޑީން މިއަދު ބޭއްވި ޕްރެސްގެ ތެރެއިން —- ވަގުތު އިމޭޖްސް, މުހައްމަދު ޖިމީ\nއަދީބު ޖަލަށް ގެންދެވުނީ "ހޯމްލީ އެންވާރްމެންޓް" އެއްގައި ބަހައްޓަން ޑޮކްޓަރު ލަފާދެއްވި މުއްދަތު ހަމަވުމުން ކަމަށް ބުނެ، ހޯމް މިނިސްޓަރ އައްޝައިހް އިމްރާން އަބްދުﷲ ވިދާޅުވި ބަސްފުޅަކީ އިތުރުފުޅެއްކަމަށް މޯލްޑިވްސް ތާޑްވޭ ޑިމޮކްރިޓިކްސް (އެމްޓީޑީ) ގެ ނައިބު ރައީސް ޔާމީން ރަޝީދު ވިދާޅުވެއްޖެއެވެ.\nއެމްޓީޑީ އޮފީހުގައި މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަފުޅުދައްކަވަމުން ޔާމީން ވިދާޅުވީ އަދީބު އަނބުރާ ޖަލަށް ގެންދިޔައީ ކުރިން ފަރުވާ ދިނުމަށްފަހު ދީފައިވާ ލިޔުމަކަށް ބަލައިގެން ކަމަށާއި، އަދީބަށް އައިޖީއެމްއެޗް އިން ފަރުވާ ދިނުމަށްފަހު ގޭބަންދަށް ދޫކުރުމުގެ ގޮތުން ޑޮކްޓަރު ދީފައިވާ ލިޔުމުގައި ހަ ހަފްތާ ނުވަތަ ހަތް ހަފްތާ ގޭ ބަންދުގައި ބަހައްޓައިގެން ފަރުވާ ދިން ނަމަވެސް، ލިޔުމުގައި ވާ މުއްދަތަށް ވުރެ އިތުރަށް އަދީބް ގޭގައި ބަހައްޓައިގެން ފަރުވާ ދޭން ޖެހިދާނެ ކަމަށް ބުނެފައިވާ ކަމަށެވެ.\n"ފަހުން ދިން ލިޔުމުގައި6ނުވަތަ7ހަފްތާ ގެ މުއްދަތު ދީފައިވީ ނަމަވެސް އެ ލިޔުމުގައި ވަނީ މި ދެންނެވި މުއްދަތު ހަމަވިޔަސް އަދީބް ގޭގައި ބަހައްޓައިގެން ފަރުވާ ދޭން ޖެހިދާނެ ކަމަށް، އަދީބް ގޭ ބަންދުގެ މުއްދަތު ހަމަވެއްޖެ ކަމަށް ބުނެ އެ ބުނާ ލިޔުމަކީ މީގެ ކުރިން ދީފައިވާ ލިޔުމެއް،" ޔާމީން ވިދާޅުވި އެވެ.\nއަދީބުއަށް އައިޖީއެމްއެޗްގައި އެޑްމިޓްކޮށްގެން ފަރުވާ ދެމުން އަންނައިރު, އޭނާގެ މީހާރުގެ ހާލަތާ ބެހޭގޮތުން އެމްޓީޑީ އިން ބުނީ، ޑޮކްޓަރު ދީފައިވާ ލިޔުންތަކަށް ބަލާލާއިރު އަދީބު ގަދަ ހުމެއް ޖެހި ހޮނޑު ލެވުމުގެ އިތުރުން ކުޑަ ކަމުދާ އިރު ލޭ އަންނަ ކަމަށް ޑޮކްޓަރުގެ ލިޔުމުން އެގޭ ކަމަށެވެ. އަދި އަދީބުގެ ލޭގެ ޕްރެޝަރު ވަރަށް މަތިކަމަށްވެސް އެމްޓީޑީއިން ބުނެއެވެ.\nއެމްޓީޑީއިން ވަނީ އަދީބަށް ދޭން ޖެހޭ ސިއްހީ ފަރުވާ ދިނުމަށް ސަރުކާރުން އިހުމާލުވެފައިވާ ކަމަށް ބުނެ އެކަން ރަނގަޅު ކުރުމަށް ގޮވާލާފަ އެވެ. އަދި ފަހުން ޑޮކްޓަރު ދީފައިވާ ލިޔުމަށް އަމަލުކުރުމަށް ވެސް ވަނީ ގޮވާލާފަ އެވެ. މީގެ އިތުރުން ގޭގައި ބަހަށްޓައިހެން އަދީބަށް ފަރުވާ ފުރިހަމަ ކުރެވޭނެ ގޮތް ހަދައިދިނުމަށްވެސް އެމްޓީޑީއިން ވަނީ ގޮވާލައިފައެވެ.\nޖެނުއަރީ 6, 2019 19:23\nފައްކާ އިނގޭ، ޖަލަށް ހަމަގެންދިޔާ ނުޖެހޭ ބައްޔެއްނެތް، ނުވާކަށް ގޮތެއްނެތް\nޖެނުއަރީ 6, 2019 20:17\nތީ ވަގުންނަށް ވަކާލާތުކޮއްދެން އުފެއްދި ޕާޓީއެއްތަ ބޮޑުހިޔާނާތުގެ ވާހަކަ ނުދައްކާ ވަގުން ސަލާމަތްކުރާވާހަކަ ތިދައށްކަނީ\nޖެނުއަރީ 6, 2019 20:21\nއަދީބު ޖަލަށް ގެންދިޔަ މައްސަލައިގައި ހޯމް މިނިސްޓަރު ހެއްދެވީ އިތުރުފުޅު- އެމްޓީޑީ\nތިއީ ވަރަށް ވައްތަރު ވައްތަރު ކަރުދާސް ގެންގުޅުއްވާ ހޯމް މިނިސްޓަރެއް.\nއަނެއްކާ އަދީބޭތިކިޔާ ހައިވާނު ބައްޔޭކިޔައިގެން ތެޅިބާލަނީ ދޮގަކަށް ނުވާނެބާ؟\nމިވެސް ހަމައުފައްދާލަން ރަނގަޅު ސުވާލެކޭ؟\nޖެނުއަރީ 6, 2019 20:36\nދިވެހި ރައްޖޭގެ ޖަލުތަކަކީ ސިޔާސީ މީހުންނަށް ބަލިޖައްސާ ފެކްޓްރީއެއް މިނުރައްކާތެރި ތަން ނައްތާލުމަސް ރައީސް އަށް ގޮވާލަން އަދި މިތަނަކީ އެހެން މައްސަލްތަކުގައި ޖަލައްލެވޭ މީހުންނަށް އެއީ ރަން ބަގީޔާ އެއފަދަތަނެއް.\nޖެނުއަރީ 6, 2019 20:57\nކަލޭ ހާދަވަރަކަށް މިހާރު އަދީބުވެގަނެގެން ތިއުޅެނީ. ކިހާވަރެއް ލިބިގެންބާ... ބަލަ ތިއަދީބަކީ ރައްޔިތުންގެ ގިނަ ފައިސާއަށް ޚިޔާނާތްތެރވި މީހެކޭ. ދެފަޅީގެ ބޮޑުންނަށް ފައިސާ ބޯކޮށް ލިބުނެއްކަމަކު ތީ ވަރަށް ގިނަ ރައްޔިތުންގެ ޙައްގެކޭ. އެދުވަހުން ލޭ އެބައާދޭ ހުމޭ ހޮޑުލެވެނީ ކިޔާކަށް ފުރުސަތެއް ނެތޭ.\nޖެނުއަރީ 6, 2019 21:31\nއަދީބު އަކީ އަލިފެއް، އަލިފު އަޑުން އަދީބު، އުމުރުދުވަހު ޖަލުގަ އޮވެލާ، މިހާރު 24 ގަޑިއިރު ލިބޭ، ރަގަޅައް މިކްސް ވަންދެން .......ވޭނެ،\nޖެނުއަރީ 6, 2019 21:47\nހެލްތު މިނިސްޓަރު ފޮނިއަނގަ އަމީނު ގާތު ކޮންމެވެސް ކުއްޖެއް ބުނެދީބަލަ ޖަލުތަކުގަ ބަލި ޖައްސާ އެއްޗެއް އުޅޭތޯ ބަލަން ލެބޯޓަރީ އެއް ހަދަން\nޖެނުއަރީ 6, 2019 21:49\nކުރިޓިކަލް ގަ އޮއްވާ ޕާޓީއަށް ސޮއިކުރީވެސް. ލަވަ ކިޔާ ޅެންހަދާ މިހުރިހާކަމެއްކޮށްފަ މިޙާރު މޯ ކުރިޓިކަލް. ތިޕާޓީގަ ތިބީ ލޮލުގަ ???އެޅިގެން އުޅޭމީހުން\nޖެނުއަރީ 6, 2019 22:17\nހޯމް މިނިސްޓަރ އަކީ ޝައިޚެއް އިތުރުފުޅެއް\nފާޑެއްގެ ގަދައަޑެއް ނެރުއްވައި ހަޅޭލާއިރު ގޮވޭ ނުގޮވޭ ނޭނގެނީ؛\nޖެނުއަރީ 6, 2019 23:06\nދެން އެހެންވިއްޔާ ބުނެބަލަ ދުނިޔޭގަ ހުރި އެންމެ ބޮޑު ވަގަކީ އެއީއެއް ނޫންތަ؟\nޖެނުއަރީ 6, 2019 23:48\nޔާމީނޫ މިއަދު އަދީބު ވެގެން ތި ތެޅުބާލަނީ ކޯޗެއް ކެވިގެންތޯ. މި ނިމި ދިޔަ ވެރިކަމުގަ އަދީބަށް ކުރި އަނިޔާ ހަމަ ނުފެނުނީ ދޯ. ލޮލަށް މިރުސް ފެން އެޅިފަ ތޯ ހުރީ. އަދީބު ވެސް އޭނަގެ ބައިވެރިންނަށްވެސް އަދަބު ދޭންޖެހޭނެ. ބައި އެޅި އެންމެންވެސް އަދީބާއެކު ގޮޅިއަށް ދާންޖެހޭނެ.\nޖެނުއަރީ 7, 2019 01:27\nޑޮކްޓަރުން ކުރަން ޖެހޭ ކަމަކީ ބަލި މީހުންނަށް ބޭސް ފަރުވާ ދިނުން. ގާޒީން ގެ މަސައްކަތަކީ ޝަރުއީ ހުކުމް ކަނޑައެޅުން. ކަރެކްޝަން ޖަލު ހުކުމް ތަންފީޒު ކުރުން. ފުލުހުން ގެ މަސައްކަތަކީ ތުހުމަތު ކުރެވޭ މީހުންގެ މައްޗށް ތަހުގީގު ކުރުން. ރައީސް ގައުމު ހިންގުން. މަސައްކަތު މީހުން ، ކުނިކެހުން ފޮޅާ ސާފުކުރުން ފަދަ ކަންކަން. މި ގައުމުގެ ކުނިކަހާ މީހާ ވެރިކަން ހިންގާ ނުވަތަ ބަލި މީހުނަށް ބޭސް ސިޓީ ލިޔަން ޖެހިގެން މިއުޅެނީ ކީއްވެ. ނުވަތަ ރައީސް ނިކުމެ ކުނިކަހާ ޑޮކްޓަރު ނިކުމެ ހުކުން ކަނޑައަޅާ ތަންފީޒު ކުރަން މިއުޅެނީ ކީއްވެ. ކޮބާތަ ސްކޯޕް އޮފް ޕްރެކްޓިސް. މީތަ ޖަޒީރާ ސްޓައިލް އަކީ؟\nޖެނުއަރީ 7, 2019 06:05\nތިޔަ ވާހަކަ ދައްކަވަނީ އެމް އެމް އާރު ޕީ ސީ ވަގަށް ނަގާފައިވާ ފައިސާ\nޖެނުއަރީ 7, 2019 08:09\n"ހޯމްލީ އެންވާރްމެންޓް" ހަދަން ދެން އަދީބުގެ މުޅި އާއިލާ ގޮޅިއައް ބަދަލުވާންވީނު\nޖެނުއަރީ 7, 2019 08:18\nހޯމް މިނިސްޓަރ 2015 މޭ މަހު އެއްވަނަ ދުވަހު އަފްރާޝީމް މަރާލި ހެކި ހުރި ކަމަށް ކަރުދާސް ތަކެއް ދައްކާފައި މުޅިރާއްޖޭގެ އެންމެނަށް އަޑު އިވޭ ވަރަށް ގޮވި މިހިރީ ހެއްކޭ އެވާހަކަ ދެން އޮންނަ ނޫސް ކޮންފަރެންސް އެއްގައި ނޫސް ވެރިއަކު ސުވާލު ކޮށްލަ ބައްލަވަ މިހާރު ކޮމިޝަނުން ވެސް އެހެކި މިނިސްޓަރު އަތުން ހޯދާން ޖެހޭ ނޫންތޯ . ޔާމީން ކުރި ކަމަކޭ ބުނި އެދުވަހު\nޖެނުއަރީ 7, 2019 08:21\nބޭސްފަރުވާ ކުރާކައް "ހޯމްލީ އެންވާރްމެންޓް" އެއްގައި ހުންނާކައް ނުޖެހޭ ބަލިވީމަ ގޮޅިން ނެރެގެން ގޮސް ޑޮކްޓަރަށް ދައްކާނީ. ދެންް އަދީބު ގޮޅީގަ އޮންނަން ޖެހޭތީ ބޯގޮވަންޏާ އެއީކީ މައްސަލައެއް ނޫން... ގޮޅި ހަދާފަ އޮންނަނީ އެބޭނުމަށް. ގޮޅިއައްލާ އެންމެން ބޯގޮވާތީ ގެއައްބަދަލްކުރަންޏާ ދެން ނެތެއްނު ސަލާމަތެއްދޯ\nޖެނުއަރީ 7, 2019 08:58\nވަގުންގެވަގު، ގާތިލުންގެގާތިލު، ރޯބުހުތާން ދޮގުހަދައިގެން މީހަކު ފްރޭމްކޮށް އޭނާއަށް ނުހައްގުން އަދަބުދިން ބޮޑު ކުށްވެރިޔަކު ޖަލުގައި ހޯމްލީ އެންވައިރަމެންޓެއްގައި ކޮންމެހެން ބަހައްޓާކަށް ނުޖެހޭނެ.\nޖެނުއަރީ 7, 2019 09:15\nރައްޔިތުން މިތިބީ މާބޮޑަށް ވެސް ސްޓަރަސްކޮށް އަދީބް ނިގިކަމަށް ބުނާ ލާރިކޮޅު ނުލިބިގެން. އެންމެ މީހެއްގެ ސްޓަސްރަސް ފިލުވުމަށް ވުރެ އެތަށް ލައްކަ މީހުގެ ސްޓެރެސް ފިލުވުމުގެ ވާހަކަ ދާކައްނާމަ މާރަނގަޅު. ޔާމީނުއެވެ އަދީބު އަތުން އެލާރި ހޯދާދީ އާދޭސް ދަންނަވަން!\nޖެނުއަރީ 7, 2019 11:34\nމިމީހުން މިއަދު އަނގަ ހުޅުވާއިގެން ވާހަދައްކަނީ މިމީހުންގެ ލަދު ހަޔާތް ކޮބާ؟ހިތަށް އަރާ މީޑިޔާ ތަކަށް އަރާ ވާހަކަ ދައްކަން ކެރޭކަން


އިބްރާހިމް އާދަމް 27 ސެޕްޓެމްބަރު 2020 21:51\nރައްޔިތުންގެ މަޖިލީހުގެ މަރަދޫ ދާއިރާގެ މެމްބަރު އިބްރާހިމް ޝަރީފު ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ނުސީދާކޮށް ފާޑުވިދާޅުވެއްޖެއެވެ.\nމިއަދު ކުރެއްވި ޓުވީޓެއްގައި ޝަރީފު ވިދާޅުވީ، ބަލިމަޑުކަމުގެ ސަބަބުން އުފެދިފައިވާ އިޤްތިސާ ކާރިސާގައި ސިޔާސީ ގޮތުން ކުރިއަށްދާން ބޭނުންވާ ބައެއް ސިޔާސީ ފަރާތްތަކުން ކުރަން ބޭނުންވާ ކަންކަން މުހިންމު ނޫން ކަމަށެވެ. އަދި މިހާރު ބޭނުންވަނީ ފިނޭންސް އަދި އިކޮނޮމިކް މިނިސްޓްރީގައި ހަރުދަނާ ފަރާތްތަކެއް ތިބުން ކަމަށާއި ފިނޭންސް މިނިސްޓަރު އަމީރު އަދި އިކޮނޮމިކް މިނިސްޓަރު ފައްޔާޒު ކުރައްވަމުން ގެންދަވަނީ ތާރީފު ހައްޤު މަސައްކަތްތަކެއް ކަމަށެވެ.\nއަދި މީހުންގެ ފުރާނަ ސަލާމަތް ކުރުމާއި ދިރިއުޅުން ހިމާޔަތް ކުރުމަށްފަހު އެންމެ މުހިންމު ކަމަކީ އިޤްތިސާދި ހަމަޖެހުން ކަމަށާއި އެހެން ކަމުން އިޤްތިސާދީ ތަރައްޤީއަށް ހާއްސަ އިސްކަމެއް ދޭން ޖެހޭ ކަމަށް ޝަރީފު ވިދާޅުވިއެވެ.\nޝަރީފު މިހެން ވިދާޅުވީ ރައީސް ނަޝީދު، މިނިސްޓަރު ފައްޔާޒު މަޤާމުން ވަކިކުރެއްވުމުގެ މަސައްކަތް ކުރައްވަމުން ގެންދަވާ ދަނޑިވަޅެއްގައެވެ. ރައީސް ނަޝީދު މީގެ ކުރިން ފައްޔާޒު ވަކިކުރައްވަން ކުރެއްވި މަސައްކަތަށް އެމްޑީޕީ ތެރެއިން ތާއީދެއް ނުލިބުނެވެ. ނަމަވެސް އިނގިރޭސިވިލާތުން ވަޑައިގަތުމަށްފަހު އާ ހިތްވަރަކާއި އެކު ރައީސް ނަޝީދު އެ މަސައްކަތުގައި އުޅުއްވާ ކަމުގެ މައުލޫމާތު ލިބެއެވެ.\n86 % އުފާވި\n14 % ރުޅިއައި\nމިނިސްޓަރު އަމީރު ރައީސް ނަޝީދު މެމްބަރު ޝަރީފު ފައްޔާޒު އިސްމާއިލް\nAugust 14, 2020 14:20:14\nފައްޔާޒާއި ދެކޮޅަށް ސޮއި ކުރުމުން އަނދުން ހުސެއިންގެ ދަރިކަލުން ވަޒީފާއިން ވަކިކުރާނެ ކަމުގެ އިންޒާރު!\nSeptember 07, 2020 19:21:54\nފައްޔާޒުގެ މައްސަލަ އެމްޑީޕީގެ ޤައުމީ މަޖިލިހަށް ރައީސް ނަޝީދު ހުށަހަޅުއްވަނީ\nޝަރީފަށް ދަންނަވަންއޮތީ "ތިޔަ ޖައްލާދު ޕައިޘޯނުގެ ނުރައްކާތެރިކަމަށް ސަމާލުވެ ހުންނަވައްޗޭ" ހަމަ ސީދާ ބަތާ ހަރާމީއެއް!


SunOnline: YAMAHA ge aa ufedhun thah nere, ALIA in haasa Promotion eh\nޔަމަހާގެ އާ އުފެއްދުންތައް ނެރެ، އެލިއާއިން ހާއްސަ ޕްރޮމޯޝަނެއް\nއަހުމަދު މިޒްޔާލް 24 Oct 2019, 20:00\nމޯލްޑިވްސް މެރިން އެކްސްޕޯ 2019 ގައި އެލިއާގެ ސްޓޯލް-- ފޮޓޯ: އެލިއާ\nއެލިއާއިން ވިއްކާ ޔަމަހާ ބްރޭންޑުގެ އައުޓްބޯޑް އިންޖީނުތަކަށް ހާއްސަ ދެ ޕްރޮމޯޝަނާއެކު ޔަމަހާގެ އާ ދެ އުފެއްދުމެއް ރާއްޖޭގެ މާކެޓަށް ތައާރަފުކޮށްފި އެވެ.\nއާ އުފެއްދުންތަކާއެކު އެލިއާއިން އެ ދެ ޕްރޮމޯޝަން ފެށީ މިހާރު ކުރިއަށްދާ މޯލްޑިވްސް މެރިން އެކްސްޕޯގެ ތެރެއިންނެވެ.\nއެ ޕްރޮޑަކްޓްތަކާ ބެހޭ މައުލޫމާތު "ސަން"އަށް ދެއްވަމުން އެލިއާގެ ސީނިއާ މާކެޓިންގް އެގްޒެކެޓިވް އަހްމަދު ފިރުޝާން ވިދާޅުވީ، އަލަށް ތައާރަފުކުރި އިންޖީނަކީ ދިވެހި ކަނޑުތަކުގައި ޓެސްޓު ކުރުމަށްފަހު ތައާރަފުކުރި ޔަމަހާ ބްރޭންޑުގެ 300 ހޯސްޕަވަރުގެ ކޮމާޝަލް އިންޖީނެއް ކަމަށެވެ. އަދި އޭގެ އިތުރުން ހަމަ އެ ބްރޭންޑުގެ ޖަނަރޭޓަރުތަކެއް ވެސް މެރިން އެކްސްޕޯގެ ތެރެއިން ތައާރަފްކޮށްފައިވާ ކަމަށް ފިރުޝާން ވިދާޅުވި އެވެ.\n"މިއީ ޔަމަހާ ބްރޭންޑުގެ ޖަނަރޭޓަރު ރާއްޖެއަށް ތައާރަފުކުރި ފުރަތަމަ ފަހަރު. މި ޖަނަރޭޓަރުތަކުގެ ދެ ކިލޯވޮޓް، ހަ ކިލޯވޮޓް އަދި 14 ކިލޯވޮޓްގެ ޖަނަރޭޓަރު އެލިއާއިން ލިބޭނެ. މީގެ ތެރެއިން ދެ ކިލޯވޮޓްގެ ޖަނަރޭޓަރަކީ ޕޯޓަބަލް ޖަނަރޭޓަރެއް،" ފިރުޝާން ވިދާޅުވި އެވެ.\nރާއްޖެއަށް އަލަށް ތައާރަފުކުރި ޔަމަހާ ޖަނަރޭޓަރުތައް-- ފޮޓޯ: އެލިއާ\nމީގެ އިތުރުން އެލިއާއިން ވިއްކާ ޔަމަހާ ބްރޭންޑުގެ ޓޫ ސްޓްރޯކް އަދި ފޯ ސްޓްރޯކުގެ އައުޓްބޯޑް އިންޖީނުތަކަށް ހާއްސަ ދެ ޕްރޮމޯޝަނެއް ވެސް އެލިއާއިން ވަނީ ފަށާފަ އެވެ.\nއެގޮތުން މެރިން އެކްސްޕޯގެ ތެރެއިން އިތުރު އެއްވެސް ލިޔެކިޔުމަކާ ނުލައި، ހަމައެކަނި އައިޑީކާޑު ކޮޕީއެއް ހުށަހަޅައިގެން ޓޫ ސްޓްރޯކުގެ އިންޖީނު، އިންސްޓޯލްމަންޓަށް ގަތުމުގެ ފުރުސަތު ވަނީ ހުޅުވާލާފަ އެވެ.\nމި އެކްސްޕޯގައި 60 ހޯސްޕަވަރުން ދަށުގެ ހަތަރު ސްޓްރޯކް އިންޖީން ގަންނަ ފަރާތްތަކަށް 18 މަސް ދުވަހަށް އިންސްޓޯލްމަންޓް ބަހާލުމުގެ ފުރުސަތު ލިބޭނެ އެވެ.\nމި ޕްރޮމޯޝަންގައި އިންޖީނު ގަންނަ ފަރާތްތަކުން އައިޑީކާޑު ކޮޕީގެ އިތުރުން ބޭންކް ސްޓޭޓްމަންޓް، ވަޒީފާ އަދާކުރާކަމުގެ ލިޔުން އަދި ރަހުނުގެ ގޮތުގައި ލޯންޗްގެ ރަޖިސްޓްރީ ހުށަހަޅަން ޖެހޭނެ އެވެ.\nއެލިއާއިން ވިއްކާ ޔަމަހާ ބްރޭންޑްގެ ބައެއް އައުޓްބޯޑް އިންޖީނުތައް-- ފޮޓޯ: އެލިއާ\nއެލިއާއަކީ ޔަމަހާ ބްރޭންޑުގެ އުފެއްދުންތަކުގެ ރާއްޖޭގެ ސޯލް ޑިސްޓްރިބިއުޓަރެވެ. ޔަމަހާ ބްރޭންޑުގެ އައުޓްބޯޑް އިންޖީނާއި ޖަނަރޭޓަރުގެ އިތުރުން އެލިއާއިން ވިއްކާ ޔަމަހާ އުފެއްދުންތަކުގެ ތެރޭގައި ޖެޓް ސްކީ އާއި ޖެނުއިން ސްޕެއާ ޕާޓްސް ހިމެނެ އެވެ.


Varun Adhi Katrina Furathama Faharah Ekugai "ABCD 3" In - Vaguthu\nވަރުން އަދި ކެތުރީނާ ފުރަތަމަ ފަހަރަށް އެކުގައި "އޭބީސީޑީ 3" އިން\n"އޭބީސީޑީ" ގެ ކާމިޔާބު ދެ ފިލްމަށްފަހު ފިލްމް އުފައްދާ އަދި ކޮރެއޮގްރާފަރު ރޭމޫ ޑިސޫޒާ އެ ސިރީޒްގެ3ވަނަ ފިލްމް ކުރީ ފިލްމް ތަކަށްވުރެ ވަރުގަދަކޮށް ނެރުމަށް ތައްޔާރުވެއްޖެއެވެ.\nރިޕޯޓްތަށް ބުނާގޮތުން މި ފިލްމްގައި ފުރަތަމަ ފަހަރަށް ކެތްރީނާ ކައިފް އާއި ވަރުން ދަވަން އެކުގައި އެއް ފިލްމަކުން ފެނިގެން ދާނެއެވެ. އަދި އެދެތަރިންގެ އިތުރުން ލީޑް ރޯލުން ސަލްމާން ޚާން އާއި ޖެކުއަލިން ފަރްނާންޑޭޒް ވެސް ފެނިގެން ދާނެއެވެ.\nމި ފިލްމާއި ގުޅޭގޮތުން ޓްރޭޑް އެނަލިސްޓް ތަރަން އަދާރުސް ބުނެފައިވަނީ މިއީ މިހާތަނަށް ބޮލީވުޑްގައި އުފައްދާ އެންމެ ބޮޑު ނަށާ ފިލްމަށް ވާނެކަމަށެވެ. މިއީ ރޭމޫ ޑިސޫޒާ އާއި ބުޝަން ކުމާރު ގުޅިގެން ޕްރަޑިއުސްކުރާ ފިލްމެކެއެވެ. އަދި މި ފިލްމް ރިލީޒްކުރަން ހަމަޖެހިފައިވަނީ 08 ނޮވެމްބަރ 2019 ގައެވެ. ތަރަން އަދާރުސް އިތުރަށް ބުނީ މި ފިލްމްގައި އެކުލެވޭ ކާސްޓުން 19 މާޗްގައި ރަސްމީކޮށް އިއުލާން ކުރާނެ ކަމަށެވެ.\nރޭމޫ ޑިސޫޒާ މިވަގުތު އުޅެނީ "ރޭސް 3" ގެ މަސައްކަތުގައި އަވަދި ނެތިއެވެ. ރޭސް3ގެ މަސައްކަތް މި ޖޫން މަހު ނިމުމާއެކު "އޭބީސީޑީ 3" ގައި ހަރަކާތްތެރިވާ ފަންނާނުންނަށް ހާއްސަ ތަމްރީންތަކެއް ދޭން ފަށާނެކަމަށް ރިޕޯޓްތަށް ބުނެއެވެ. އަދި އަންނަ އަހަރު ފެށުމާއެކު މި ފިލްމްގެ ޝޫޓިން ތަށް ފެށުމަށްވެސް ވަނީ ހަމަޖެހިފައެވެ.\nރިޕޯޓްތަށް ބުނާގޮތުންނަމަ މި ފިލްމްގައި ކެތްރީނާ ފެނިގެންދާނީ ޕާކިސްތާން ކުއްޖެއްގެ ރޯލުންނެވެ. އަދި ޖަކުއަލިން ފެންނާނީ ބްރިޓިސް ކުއްޖެއްގެ ރޯލުންނެވެ. މިހާރު އަޑު ފެތުރިފައިވާ ގޮތަށް މިހުރިހާ ކާސްޓުން މި ފިލްމްގައި ހިމެނޭނަމަ މިއީ ކާމިޔާބު ވަރުގަދަ ފިލްމަކަށް ވާނެކަމަށް ގިނަ ބަޔަކު ގަބޫލް ކުރެއެވެ.


Aharaku alah 500 ehhaa meehun drug nagan fashaa: CP\nއަހަރަކު އަލަށް 500 އެއްހާ މީހުން ޑްރަގް ނަގާ: ސީޕީ\nޕޮލިސް ކޮމިޝަނާ މުހައްމަދު ހަމީދު މިއަދު ނޫސްވެރިންނަށް މައުލޫމާތު ދެއްވަނީ -- އަވަސް ފޮޓޯ\nކޮންމެ އަހަރަކު އަލަށް 500 ގާތް ކުރާ އަދަދެއްގެ މީހުން މަސްތުވާތަކެތި ބޭނުން ކުރަން ފަށާ ކަމަށް ޕޮލިސް ކޮމިޝަނާ މުހައްމަދު ހަމީދު ވިދާޅުވެއްޖެ އެވެ.\nދޫނިދޫގައި މިއަދު 315 ކިލޯގެ މަސްތުވާތަކެތި ނައްތާލަން ބޭއްވި ހަރަކާތުގައި ވާހަކަދައްކަވަމުން ސީޕީ ވިދާޅުވީ 2019 ވަނަ އަހަރުން ފެށިގެން ކޮންމެ އަހަރަކު 400 އާއި 500 އާ ދެމެދުގެ އަދަދެއްގެ މީހުން އަލަށް މަސްތުވާތަކެތި ބޭނުން ކުރަން ފަށާ ކަމަށެވެ. އަދި ރާއްޖޭގައި ކުރާ ކުށްތަކުގެ 85 ޕަސެންޓަކީ ސީދާ ގޮތުންނާއި ނުސީދާ ގޮތުން މަސްތުވާތަކެއްޗާ ގުޅިގައިވާ މައްސަލަތައް ކަމަށެވެ.\nސީޕީ ވިދާޅުވީ ފުލުހުންގެ އަންދާޒާއަށް ބަލާއިރު މާލޭގައި އެކަނި ޑުރަގް އެޑިކްޓުންގެ ގޮތުގައި 1100 މީހުން އުޅޭ ކަމަށެވެ. އޭގެތެރެއިން 200 އާއި 300 ދެމެދު އަދަދެއްގެ މީހުންގެ ސަބަބުން މާލޭގެ ރައްޔިތުންނަށް ވަރަށް ބޮޑަށް އުނދަގޫވާ ކަމަށާއި ތަންތަނުގައި ނިދުމާއި، ވައްކަމާ ފޭރުމުގެ މައްސަލަތައް އިންތިހާޔަށް އެމީހުން ހިންގާ ކަމަށެވެ.\nސީޕީ އިތުރަށް މައުލޫމާތު ދެއްވަމުން ވިދާޅުވީ މާލެ ސަރަހައްދުގައި އެކަނި މަސްތުވާތަކެތީގެ ވިޔަފާރިކުރާ 44 ތަނެއް ދެނެގަނެވިފައިވާ ކަމަށެވެ. އަދި އެކަން ކުރަނީ ކިހިނެއް ކަމާއި އެކަން ކުރަނީ ކޮން ބައެއްކަން ވެސް އެނގިވަޑައިގަންނަވާ ކަމަށެވެ.\nތަކުރާރުކޮށް މަސްތުވާތަކެތި ބޭނުންކުރާ 8900 މީހުން އުޅޭ ކަމަށާއި އޭގެތެރެއިން ފަރުވާގެ ނިޒާމް ތެރޭގައި އުޅޭނީ 10 ޕަސެންޓް މީހުން ކަމަށް ވެސް ސީޕީ ވިދާޅުވި އެވެ.\n"މިދިޔަ ހަފުތާ އެކަނި ވެސް 270 ޑްރަގް ބޭނުންކުރާ މީހުން މަގުމަތިން ހުއްޓުވައި ފުލުހުން ސުވާލުކުރި 590 ފަހަރު އެ 270 މީހުންނާ ފުލުހުންނާ ބައްދަލުވި،" ސީޕީ ވިދާޅުވި އެވެ.\nދޫނިދޫގައި މިއަދު ނައްތައިލި 315 ކިލޯގެ މަސްތުވާތަކެތި -- އަވަސް ފޮޓޯ\nސީޕީގެ ވާހަކަފުޅުގައި އިތުރަށް ވިދާޅުވީ ޑްރަގް ނެޓްވޯކްތަކުގެ ތެރޭގައި 12 އަހަރާ 14 އަހަރާ ދެމެދުގެ ކުޑަކުދިން ރެކްރޫޓްކޮށްގެން ނެޓްވޯކްތަކުން ގެންގުޅޭ ކަމަށެވެ. އެކުދިން މުއްސަނދި ދިރިއުޅުމެއްގައި އަގުބޮޑެތި ތަކެތި ހޯދައިދީގެން އެކަމުގެ ތެރޭގައި ޝާމިލްކޮށްގެން ގެންގުޅެނީ ތަހުގީގީ އިދާރާތަކަށް ކަންކަން ފޮރުވަން ކަމަށް ވެސް ވިދާޅުވި އެވެ.\nމަސްތުވާތަކެތީގެ މައްސަލަ ބޮޑުވެފައިވާއިރު ފުލުހުންގެ އޮޕަރޭޝަންތަކުގައި ބޮޑެތި އަދަދުން މަސްތުވާތަކެތި ވަނީ އަތުލައިގެންފަ އެވެ. އެގޮތުން މިއަދު ނައްތާލައިފައި ވަނީ ރ. ޅާނބުގަލިން މިދިޔަ އޮކްޓޫބަރު މަހު އަތުލައިގެން 215 ކިލޯގެ މަސްތުވާ ތަކެއްޗާއި ބައެއް އޮޕަރޭޝަންތަކުން ފުލުހުން އަތުލައިގެންފައުހުރި 107 ކިލޯގެ މަސްތުވާތަކެއްޗެވެ. މިތަކެތީގެ އަގަކީ ގާތްގަނޑަކަށް 316 މިލިއަން ރުފިޔާ އެވެ.\nމޯލްޑިވްސް ޕޮލިސް ސާވިސް މަސްތުވާތަކެތި މިނިސްޓްރީ އޮފް ހޯމް އެފެއާޒް + މުހައްމަދު ހަމީދު\nސީޕީ ރިޓަޔާމަންޓް: ގަވާއިދަށް ބަދަލެއް ނުގެނޭ


Covid-19: Virus aa gulhey gothun China ge Raees ah faadukee activist hayyaru koffi | Mihaaru\nޗައިނާގެ އެކްޓިވިސްޓް ޒޫ ހައްޔަރު ކުރީ ކޮރޯނާވައިރަހުގެ މައްސަލާގައި އަޅާ ފިޔަވަޅުތަކާ ގުޅިގެން ރައީސް ޝީ ޖިންޕިން އިސްތިއުފާ ދިނުމަށް ގޮވާލުމުން. --ފޮޓޯ:ރޮއިޓާސް\nކޮވިޑް-19: ވައިރަހާ ގުޅޭ ގޮތުން ޗައިނާގެ ރައީސް އަށް ފާޑުކީ އެކްޓިވިސްޓް ހައްޔަރުކޮށްފި\n18 ފެބުރުއަރީ 2020 - 13:502comments\nވޫހާން (ފެބްރުއަރީ 18) - ކޮރޯނާވައިރަސްއާ ގުޅޭ ގޮތުން ޗައިނާގެ ރައީސް ޝީ ޖިންޕިން ފިޔަވަޅު އަޅުއްވަމުން ގެންދަވާ ގޮތާ މެދު ފާޑުކީ އެކްޓިވިސްޓަކު އެ ގައުމުގެ ފުލުހުން ހައްޔަރުކޮށްފި އެވެ.\nކޮރަޕްޝަނާ ދެކޮޅަށް އަޑުއުފުލަމުން ގެންދާ މަޝްހޫރު އެކްޓިވިސްޓް ޒޫ ޒިޔޮންގް ފުލުހުން ހައްޔަރުކުރީ ޑިސެމްބަރު މަހުން ފެށިގެން އޭނާ ފިލައިގެން އުޅެނިކޮށެވެ. ބައެއް ރިޕޯޓްތައް ބުނާ ގޮތުގައި އޭނާ ހައްޔަރުކޮށްފައި ވަނީ ދެކުނުގެ ގުއާންގްޒޫ އިންނެވެ.\nޗައިނާގެ ވެރިކަމަށް ރައީސް ޝީ 2012 ވަނަ އަހަރު ވަޑައިގަތް ފަހުން، ސަރުކާރާ ދެކޮޅަށް ފާޑުކިޔަމުންދާ އެކްޓިވިސްޓުން ހައްޔަރު ކުރުމަށް ވެރިކަން ކުރާ ކޮމިއުނިސްޓް ޕާޓީން ދަނީ މަސައްކަތް ކުރަމުންނެވެ.\nކޮރޯނާވައިރަހުގެ ސަމާލުކަން އެންމެ ފުރަތަމަ ގެނައި ޑޮކްޓަރު މި މަހު މަރުވުމާ ގުޅިގެން، ޗައިނާ އަށް ޚިޔާލުފާޅު ކުރުމުގެ މިނިވަން ކަމާއި ސިޔާސީ ބަދަލުތައް ބޭނުންވާ ކަމަށް ބުނެ އަޑުއުފުލުން ވަނީ އިތުރުވެފަ އެވެ.\nޗައިނާ އަށް އިސްލާހީ ބަދަލުތައް ގެންނަން ބޭނުންވާ ކަމަށް ބުނެ އެކްޓިވިސްޓުންގެ ބަޔަކު އިރުމަތީގެ ޒިއަމެން ސިޓީގައި ޑިސެމްބަރު މަހު ބޭއްވި ބައްދަލުވުމަކަށް ފަހު ޒޫ އުޅުނީ ފިލައިގެންނެވެ. އެ ބައްދަލުވުމުގައި ބައިވެރިވި ގިނަ ވަކީލުންނާއި އެކްޓިވިސްޓުން ވަނީ ހައްޔަރުކޮށްފަ އެވެ. ފިލައިގެން އުޅެމުން ވެސް ޒޫ ދިޔައީ ސޯޝަލް މީޑިއާ މެދުވެރިކޮށް ޗައިނާ ސަރުކާރަށް ފާޑު ކިޔަމުންނެވެ. ކޮރޯނާވައިރަހާ ގުޅިގެން ޗައިނާގެ ރައީސް އަޅުއްވާ ފިޔަވަޅުތައް ފެއިލްވެފައިވާ ކަމަށް ބުނެ ރައީސް ޝީ އިސްތިއުފާ ދިނުމަށް ޒޫ ވަނީ މި މަހު4ވަނަ އާއްމުކުރި ލިޔުމެއްގައި ގޮވާލައިފަ އެވެ.\n"މެޑިކަލް ސަޕްލައި ވަނީ ހުސްވެފައި. ހޮސްޕިޓަލްތައް ވަނީ ބަލި މީހުން ގިނަވުމުން ފުރިފައި. ބަލިޖެހިފައިވާ މީހުންގެ ބަލި ދެނެގަނެވޭނެ ގޮތެއް ނެތް،" ޒޫގެ ލިޔުމުގައި ބުނެފައިވެ އެވެ.\nގާނޫނާޚިލާފު އެއްވުމެއް ބޭއްވި ކަމަށް ބުނެ ޒޫ ވަނީ 2013 ވަނަ އަހަރު ހައްޔަރުކޮށްފަ އެވެ. އޭނާ ދޫކޮށްލީ ހަތަރު އަހަރު ފަހުންނެވެ.


Adhuge Haalathu: Thuhthu Dharifulhu Vihkaalee Aa Phone Eh Gathumah - Vaguthu\nއަދުގެ ޙާލަތު: ތުއްތު ދަރިފުޅު ވިއްކާލީ އައު ފޯނެއް ގަތުމަށް\nދަރިންނަކީ، މި ދުނިޔެމަތީގައި ދެއްވާ ވަރަށް ބޮޑު ނިއުމަތެކެވެ. ދަރީންނަށް ހެޔޮކޮށް ހިތުމަކީ، ދެ ދުނިޔޭގެ ބާއްޖަވެރިކަން، އެމީހަކަށް ލިބިގެންދާނޭ ކަމެކެވެ. މާނައަކީ ދުނިޔެއާއި އާޚިރަތުގައިވެސް އެކަމުގެ ފައިދާ ކުރާނެ ކަމެވެ. އެހެންނަމަވެސް، ދުނިޔޭގެ އެތަން މިތަނުން ފެންނަމުންދާ މަންޒަރުތަކަށް ބަލާއިރު، މިއީ ބައެއް ފަރާތްތަކަށް ޤަބޫލު ކުރެވޭ ކަމެއްކަމަކަށް ނުބެލެވެއެވެ.\nމިއީ، އެކަން ކިތަންމެ ރަނގަޅަކަށްވެސް ހާމަކޮށްދޭ ޙާދިސާ އެކެވެ.\nނައިޖީރިޔާ އަށް ނިސްބަތްވާ އުމުރުން 23 އަހަރުގެ އަންހެނަކުވަނީ އައު މޯބައިލް ފޯނެއް ގަތުމަށްޓަކައި، އޭނާގެ ތުއްތު ތުއްތު އަންހެން ދަރިފުޅު ބަޔަކަށް ވިއްކާލާފައެވެ.\nނައިޖީރިޔާގެ ޕޮލިސް ކޮމިޝަނަރާ ހަވާލާދީ ބައެއް ނޫސްތަކުން ބުނެފައިވާ ގޮތުގައި މިކަން ކުރިކަމަށް އެ އަންހެން މީހާވެސް ވަނީ އެއްބަސްވެފައެވެ. އަދި، މިއީ އެޤައުމުގެ ޤާނޫނުތައް ބުނާގޮތުން ވަރަށް ސީރިޔަސް ކުށެއްކަމަށްވެސް، ކޮމިޝަނަރު ބުނެފައިވެއެވެ.\nމިރަކަލް ޖެކްސަން ނަމަކަށް ކިޔާ މި އަންހެން މީހާ، އޭނާގެ ހަ ހަފްތާގެ ދަރިފުޅު ވިއްކާލާފައިވަނީ ކުޑަކުދިން ބަލަހައްޓާ ޔަތީމު ޚާނާއަކަށެވެ. ނައިޖީރިޔާ ފައިސާގެ 200،000 ގެ އަގަކަށް ދަރިފުޅު ވިއްކާލާފައިވާއިރު، އެފައިސާ އިން މޯބައިލް ފޯނެއް ގަތުމަށްފަހު ބާކީވި ފައިސާ ދީފައިވަނީ ފިރިމީހާއަށެވެ. ބާކީ ފައިސާ ފިރިމީހާއަށް ދީފައިވަނީ ވިޔަފާރިއެއް ފެށުމަށްކަމަށްވެސް ބުނެފައިވެއެވެ.\nމިކަމާ ގުޅިގެން މިރަކަލް އަށް ސުވާލު ކުރުމުން އޭނާ ބުނެފައިވަނީ ދަރިފުޅުގެ ސަބަބުން އޭނާ ހުރީ ރުޅި އައިސްފައިކަމަށެވެ. އަދި، އެކަމުގެ ސަބަބުން ފިރިމީހާވެސް ދިޔައީ "ގަނަތެޅެމުން" ކަމަށާއި އަދި ލިބިފައިވާ ދެ ކުދިންގެ ތެރެއިން އެއް ކުއްޖަކު ވިއްކާލަން ނިންމީ، ޚަރަދުތައް ފަރުޖެއްސުމަށްކަމަށެވެ.\nމިރަކަލްގެ ފިރިމީހާ ބުނެފައިވަނީ މިކަމުގައި އޭނާގެ އެއްވެސް ބައިވެރިވުމެއް ނެތްކަމުގައެވެ. އަދި، މިކަމުގެ ސަބަބުން އޭނާ ވަރަށް ހިތްހަމަނުޖެހުކަމަށާއި އަދި އަނބިމީހާގެ ގާތުގައި މިކަންކަމަށް ކެތްކުރަން އެދުނުކަމަށްވެސް ބުނެފައިވެއެވެ.